ކުޑަކުދިންގެ ވާހަކަ 6: ސަލާމްކުރުމުގެ މުހިއްމުކަން – DhiSalafiyyah\n(ޢީދު ނަމާދަށްފަހު ޢަބްދުﷲ މުޙައްމަދާއެކު)\nޢަބްދުﷲ: މުޙައްމަދު، ﷲ އަހަރުމެންގެ ހެޔޮ ޢަމަލުތައް ޤަބޫލުކުރައްވާށި!\nމުޙައްމަދު: ﷲ ޢަބްދުﷲއަށް ހެޔޮ ޖަޒާ ދެއްވާށި!\nޢަބްދުﷲ: ޚުޠުބާ އަޑު އެހިންތަ؟\nމުޙައްމަދު: އާން، ﷲއަށް ޙަމްދު ހުރި.\nޢަބްދުﷲ: ޚުޠުބާއިން ކޯއްޗެއްތަ މިހާރު ހަނދާން ހުރީ.\nމުޙައްމަދު: ޚުޠުބާގަ ނަޞޭޙަތްދިނީ: މުސްލިމުން އެކަކު އަނެކަކާ ބައްދަލުވާ ހިނދު ސަލާމްކުރުމަށާއި، އެއްމުސްލިމަކު އަނެއް މުސްލިމެއްގެ ޙާލުބެލުމަށާއި އަޅާލުމަށް.\nޢަބްދުﷲ: މުޙައްމަދު، އަދި ހެޔޮކަންތައްތައް ކުރުން ގިނަކުރުމަށްވެސް ނަޞޭޙަތްތެރި ވިއެއްނުދޯ!\nމުޙައްމަދު: އާނ، އަހަރެން މުޅި ރޯދަމަހު ރޯދަހިފިން، އަދި ހުރިހާ ނަމާދެއް ބައްޕައާއެކު ބަރާބަރަށް ވަޤުތުގައި އަދާކުރިން، އަދި ތަރާވީޙް ނަމާދުވެސް ކުރިން، އަދި މައިންބަފައިންނަށް ކަމޭހިތިން، އަދި ކޮންމެ ދުވަހެއްގެ ތާވަލުގައި ޤުރުއާން ކިޔެވުން ހިމެނިން.\nޢަބްދުﷲ: ތިޔަ ހެޔޮކަންތައްތައް ﷲ ޤަބޫލުކުރައްވާށި! ސަލާމްކުރުމުގެ ވާހަކަ ޚުޠުބާގައި ދެއްކުމުން ކުއްލިއަކަށް އަހަރެންނަށް ހަނދާންވީ ރަޙްމަތްތެރި ޙަސަނުގެ މަތިން. މީގެ ހަފްތާއެއްކުރިން އަހަރެމެން ވަނީ ކުޅެން އުޅެފަ ޙަސަނާ މައްސަލަޖެހިގެން ރުޅިވެފައެއްނު.\nމުޙައްމަދު: ތިވާހަކަ ހުއްޓާލާ. އެއީ އަހަރެމެންނާ އަބަދުވެސް ދިމާކޮށް މަލާމާތް ކުރާ ކުއްޖެއް، އޭނަ ޖެހޭނެ އަހަރެމެންގެ ކައިރިއަށް އައިސް މަޢާފަށް އެދެން.\nޢަބްދުﷲ: އަހަރެމެން މުސްލިމުން މީހަކު ދެކެ ރުޅިއައިސްގެން ތިންދުވަހަށް ވުރެން ގިނައިން ނުތިބުމަށް ރަސޫލާ ޞައްލަﷲ ޢަލައިހިވަސައްލަމަ އަމުރުކުރައްވާފައިވާކަން ޚުޠުބާގައި ބުންޏެއްނު.\nމުޙައްމަދު: އެކަމަކު ޙަސަނަކީ ….\nޢަބްދުﷲ: ހަމައެފަދައިން “އެދެމީހުންކުރެ އެންމެ ރަނގަޅު މީހަކީ އެންމެ ކުރިން ސަލާމް ކުރި މީހާއޭ” ރަސޫލާ ޙަދީޘްކުރައްވާފައިވާކަމަށް ޚުޠުބާގައި ބުންޏެއްނު.\nޢަބްދުﷲ: އަދި އިސްލާމް މުދައްރިސް ވިދާޅުވި ދެމުސްލިމުން އެކަކު އަނެކަކާ ބައްދަލުވާ ހިނދު އަތާއިއަތްޖޯޑުކޮށް ސަލާމްކޮށްފިނަމަ، އެދެމީހުން ވަކިވުމުގެ ކުރިން އެދެމީހުންގެ ފާފަތައް ފުއްސަވާނެކަމަށް ރަސޫލާ ޙަދީޘްކުރައްވާފައިވާކަމަށް. އަދި މުދައްރިސް ވިދާޅުވީ ރަސޫލާ ޙަދީޘްކުރައްވާފައިވެއޭ ސަލާމްކުރުމަކީ އަހަރެމެން އެކަކު އަނެކަކު ދެކެ ލޯބިވާނެކަމެއްކަމަށް.\nމުޙައްމަދު: އެހެންވީމަ ހިނގާ އަވަހަށް ޙަސަނާ ބައްދަލުކުރަން. ﷲ އަހަރުމެންނާއި ހަސަނުގެ ފާފަތައް ފުއްސަވައިދެއްވާށި!\n(ޢަބްދުﷲ އާއި މުޙައްމަދު، ޙަސަނުމެންގެ ގެއަށް ދިޔަ މަގުމަތިން ޙަސަނާ ބައްދަލުވިއެވެ.)\nޙަސަނު: އައްސަލާމް ޢަލައިކުމް.\nޢަބްދުﷲ އާއި މުޙައްމަދު: ވަޢަލައިކުމުއް ސަލާމް ވަރަޙްމަތުﷲ ވަބަރަކާތުހޫ.\nޙަސަނު: ޢަބްދުﷲ އާއި މުޙައްމަދު ކޮންތާކަށް ތިދަނީ؟\nޢަބްދުﷲ: އަހަރެމެން މިދަނީ ޙަސަނުއާ ބައްދަލުކުރަން.\nޙަސަނު: އަހަރެންވެސް މިދަނީ ޢަބްދުﷲ އާއި މުޙައްމަދާ ބައްދަލުކުރަންވެގެން.\nމުޙައްމަދު: ޙަސަނުއާ ރުޅިވެވުނީތީ އަހަރެމެން މިއައީ އެކަމަށް މަޢާފަށް އެދެން.\nޙަސަނު: އަހަރެންވެސް ޢަބްދުﷲއާއި މުޙައްމަދާ ބައްދަލުކުރަން ބޭނުންވެގެން މިއުޅެނީ ހަމަ ތިޔަހެން ވެގެން. އަހަރެންނަށް މަޢާފުކުރޭ. ދެން އަހަރެން އެގޮތަކަށް ކަންތަކެއް ނުކުރާނަން. މިހާރު އަހަރެންނަށް ވިސްނިއްޖެ.\nޢަބްދުﷲ އާއި މުޙައްމަދު: އަހަރެމެން މަޢާފުކޮށްފިން. ހިނގާ އެންމެން ޢީދުގެ ތަހްނިޔާކިޔަން ގޭގެއަށް ޒިޔާރަތްކޮށްލަން. އޭގެފަހުން އެންމެން ކުޅެން ދާނީދޯ؟\nޙަސަނު: އަހަރެންވެސް މަޢާފުކޮށްފިން. އަވަހަށް ހިނގާދަމާ.


Kuda kudhinge Hiya Vaguthee Gothun Hingun Gender Ge Director Akah – Iru\nކުޑަކުދިންގެ ހިޔާ ވަގުތީ ގޮތުން ހިންގުން ޖެންޑާގެ ޑިރެކްޓަރަކަށް\nވިލިމާލޭގައި ހުންނަ ކުޑަކުދިންގެ ހިޔާ ވަގުތީ ގޮތުން ހިންގުން ޖެންޑާގެ ޑިރެކްޓަރަކާއި ހަވާލުކޮށްފިއެވެ.\nމިނިސްޓްރީގެ ޑިރެކްޓަރަކާ ހިންގުން ހަވާލު ކޮށްފައި ވަނީ ހިޔާގެ އިސްވެރިޔަކަށް ހުންނެވި އަބްދުއްޝުކޫރު އަބްދުލް ހަކީމް މިދިޔަ ބުރާސްފަތި ދުވަހު އެމަގާމުގެ މަސްއޫލިއްޔަތުތަކުން ވަގުތީ ގޮތުން ދުރުކުރުމާ ގުޅިގެންނެވެ.\nޖެންޑާ މިނިސްޓްރީން ބުނީ ކުޑަ ކުދިންގެ ހިޔާ މިހާރު ހިންގަނީ މިނިސްޓްރީގެ ޑިރެކްޓަރެއްގެ ބެލުމުގެ ދަށުން ކަމަށެވެ. އެއީ ސިވިލް ސާވިސް މުވައްޒިފަކަށް ވުމުން އެމީހާގެ ނަމެއް އޮފިޝަލް ހާމައެއް ނުކުރައްވައެވެ.\nކުރިން އެ މާގާމުގައި ހުންނެވި އަބްދުއްޝުކޫރު އަބްދުލް ހަކީމް މަގާމުގެ މަސްއޫލިއްޔަތުން ދުރުކޮށްފައިވަނީ ހިއުމަންރައިޓްސް ކޮމިޝަން (އެޗްއާރުސީއެމް) އިން ބަލަމުން އަންނަ މައްސަލައަކާ ގުޅިގެންނެވެ. ނަމަވެސް އެޗްއާރްސީއެމުން ބަލަމުން އަންނަނީ އޭނާގެ ކޮން މައްސަލައެއްކަން އެނގިފައެއް ނުވެއެވެ. ހިޔާގެ ސީއީއޯގެ މަގާމަށް އޭނާ އައްޔަންކޮށްފައި ހުންނެވީ ސްޓޭޓް މިނިސްޓަރުގެ ފެންވަރުގައެވެ.


ރިޟްވާނާ ބެހޭ މައުލޫމާތު ދޭ ފަރާތަކަށް 50،000ރ. ދޭން އާއިލާއިން ނިންމައިފި | Help Find Ahmed Rilwan (@moyameehaa)\nރިޟްވާނާ ބެހޭ މައުލޫމާތު ދޭ ފަރާތަކަށް 50،000ރ. ދޭން އާއިލާއިން ނިންމައިފި\nގެއްލިގެން ހޯދަމުން އަންނަ މިނިވަން ނޫހުގެ ނޫސްވެރިޔާ އަހްމަދު ރިޟްވާނާ ބެހޭ މައުލޫމާތެއް ދޭ ފަރާތަކަށް 50،000 ރުފިޔާ ދިނުމަށް އޭނާގެ އާއިލާއިން ނިންމައިފި އެވެ.\n‘ސަން’ އަށް މައުލޫމާތު ދެމުން ރިޟްވާންގެ އެއްބަނޑު އެއްބަފާ ބޭބެ މޫސާ ރިޟްވާން މިއަދު ބުނީ ރިޟްވާން ވީ ތަނަކާ ބެހޭ މައުލޫމާތު ނުވަތަ ރިޟްވާނަށް ވީ ކިހިނެތް ކަން އެނގޭނެ ފަދަ އެއްވެސް މައުލޫމާތެއް ދިން ފަރާތަކަށް 50،000 ރުފިޔާ ދިނުމަށް އެ އާއިލާއިން ނިންމާފައިވާ ކަމަށެވެ.\n“އެފަދަ މައުލޫމާތެއް ދީފިނަމަ އަޅުގަނޑުމެން ބަލާނަން އެއީ ތެދެއްތޯ ޕޮލިހަށް ލީޑެއް ލިބޭ ކަމެއްތޯ. ރިޟްވާން ހޯދަން އަޅުގަނޑުމެން މުޅި ހުޅުމާލެ ބަލައިފިން. އެއްވެސް ޚަބަރެއް މިހާތަނަށް ނުވޭ،” މޫސާ ރިޟްވާން ބުންޏެވެ.\nރިޝްވާނާ ބެހޭ އެއްވެސް މައުލޫމާތެއް ލިބިފައިވާނަމަ އެމައުލޫމާތު އާއިލާއާ ހިއްސާކޮށްދިނުމަށް އޭނާ ވަނީ އެދިފަ އެވެ.\n“ރިޟްވާން ވީ އެއްވެސް ތަނެއް އަދިވެސް ނޭންގެ. ރާއްޖޭން ބޭރަށް ފުރާފައިނުވާ ކަމަށް އިމިގްރޭޝަނުން އެބަބުނޭ،” މޫސާ ރިޟްވާން ބުންޏެވެ.\nރިޟުވާން ގެއްލިގެން އާއިލާ އިން މިމަހުގެ 13 ވަނަ ދުވަހު ގެ ރޭ ފުލުހުންނަށް ރިޕޯޓް ކުރިފަހުން ހުޅުމާލެ އާއި މާލޭގެ އިތުރުން ކަނޑުގެ ސަރަހައްދުތައް ބަލައި ފާސްކުރުމުގެ މަސައްކަތް ފުލުހުންނާއި އެމްއެންޑީއެފް އިން އަންނަނީ ކުރަމުންނެވެ.\nރިޝްވާން ގެއްލުނު ހާދިސާއާ ގުޅޭ ގޮތުން ފުލުހުން ބުނެފައިވަނީ އޭނާ ފެރީ އަށް އެރިތަން ދުށް ކަމަށް މައުލޫމާތު ދިން އެކަކު ބުނެފައިވާ ކަމަށެވެ. ނަމަވެސް ހުޅުމާލެއަ ހިސާބަށް ދިޔަކަމެއް ކަމެއް އަދި ކަށަވަރު ނުކުރެވޭ ކަމަށް ވެސް އޭނާ ވިދާޅުވި އެވެ.


In Pictures: Editorunge Press\nމާލެ، 11 ޖުލައި 2020: ރާއްޖޭގެ މީޑިއާގައި ހިމެނޭ ނޫސްތަކާއި ޓީވީ/ރޭޑިއޯތަކުގެ އެޑިޓަރުން މިދިއަ ބުރާސްފަތި ދުވަހުގެ ރޭ ބައްދަލުވެ އަޑުގެ ސެނެކޯ މާލަމުގައި ޕްރެސްއެއް ބޭއްވި އެވެ. އެޑިޓަރުން ބޭއްވި މި ޕްރެސްގައި ނޫސްވެރިން ޖޫރިމަނާ ކުރެވޭ ގޮތަށް ގަވައިދެއް ހަދަން އުޅޭ މައްސަލައިގެ ކަންބޮޑުވުން ފާޅު ކުރުމާއެކު ރާއްޖޭގެ މީޑިއާގައި މިހާރު ދިމާވެފައިވާ ގޮންޖެހުންތައް ހިއްސާކޮށްފައި ވެއެވެ. -- އާއިމް ޒަމީރު | އަވަސް


Las Vegas hamalaa: Concertah badijehumuge kurin guardah hamalaa dhin | Mihaaru\nލަސް ވެގަސްގައި ހަމަލާ ދިން ޕެޑޮކު ހުރި މަންޑަލޭ ބޭ ހޮޓަލުގެ ކޮޓަރީގެ އެތެރެ.\nލަސް ވެގަސް ހަމަލާ: ކޮންސެޓަށް ބަޑިޖެހުމުގެ ކުރިން ގާޑަށް ހަމަލާދިން\n11 އޮކްޓޯބަރ 2017 - 14:162comments\nލަސް ވެގަސް (އޮކްޓޯބަރު 11) - އެމެރިކާގެ ލަސް ވެގަސްގެ މިއުޒިކް ކޮންސެޓަކަށް ބަޑިޖެހި މީހާ ވަނީ އެ ހަމަލާގެ ހަ މިނިޓް ކުރިން ހޮޓަލުގެ ގާޑަކަށް ހަމަލާދީފައި ކަމަށް ފުލުހުން ބުނެފި އެވެ.\nފުލުހުން ކުރިން ބުނީ ގާޑު ވަނީ ކޮންސެޓަށް ބަޑިޖަހަން އުޅުނު ސްޓެފަން ޕެޑޮކަށް ހުރަސް އަޅައިފައި ކަމަށެވެ. ލަސް ވެގަސް ހަމަލާގައި ވަނީ ކޮންސެޓުގައި ތިބި 22،000 މީހުންގެ ތެރޭން 58 މީހުން މަރުވެފަ އެވެ. ފުލުހުން ކުރިން ދިން ހަމަލާގެ ޓައިމްލައިން ބަދަލުކޮށް ފަހުން ބުނެފައި ވަނީ ހޮޓަލުގެ ގާޑު ޖީސަސް ކެމްޕޯސްގެ ފަޔަށް ބަޑިޖަހާފައި ވަނީ 21:59 ގައި ކަމަށެވެ. އަދި ކޮންސެޓުގައި ތިބި މީހުން ގަޔަށް ހޮޓަލުގެ 32 ބުރިން ޕެޑޮކް ހަމަލާ ދޭން ފަށާފައި ވަނީ 22:05 ގަ އެވެ. އޭނާ ބަޑީގެ ހަމަލާތައް ހުއްޓާލީ 22:15 ގަ އެވެ. ޕެޑޮކް ހަމަލާ ދިން ފްލޯ އަށް ފުލުހުންގެ ފުރަތަމަ އޮފިސަރަށް ދެވުނީ 22:17 ގަ އެވެ. އަދި ޕެޑޮކުގެ ކޮޓަރީގެ ކައިރީގައި ޒަޚަމްވެފައި އޮތް ގާޑު ފުލުހުންގެ މީހާ އަށް ފެނުނީ އޭގެ މިނިޓެއްހާ އިރު ފަހުން ކަމަށްވެ އެވެ. ޕެޑޮކުގެ ކޮޓަރީގެ ދޮރު ހަލާކުކޮށްލައިގެން ސްވޮޓް ޓީމު އެތެރެއަށް ވަނީ 23:20 ގަ އެވެ. އޭރު ޕެޑޮކް އޮތީ އަމިއްލަ އަށް ގަޔަށް ބަޑި ޖަހައިގެން މަރުވެފަ އެވެ.\nފުލުހުން ބުނީ ޕެޑޮކް ވަނީ އޭނާ ހުރި ކޮޓަރި އާއި ކޮޓަރިން ބޭރުގައި ކެމެރާ ހަރުކޮށްފައި ކަމަށެވެ. އަދި އެއީ އޭނާ ދޭން އުޅުނު ހަމަލާ އަށް ހުރަސް އަޅަން ބަޔަކު އަތުވެދާނެތީ ބަލަން ކޮށްފައިވާ ކަމެއް ކަމަށް ވެސް ބުނެފައިވެ އެވެ.\nލަސް ވެގަސް ފުލުހުން ބުނީ ތަހުގީގު ކުރިއަށްދާ އިރު ކުރިން ހާމަކުރި ބައެއް މައުލޫމާތު ބަދަލުވުމަކީ އެކަށީގެންވާ ކަމެއް ކަމަށެވެ. ހަމަލާ ދިނުމުގައި ޕެޑޮކުގެ ބޭނުމަކީ ކޮބައިތޯ ފުލުހުން މިހާރު ދަނީ އެކި ފަރާތްތަކާ ސުވާލުކޮށްގެން ހޯދަމުންނެވެ.


ދަރިއަކު އުފަންވުމުން ކުރަންޖެހޭ ކަންތައްތައް – shafiu.mv\nދަރިއަކު އުފަންވުމުން ކުރަންޖެހޭ ކަންތައްތައް\nMay 12, 2020 މުޙައްމަދު ޝާފިޢު\nއަލަށް އުފަންވާ ކުއްޖާ\n1. ތަޙްނީކް ކުރުން: ތަޙްނީކްކުރުމަކީ ކަދުރުކޮޅެއް ޗިސްކޮށްލުމަށްފަހު އޭގެ ދިޔަ ކުއްޖާގެ ތަލީގައި ކާއްތާލުމެވެ. ނުވަތަ ކުއްޖާއަށް އޭގެ ރަހަ ފޯރުކޮށްދިނުމެވެ. ކަދުރު ނުލިބުނު ނަމަ މާމުއި ފަދަ ކޮންމެވެސް ފޮނިއެއްޗަކުންނެވެ. މިއީ މުސްތަޙައްބުކަމެކެވެ. ދަލީލު: – عَنْ عَائِشَةَ رضي الله عنها أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ كَانَ يُؤْتَى بِالصِّبْيَانِ فَيُبَرِّكُ عَلَيْهِمْ وَيُحَنِّكُهُمْ-روى البخاري (6355) ومسلم (286) – واللفظ له ޢާއިޝާ ރަޟިޔަﷲ ޢަންހާގެ ކިބައިން ރިވާވެގެންވެއެވެ. ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް ކުދީން(އަލަށް އުފަންވާ) ގެނެވޭކަމުގައިވިއެވެ. ދެންފަހެ އެކަލޭގެފާނު އެކުދީންގައި ބަރަކާތް ލެއްވުމަށްއެދި ދުޢާކުރައްވާ އެކުދީން ތަޙްނީކްކުރައްވަތެވެ.”\n2- ނަންކިޔުން: ކުއްޖާ އުފަންވާ ދުވަހު ނުވަތަ ތިންވަނައަށް ވާދުވަހު ނުވަތަ ހަތްވަނަދުވަހުވެސް ނަންދެވިދާނެއެވެ. މިތިންގޮތަކީވެސް ސުންނަތުގައި އައިސްފައިވާ ގޮތްތަކެވެ. ކުއްޖާއަށް ކިޔަންވާނީ މާނަ ރިވެތި އިސްލާމީ ނަމެކެވެ. ދަލީލު: – عَنْ أَنَسِ بْنِ مَالِكٍ قَالَ قَالَ رَسُولُ اللهِ صَلَى اللهُ عَلَيْهِ وَسَلَّمِ : ” وُلِدَ لِي اللَّيْلَةَ غُلاَمٌ فَسَمَّيْتُهُ بِاسْمِ أَبِي إِبْرَاهِيْمَ .. ” . رواه مسلم ( 3126 ) . އަނަސް ބިން މާލިކް ރަޟިޔަﷲ ޢަންހު ގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “ތިމަންކަލޭގެފާނަށް މިރޭ ދަރިއަކު ލިބިއްޖެއެވެ. ތިމަންކަލޭގެފާނުގެ ކާބަފާކަލުން އިބްރާހީމްގެ ނަމުން އެދަރިފުޅަށް ތިމަންކަލޭގެފާނު ނަންދީފީމެވެ.”\n3. ޢަޤީޤާ ކަތިލުން: ފިރިހެން ކުއްޖެނަމަ ދެބަކަރިއެވެ. އަންހެން ކުއްޖެއްނަމަ އެންމެ ބަކަރިއެކެވެ. ޢަޤީޤާ ކަތިލާނީ ހަތްވަނަ ދުވަހުއެވެ.\nދަލީލު: عن سمرة عن رسول الله صلى الله عليه وسلم قال : كُلُّ غُلاَمٍ مُرتَهِنٌ بِعَقِيقَتِهِ تُذْبَحُ عَنْهُ يَوْمَ سَابِعِهِ وَيُسَمَّى فِيهِ وَيُحْلَقُ رَأْسُهُ – رواه الترمذي ( 1522 ) والنسائي ( 4220 ) وأبو داود ( 2838 ) . والحديث : صححه الألباني ” الإرواء ” (4/ 385 ) ސަމުރަތު ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ‘ކޮންމެ ކުއްޖަކީވެސް އެކުއްޖެއްގެ މައްޗަށް ޢަޤީޤާ ކަތިލަން ޖެހޭނެ ކުއްޖެކެވެ. އެކުއްޖާގެ ޢުމުރުން ހަތްދުވަސްވާ ދުވަހު އެކުއްޖާގެ މަތިން ޢަޤީޤާ ކަތިލެވެއެވެ. އަދި އެދުވަހުގައި ނަންދެވެއެވެ. އަދި އެކުއްޖާގެ ބޯ ބޭލެއެވެ.’ ފިރިހެން ކުއްޖެއްނަމަ ދެބަކަރި އަދި އަންހެން ކުއްޖެއްނަމަ އެއްބަކަރި ކަތިލަންޖެހޭނެކަމުގެ ދަލީލަކީ عَنْ أُمِّ كُرزٍ أَنَّهَا سَأَلَتْ رَسُولَ اللهِ صَلَى اللهُ عَلَيْهِ وَسَلَّمَ عَنِ الْعَقِيْقَةِ ، فَقَالَ عَلَيْهِ الصَّلاَةُ وَالسَّلاَمُ : ( عَنِ الْغُلاَمِ شَاتَانِ ، وَعَنِ الأُنْثَى وَاحِدَةٌ ، لاَ يَضُرُّكُمْ ذُكْرَاناً أَمْ إِنَاثاً ) . رواه الترمذي ( 1516 ) والنسائي ( 4217 ) و صححه الألباني في ” إرواء الغليل ” (4/ 391 ) . ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އަރިހުގައި، އުންމު ކުރްޒު ޢަޤީޤާއާ ބެހޭގޮތުން ސުވާލުކުރެއްވިއެވެ. ޙަދީޘްކުރެއްވިއެވެ. “ފިރިހެން ކުއްޖަކަށް ދެ ބަކަރިއެވެ. އަންހެން ކުއްޖަކަށް އެއް ބަކަރިއެކެވެ. އެއީ ފިރިހެން އެއްޗަކަށް ވިޔަސް ނުވަތަ އަންހެން އެއްޗަކަށް ވިޔަސް ތިޔަބައިމީހުންނަކަށް ގެއްލުމެއް ނެތެވެ.”\n4. ބޯބޭލުން އަދި ބޮލުގެ އިސްތަށީގެ ބަރުދަނަށް ރިހިން ޞަދަޤާތްކުރުން: ދަލީލު: عَن علي رضي الله عنه عن النبي – صلى الله عليه وسلم – أنه قال: ( عَقَّ رَسُولُ اللهِ صَلَّى اللهُ عَلَيْهِ وَسَلَّمَ عَنْ الْحَسَنِ بِشَاةٍ وَقَالَ يَا فَاطِمَةُ احْلِقِي رَأْسَهُ وَتَصَدَّقِي بِزِنَةِ شَعْرِهِ فِضَّةً قَالَ فَوَزَنَتْهُ فَكَانَ وَزْنُهُ دِرْهَمًا أَوْ بَعْضَ دِرْهَمٍ ) روى الترمذي (1519) وحسنه الشيخ الألباني في صحيح الترمذي. ޢަލީ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ޙަސަން ރަޟިޔަﷲ ޢަންހުއަށް ޓަކައި ރަސޫލުﷲ ޞައްލަﷲ ޢަލައިހި ވަސައްލަމަ ބަކައްޓެއް ޢަޤީޤާގެ ގޮތުގައި ކަތިލެއްވިއެވެ. އަދި ޙަދީޘް ކުރެއްވިއެވެ. އޭ ފާޠިމާ އެވެ. ދަރިފުޅުގެ ބޯބާލާފައި އިސްތަށީގެ ބަރުދަން ބެލުމަށްފަހު އޭގެ ބަރުދަނަށް ރިހިން ޞަދަގާތް ކުރާށެވެ. ޢަލީގެފާނު ވިދާޅުވިއެވެ. ތިމަންނާ އެއިސްތަށި ބަރުދަންބެލީމެވެ. ބަރުދަނަކަށް ހުރީ ދިރްހަމެއް ނުވަތަ ދިރުހަމެއްގެ ބައެއްގެ ބަރުދަނެވެ”. އަންހެންކުއްޖާގެ ބޯ ބޭލުމާމެދު ޢިލްމުވެރިންގެ މެދުގައި ޚިލާފުވެފައިވެއެވެ. އެކަމުގެ ރާޖިޙުގޮތަކީ (އެންމެ ޞައްޙަގޮތަކީ) އަންހެއް ކުއްޖެއްކަމުގައިވިޔަސް ބޯ ބޭލުމެވެ.\n5. ޚިތާނުކުރުން: ޚިތާނުކުރުމަށް ވަކި ޚާއްޞަ ދުވަހެއް ކަނޑައެޅިފައެއް ނެތެވެ. ހަތްވަނަ ދުވަހުގައި ނުވަތަ އަހަރު ފަހުންވެސް ޚިތާނުކުރެވިދާނެއެވެ. އެހެންނަމަވެސް ކުއްޖާ7އަހަރަށްވުރެ ގިނަ ދުވަސްވަންދެން ޚިތާނު ނުކޮށް ބެހެއްޓުން ޢިލްމުވެރިން އެއީ އެދެވިގެންނުވާ ކަމެއްކަމުގައި ވިދާޅުވެއެވެ. ފިރިހެން ކުދިން ޚިތާނުކުރުމަކީ ވާޖިބެކެވެ. އަންހެން ކުދިން ޚިތާނުކުރުމަކީ ސުންނަތެކެވެ. عَنْ أَبِي هُرَيْرَةَ ” خَمْسٌ مِنَ الْفِطْرَةِ الْخِتَانُ وَالاسْتِحْدَادُ وَنَتْفُ الإِبْطِ وَتَقْلِيْمُ الأَظْفَارِ وَقَصُّ الشَّارِبِ ” . رواه البخاري ( 5550 ) ومسلم ( 257 ) . ދަލީލު: އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. “ފިޠުރަތުގެ ތެރެއިން ފަސްކަމެއް ވެއެވެ. އެއީ ޚިތާނުކުރުމާއި ލަދުވެތި ގުނަވަންތަކުގެ އިސްތަށިބޭލުމާއި ކިހިލިފަތުގެ އިސްތަށި ލުއްސުމާއި ނިޔަފަތި ކެނޑުމާއި މަތިމަސް ކުރުކޮށް ކޮށުމެވެ.”\n* އުފަންވާ ކުއްޖާގެ ކަންފަތްދޮށުގައި ބަންގިގޮވުމަކީ ނުވަތަ ޤަމަތްދިނުމަކީ، ބައެއް ސަލަފުއްޞާލިޙުންގެ ކިބައިން ވާރިދުވެފައިވާ ކަމެއްކަމުގައި ވިޔަސް އެއީ ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ޘާބިތުވާ ކަމެއް ނޫނެވެ. އަދި އެކަން ކުރުމަށްޓަކައި އައިސްފައިވާ ޙަދީޘަކީ ޟަޢީފު ޙަދީޘެކެވެ.\n* ކުއްޖާ އުފަންވާތާ ހަތްވަނައަށް ވާދުވަހު މާލޫދުކިޔުމަކީ ރާއްޖޭގައި ވަރަށް ގިނައިން ކުރަމުން އަންނަ ކަމެކެވެ. އެކަން ކުރުމަކީ ކަނޑައެޅިގެން ބިދުޢައެކެވެ. އެކަމުގެ ސަބަބުން އެކުއްޖާއަށް އެއްވެސް ފައިދާއެއް ނުކުރާނެއެވެ. އަދި ކިޔެއްތަ ބިދުޢައިގެ އަދި ޝައިޠާނާގެ ނުރައްކަލާ ކުރިމަތިލާން ޖެހުން ނޫންކަމެއް މާލޫދު ކިޔުމުގެ ސަބަބުން ނުވެއެވެ.\n1. تحفة المودود بأحكام المولود لابن القيم\n2. زاد المعاد في هدي خير العباد لابن القيم\n3. مجموع الفتاوى (25/244)\n4. إرواء الغليل للألباني\n5. كيف تربي ولدك لليلي بنت عبدالرحمن الجريبة – طبعة وزارة الشؤون الاسلامية و الأوقاف و الدعوة و الارشاد – المملكة العربية السعودية\n6. مسؤليةُ الآباءِ تُجاهَ الأولادِ لِعَبدِ الرّبّ نوّاب الدين آل نوّاب – طبعة وزارة الشؤون الاسلامية و الأوقاف و الدعوة و الارشاد – المملكة العربية السعودية\n7. أربعون سوالا في أحكام المولود لأبي عبد المعز محمد علي فركوس (الأستاذ بكلية العلوم الإسلامية بجامعة الجزائر)\n8. تسمية المولود لبكر أبو زيد\nބަކަރި ކަތިލުންބޯބޭލުންއަލަށް އުފަންވާ ކުއްޖާއަލަތު ދަރިފުޅުޢަޤީޤާތަޙްނީކްކުރުން\nދަރިފުޅުގެ ނަން ބަދަލުކޮށްފިނަމަ އަލުން ޢަޤީޤާ ކަތިލަން ޖެހޭނެތޯ؟\nޢީދު ނަމާދު ގޭގައި އެކަހެރިކޮށް ކުރުން\nރަމަޟާން މަހުގެ ރޯދަ ޤަޟާނުކޮށް ޝައްވާލުމަހުގެ6ރޯދަ ހިފިދާނެތޯ؟\nވިހެއުމުގެ ކުރިން އަންނަ ފެނާއި ލޭގެ ޙުކުމް


ސިވިލް ސާވިސް ކޮމިޝަންގެ ރައީސަކަށް މުހަންމަދު ފަހުމީ ހަސަން އަދި ނާއިބު ރައީސަކަށް އަހުމަދު ހަސަން ދީދީ އައްޔަންކޮށްފި – Maldivian Democratic Party\nސިވިލް ސާވިސް ކޮމިޝަންގެ ރައީސަކަށް މުހަންމަދު ފަހުމީ ހަސަން އަދި ނާއިބު ރައީސަކަށް އަހުމަދު ހަސަން ދީދީ އައްޔަންކޮށްފި\nސިވިލް ސާވިސް ކޮމިޝަންގެ ރައީސަކަށް އެކޮމިޝަނުގެ މެންބަރެއްގެ ގޮތުގައި މިހާތަނަށް ވެސް ހުންނެވި މުހަންމަދު ފަހުމީ ހަސަން އަދި ނާއިބު ރައީސަކަށް އެކޮމިޝަނަށް އަލަށް އައްޔަންކުރެވުނު އަހުމަދު ހަސަން ދީދީ މިއަދު އޮތް ރައްޔިތުންގެ މަޖިލީހުގެ ޖަލްސާގައި އައްޔަންކޮށްފި އެވެ.\nއެމަޤާމަށް އައްޔަންކުރުމަށް ދެބޭފުޅުންވެސް ހޮވިޑައިގަތީ އެވަގުތު ހާޒިރުވެވަޑައިގެން ތިއްބެވި 74 މެންބަރުންގެ ތެރެއިން ވޯޓުގައި ބައިވެރިވެވަޑައިގެންނެވި 69 މެންބަރުންގެ އިއްތިފާޤުންނެވެ.\nއެ ކޮމިޝަންގެ ރައީސްގެ މަގާމަށް މުހަންމަދު ފަހުމީ ހަސަން، އަދި ނާއިބު ރައީސްގެ މަގާމަށް އަހުމަދު ހަސަން ދީދީގެ ނަން ހުށަހެޅުއްވީ މެދު ހެންވޭރު ދާއިރާގެ މެންބަރު އަލީ އާޒިމެވެ. އާޒިމުގެ ހުށަހެޅުމަށް ތާއީދު ކުރެއްވީ، ތޮއްޑޫ ދާއިރާގެ މެންބަރު އަލީ ވަހީދެވެ.\nދެ ވަނަ ހުށަހެޅުމެއްގެ ގޮތުގައި ވިލުފުށީ ދާއިރާގެ މެންބަރު ރިޔާޒު ރަޝީދު ހުށަހަޅުއްވައި، އެމްޑީޕީ ޕާލަމެންޓްރީ ގްރޫޕްގެ ރައީސް އަދި ހުޅުހެންވޭރު ދާއިރާގެ މެންބަރު ރީކޯ މޫސާ މަނިކު ތާއީދު ކުރެއްވީ، ރައީސަކަށް ޑރ. މުހަންމަދު ލަތީފާއި ނާއިބު ރައީސަކަށް ފަހުމީ ހަސަން އެވެ. އެ ދެ ބޭފުޅުންނަށް މާމިގިލީ ދާއިރާގެ މެންބަރު ގާސިމު އިބްރާހީމާއި މާވަށު ދާއިރާގެ މެންބަރު އަބްދުލްއަޒީޒު ޖަމާލު އަބޫބަކުރު ވެސް ތާއީދު ކުރެއްވި އެވެ.\nނަމަވެސް ފުރަތަމަ ހުށަހެޅުން ފާސްވުމުން ދެވަނަ ހުށަހެޅުމަށް ރިއާސަތުން ވޯޓަކަށް ނާއްސަވަ އެވެ .


ޕަބްލިޝްކުރި ގަޑި: 2245\nވަޒީފާގެ ފުރުޞަތު: ބަނދަރު އަދި ރަށުތެރެ ބަލަހައްޓާ މީހުން\nބަނދަރު އަދި ރަށުތެރެ ބަލަހައްޓާ މީހުން\nމިސްކިތްތައް ހުންނަ ސަރަޙައްދުތަކާއި ގަބުރުސްތާނުތައް\nރަށުގެ ބަނދަރުގެ ފަޅުތެރެއަށް އެޅޭ ކުނިތައް ނަގައި ސާފުކުރުން.\nބަނދަރު ފިނިމައިޒާންތަކުގައި ހަރުކޮށްފައިވާ ކަރަންޓު ބޯޑުތަކުން ކަރަންޓަށް އެދޭ ފަރާތްތަކަށް، ދިއްދޫ ކައުންސިލްގެ އިދާރާއިން އަންގާ ގޮތެއްގެ މަތިން ކަރަންޓު ދޫކުރުން.\nބަނދަރުގެ ފެން އިސްކުރުތަކުން ފެނަށް އެދޭ ފަރާތްތަކަށް ދިއްދޫ ކައުންސިލްގެ އިދާރާއިން އަންގާ ގޮތެއްގެ މަތިން ފެން ދޫކުރުން.\nދިއްދޫގެ ފަޅުތެރެ ބޭނުންކުރުމުގެ އުސޫލާއި އެއްގޮތަށް ދަތުރުވެރިން ޢަމަލުކުރޭތޯ ބެލުމާއި އަދި އެ އުޞޫލާ ޚިލާފުވާ ފަރާތްތައް ކައުންސިލްގެ އިދާރާއަށް ރިޕޯޓް ކުރުން.\nރަށުގެ މަގުތަކާއި ގޯޅިތައް ކޮނުމަށް ހުއްދަ ދޭ ފަރާތްތަކުން ޤަވާއިދާ އެއްގޮތަށް މަސައްކަތް ކުރިޔަށް ގެންދޭތޯ ބަލާ ޗެކުކުރުން\nކައުންސިލް ޝާމިލްވާގޮތަށް ރަށުގައި ހިންގާ ޕްރޮޖެކްޓަތައް ކުރިޔަށް ދާއިރު އެ މަސައްކަތް ހިނގާ ނުހިގާގޮތް ބަލާ ކައުންސިލަށް ރިޕޯޓް ކުރުން\nރަށުގެ މަގުތަކުގައި ޤަވާޢިދާ ޚިލާފަށް ބަހައްޓާފައިވާ ތަކެތި ހުރިތޯ ބަލާ އެތަކެތި ނެގުމުގައި އެހީތެރިވެދިނުން\nރަށުގެ މަގުތަކަށް ދޫކޮށްލާފާއިވާ ގޭތަކުގެ ފުރާޅުގެ ދިޔަދޮވިތައް ހުރިތޯބަލާ އެތަކެތި ނެގުމުގައި އެހީތެރިކަން ދިނުން\nރަށުގެ އިޖުތިމާޢީ ސަރަހައްދުގެގޮތުގައި ކަނޑައަޅާފައިވާ ސަރަހައްދުތައް ކުނިކަހާ މީހުންގެ މަސައްކަތް ބަލާ އިޞްލާހު ކުރަންޖެހޭ ނަމަ ކައުންސިލަށް ރިޕޯޓްކުރުން\nރަށުގެ މަގުތަކާއި ބަނަދަރުގައި ކުނި ނުކަހާ ހުރިތަންތަން ބަލާ ކައުންސިލަށް ރިޕޯޓުކުރުން\nސާފުނުކުރާ ފަޅުގޯތިތައް ބަލާ ކައުންސިލަށް ރިޕޯރޓްކުރުން\nރަށުގެ ބަނދަރަށާއި ފަޅުތެރެއަށް ކުނިއަޅާ މީހުން ހުއްޓުވައި އެފަރާތްތަކުގެ މައްސަލަ ކައުންސިލަށް ރިޕޯޓްކުރުން\nލިޔަންކިޔަން އެނގޭކަމުގެ ލިޔުން ނުވަތަ ތަޢުލީމީ ސެޓްފިކެޓް ހުރިނަމަ ސެޓްފިކެޓުތަކުގެ ކޮޕީ


PPM ah Fuluhunaai muahsasaathah goas vehjjeh\n1 އޮކްޓޯބަރު 2018: އިލެކްޝަން ކޮމިޝަނުން އިންތިހާބުގެ ވޯޓް އޮޅުވާލާފައިވާ ކަމަށްބުނެ ރައީސް އަބުދުﷲ ޔާމީން އަބުދުލްގައްޔޫމާއެކު ވެރިކަން ކުރާ ޕާޓީ، ޕީޕީއެމުން ކުރިޔައްގެންދިޔަ މުޒާހަރާގެ ތެރެއިން- ފޮޓޯ: މުހައްމަދު އަފްރާހް | އަވަސް\nޕީޕީއެމްއާ މެދު އިލެކްޝަން ކޮމިޝަނުން ޒާތީވެފައިވާ ކަމަށާއި އެ ޕާޓީ އިން ފުލުހަށް ހުށަހެޅި ވޯޓު ކަރުދާހާ ބެހޭ މައްސަލަ ބަލަން މުއައްސަސާތަކުން ނުކުޅެދިފައިވާ ކަމަށް އެ ޕާޓީ އިން ބުނެފި އެވެ.\nޕީޕީއެމް އިން މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން އެ ޕާޓީގެ ނައިބު ރައީސް އަބްދުއްރަހީމް އަބްދުﷲ ވިދާޅުވީ އިންތިހާބާ ގުޅޭ ގޮތުން ޕީޕީއެމް އިން ހުށަހެޅި މައްސަލަތައް ކަމާ ބެހޭ ފަރާތްތަކަށް ތަހުގީގު ކުރުމުގެ ޖާގަ އޮތް ކަމަށް ސުޕްރީމް ކޯޓުން ނިންމައި، އެ މައްސަލަ ފުލުހަށް ހުށަހަޅާ އެ އިދާރާއިން މައްސަލަ ތަހުގީގު ކުރަމުން ދަނިކޮށް އެންމެ މުހިންމު އެއް ހެއްކެއް ކަމަށްވާ ވޯޓު ކަރުދާސްތައް އީސީ އިން ނައްތާލާފައިވާ ކަމަށެވެ. އެކަން އެކުރީ ބޮޑެތި ގޯސްތަކެއް ހަދާފައިވާތީ ކަމަށާއި އެފަދަ ބޮޑު ކަމެއް ހިނގި އިރު މުއައްސަސާތަކުން އެކަންކަން ބަލަން ނުކުޅެދިފައިވާ ކަމަށް އަބްދުއްރަހީމް ވިދާޅުވި އެވެ.\n"ފުލުހަށް މި މައްސަލަ ހުށަހެޅިކަން މީޑިއާތަކުންނާއި ޕާޓީ އިން ވާނީ އެ ވާހަކަ ދަންނަވާފައި، އެހެންވެ އީސީގެ ބޭފުޅުން ތިމަންނަމެންނަށް ތަހުގީގު ކުރާކަން އެނގިވަޑައި ނުގަންނަވައޭ ވިދާޅުވާ ވިދާޅުވުމަކީ ކަނޑައެޅިގެން އިތުރުފުޅެއް، މިއަދު ރައްޔިތުންނަށް ގަބޫލު ކުރެވޭނެ ވޯޓު އޮޅުވާލި ވާހަކަ މިދެއްކީ ސަބަބެއް އޮވެގެން ކަން،" އަބްދުއްރަހީމް ވިދާޅުވި އެވެ.\nވޯޓު ކަރުދާސްތައް ނައްތާލުމާއެކު މިހާރު ކުރިމަތިވެފައި ވަނީ ޖިނާއީ މައްސަލައެއް ކަމަށާއި މުއައްސަސާތަކުން އެ މައްސަލަ އިތުރަށް ތަހުގީގު ކުރަން ޖެހޭ ކަމަށް އަބްދުއްރަހީމް ވިދާޅުވި އެވެ. އެ މައްސަލަ ބަލާ ހެކި ނައްތާލި ފަރާތްތަކަށް ފިޔަވަޅު އަޅާ މައްސަލަ ބަލަން ޖެހޭ ކަމަށް އަބްދުއްރަހީމް ވިދާޅުވި އެވެ.\nޕީޕީއެމްއާ ދޭތެރޭ އީސީ އިން އަމަލު ކުރަނީ ކަނޑައެޅިގެން އެހެން ޕާޓީތަކާ ތަފާތުކޮށްގެން ކަމަށް އަބްދުއްރަހީމް ވިދާޅުވި އެވެ. އެގޮތުން އެ ޕާޓީއަށް ފައިސާ ނުދިނުމާއި ޕީޕީއެމްގެ ލީޑާޝިޕާ އެއްވެސް ވަރަކަށް މުއާމަލާތް ނުކުރާނެ ކަމަށް ބުނެފައިވާ ކަން ވެސް އަބްދުއްރަހީމް ވިދާޅުވި އެވެ. އެހެންވެ މިނިވަން މުއައްސަސާއަކަށް ވުރެ ބޮޑަށް މިއަދު އީސީއަކީ "ޒާތީ މުއައްސަސާއެއް" ކަމަށް ވެސް އަބްދުއްރަހީމް ވިދާޅުވި އެވެ.\nޕީޕީއެމްގެ ޕީޖީ ލީޑަރު އަހުމަދު ނިހާން ހުސެއިން މަނިކު ވިދާޅުވީ ވޯޓު ކަރުދާހުގެ މައްސަލަ ހެއްކާ ބެހޭ ގާނޫނުގެ ދެވަނަ މާއްދާ އާއި ތިން ވަނަ މާއްދާއާ ހަވާލާދީ ކިތާބީ ހެއްކަކީ ކޮން ކަހަލަ ހެއްކެއް ކަމަށް ބަޔާން ކުރާ އުސޫލު އޮންނާނެ ކަމަށެވެ. އެފަދަ ހެއްކެއް ނައްތާލުމަކީ ގޯހެއް ހެދި ކަމަަށް ނުސީދާ ގޮތެއްގައި އެ ކޮމިޝަނުން އިއުތިރާފުވުން ކަމަށް ވެސް ނިހާން ވިދާޅުވި އެވެ.\n"މިއީ މި ދިވެހިރާއްޖޭގެ ހަޔާތުގައި ހިނގި އެންމެ ނުރައްކާތެރި އެއް ހާދިސާ، މިއަދު މިކަން ބަޔަކަށް މުހިންމު ކަމަކަށް ނުވެދާނެ، ނަމަވެސް މި ދިވެހި ޖުމްހޫރިއްޔާ ކުރިޔަށްދާހާ ދުވަހަކު މި ދިވެހިރާއްޖެ މިނިވަން މުސްތަގިއްލު ވެރިކަމަކާއެކު ކުރިޔަށް ދާހާ ދުވަހަކު މި ވާހަކަ ކޮންމެވެސް ހިސާބަކުން އަލުން އަނބުރާ ނަގާނެ،" ނިހާން ވިދާޅުވި އެވެ.\nއީސީ އިން ބުނީ އެ ކޮމިޝަނުން ވޯޓު ކަރުދާސްތައް ނައްތާލާފައި ވަނީ އެ ކަރުދާސްތައް ނައްތާލަން ޖެހޭ ގާނޫނީ މުއްދަތު ފަހަނަ އަޅާ ދިޔުމާއި އެކަމާ ބެހޭ ގޮތުން ސުޕްރީމް ކޯޓުގައި އޮތް މައްސަލަ ނިމުމުން ކަމަށެވެ. އަދި ވޯޓު ކަރުދާހާ ގުޅޭ މައްސަލައެއް ފުލުހުން ބަލަމުން އަންނަ ކަމެއް ނޭނގޭ ކަމަށް އެ ކޮމިޝަނުން ބުންޏެވެ.\nވޯޓު ކަރުދާސްތައް ނައްތާލި މައްސަލާގައި ފުލުހުން ވަނީ އީސީގެ ރައީސް އަހުމަދު ޝަރީފް އާއި ތަރުޖަމާނު އަހުމަދު އަކްރަމް ހާޒިރުކޮށް އެކަމާ ސުވާލުކޮށްފަ އެވެ.\nޕީޕީއެމް މޯލްޑިވްސް ޕޮލިސް ސާވިސް އިލެކްޝަންސް ކޮމިޝަން + ރިޔާސީ އިންތިހާބު 2018\nގާނޫނުގެތެރޭ ސިޔާސީ ހަރަކާތްތައް ހިންގަން ގޮވާލައިފި


Dhivehi Bahuge Morphologyge Tharujamaage Furathama Bai Raees Ah Aruvaifi - Vaguthu\nދިވެހިބަހުގެ މޯފޮލަޖީގެ ތަރުޖަމާގެ ފުރަތަމަ ބައި ރައީސަށް އަރުވައިފި\nދިވެހިބަސް އުފެދި ކުރިއަރައި ދިޔަ ގޮތުގެ މައްޗަށް ބިނާކޮށް ތައްޔާރުކޮށްފައިވާ ދިވެހި ބަހުގެ މޯފޮލަޖީ ފޮތުގެ ތަރުޖަމާގެ ފުރަތަމަ ބައި ދިވެހިބަހުގެ އެކެޑަމީން ރައީސް އިބްރާހީމް މުހައްމަދު ސާލިހުއަށް އަރުވައިފިއެވެ.\nދިވެހި ބަހުގެ އެކެޑަމީގެ ފަރާތުން މި ފޮތް ރައީސް ސޯލިހަށް އަރުވާފައި ވަނީ މިއަދު މެންދުރުފަހު ރައީސް އޮފީހުގައި ބޭއްވެވި ބައްދަލުވުމެއްގައެވެ.\nދިވެހި ބަހުގެ މޯފޮލަޖީ ފޮތަކީ ސޮންޔާ ފްރިޓްޒް ނަމަކަށްކިޔާ ޖަރުމަނު ވިލާތުގެ ބޭފުޅަކު، 2002 ވަނަ އަހަރު ޝާޢިއުކޮށްފައިވާ އޭނާގެ ޕީއެޗްޑީ ތީސީސްގެ ތަރުޖަމާއެކެވެ. އޭނާގެ ތީސީސް ބިނާކުރައްވާފައި ވަނީ ދިވެހިބަސް އުފެދި ކުރިއަރައި ދިޔަ ގޮތުގެ މައްޗަށެވެ.\nމި ދިރާސާގައި އެވޭލާ އަކުރާއި ދިވެސްއަކުރާއި ތާނައިން ލިޔެކިޔުމުގައި ބޭނުންކޮށްފައިވާ ހަމަތައް ދިރާސީ ގޮތެއްގައި ގެނެސްދީފައިވެއެވެ، މީގެއިތުރުން ރާއްޖޭގެ އެކި ސަރަހައްދުތަކަށް ޚާއްޞަ ބަހުރުވަތައް އުފެދިގެން އައިގޮތާއި މައި ބަހާއި އެ ބަހުރުވަތަކާ ހުރި ގުޅުންތައް މި ފޮތުގައި ދިރާސީ ގޮތެއްގައި ގެނެސްދީފައި ވެއެވެ.\nމި ފޮތަކީ މިހާރު ރާއްޖޭގެ ޤައުމީ ޔުނިވަރސިޓީގައި ދިވެހި ބަހާއި ބެހޭ ޢިލްމު ކިޔަވައިދިނުމުގައި ބޭނުންކުރަމުން އަންނަ ފޮތެކެވެ.\nއޮގަސްޓް 20, 2019 10:45\nމަރުޙަބާ ނާޒިމް ސަރ! ތިޔަ ކޮށްދެއްވީ ވަރަށް ވެސް އަގުހުރި މަސައްކަތެއް.


Ingireysi vilaai Eu in vakivaa thaareeh faskohfi\nއިނގިރޭސިވިލާތް އީޔޫއިން ވަކިވާ ތާރީހު ފަސްކޮށްފި\nމި ކަން ހާމަކޮށްފައިވަނީ އީޔޫގެ ރައީސް ކުރެއްވި ޓުވީޓެއްގައި\nކ. މާލެ | 29 އޮކްޓޯބަރ 2019 | އަންގާރަ 09:50 | 2,596\nއިނގިރޭސިވިލާތުގެ ދިދަ (ވ) އީޔޫގެ ދިދަ (ކ) - ރޮއިޓަރސް\nއިނގިރޭސިވިލާތް، ޔޫރަޕިއަން ޔޫނިއަން (އީޔޫ) އިން ވަކިވާ ތާރީޚް އަންނަ އަހަރުގެ ޖެނުއަރީ މަހަށް ފަސްކޮށްފިއެވެ.\nއީޔޫގެ ރައީސް ޑޮނަލްޑް ޓަސްކް ކުރެއްވި ޓުވީޓެއްގައި ބުނެފައިވަނީ އިނގިރޭސިވިލާތުގެ އެދުމުގެ މަތިން ބްރެކްސިޓް ފަސްކުރަން އީޔޫއިން އެއްބަސްވެފައިވާކަމަށެވެ. އަދި އެނިންމުން ރަސްމީކޮށް އިނގިރޭސިވިލާތަށް އަންގާނެ ކަމަށެވެ.\nއިނގިރޭސިވިލާތުން އީޔޫއިން ވަކިވާން ނިންމީ 2017 ވަނަ އަހަރުގައި އެޤައުމުގައި ނެގި ފެންނަ ނުފެންނަ ވޯޓެއްގައި، 51.9 އިންސައްތަ މީހުން އީޔޫއިން ވަކިވާން ވޯޓު ދިނުމާއި ގުޅިގެންނެވެ. އޭރު އެޤައުމުން ނިންމީ މި އަހަރުގެ މާޗް 29 ގައި އީޔޫއިން ވަކިވުމަށެވެ.\nނަމަވެސް އީޔޫއިން ވަކިވުމާއި ބެހޭ ގޮތުން ކުރީގެ ބޮޑު ވަޒީރު ތެރީސާ މޭ އެކުލަވާލި އެއްބަސްވުން އިޞްލާޙުކޮށް ތިން ފަހަރެއްގެ މަތިން އެޤައުމުގެ ޤާނޫނު ހަދާ މަޖިލީހުންގައި ވޯޓަށް އެހުމުންވެސް، އެ އަށް ރުހުން ނުލިބޭތީ ބްރެކްސިޓް ފަސް ކުރުމަށް މޭ ވަނީ އެދިލައްވައިފައެވެ. އެފަހަރު އީޔޫ އިން ނިންމީ އޮކްޓޯބަރ މަހު 31 އަށް ފަސް ކުރުމަށެވެ.


Flying schoolgai dharivarunnah beynunvaa vaseelaithakeh nei: Gaumy tharahgee aai tharikaige committee | Jazeera\tފްލައިންގ ސްކޫލްގައި ދަރިވަރުންނަށް ބޭނުންވާ ވަސީލަތްތަކެއް ނެތް: ޤައުމީ ތަރައްޤީއާއި ތަރިކައިގެ ކޮމެޓީ - Jazeera\nފްލައިންގ ސްކޫލްގައި ދަރިވަރުންނަށް ބޭނުންވާ ވަސީލަތްތަކެއް ނެތް: ޤައުމީ ތަރައްޤީއާއި ތަރިކައިގެ ކޮމެޓީ\nމުޙައްމަދު އަފްޒަލް December 29, 2020 178 views0\nއައްޑޫގައި ހިންގާ ފްލައިންގ ސްކޫލްގައި ދަރިވަރުން ބޭނުންވާ ވަސީލަތްތައް ނެތްކަމަށް ރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީއިން ބުނެފިއެވެ.\nމިކަން އެ ކޮމިޓީއިން ހާމަކޮށްފައިވަނީ އައްޑޫ ފްލައިންގ ސްކޫލް މައްސަލައިގައި އައްޑޫއަށް ކުރި ދަތުރަށްފަހުއެވެ. އެގޮތުން، އައްޑޫ ފްލައިންގ ސްކޫލްގެ މައްސަލަ ބޮޑުވެފައިވާ މި ދަނޑިވަޅުގައި، އެކަން ތަހުގީގުކުރުމަށް އައްޑޫއަށް ވަޑައިގެން އެ ސްކޫލްގެ އިސްވެރިންނާއި، އެ ސްކޫލްގެ ދަރިވަރުންނާއި، އައްޑޫ ސިޓީ ކައުންސިލާއިވެސް ކޮމިޓީ މެމްބަރުން ވަނީ ބައްދަލުކުރައްވާފައެވެ.\nމި ބައްދަލުވުމުގައި ކޮމިޓީގެ މުގައްރިރު، ބާރަށު ދާއިރާގެ މެންބަރު އަހްމަދު އަބްދުﷲ، ނައިބު މުގައްރިރު ކެލާ ދާއިރާގެ މެންބަރު އިބްރާހިމް ޝަރީފްވެސް ބައިވެރިވެވަޑައިގެންނެވިއެވެ. އެ ބޭފުޅުންގެ އިތުރުން، ހޮޅުދޫ ދައިރާގެ މެންބަރު ޔޫނުސް އަލީއާއި، ކުރެންދޫ ދާއިރާގެ މެންބަރު އަބްދުލް ޤަނީ އަބްދުލް ހަކީމްއާއި، ތުލުސްދޫ ދާއިރާގެ މެންބަރު އިބްރާހީމް ނަސީމް ބައިވެރިވެ ވަޑައިގެންނެވިއެވެ.\nމި ބޭފުޅުން އައްޑޫއަށް ކުރެއްވި ޒިޔާރަތުގައި އޭޝިއަން އެކަޑަމީ އޮފް އެއިރޮނޯޓިކްސް އާއި އައްޑޫ އެއާޕޯޓާއި ދެމެދު ހަދާފައިވާ އެއްބަސްވުމުގެ ތަފްސީލު ހޯދާފައިވެއެވެ. އެ އެގްރީމެންޓް އަންނަ އަހަރު ޖުލައި މަހު ހަމަވާއިރު، އެގްރީމެންޓް އައު ކުރުމުގެ ބަދަލުގައި ފްލައިން ސްކޫލެއް ހިންގުމަށް ބިޑަށް ހުޅުވަން ވަނީ ނިންމާފައެވެ.\nމި ބައްދަލުވުން ނިންމާލުމަށްފަހު މީޑިއާއަށް މައުލޫމާތު ދެއްވަމުން އަހްމަދު އަބްދުﷲ ވިދާޅުވީ، އޭއޭއޭގައި ކިޔަވާ ދަރިވަރުން ބޭނުންވާ ފެސިލިޓީސް މިވަގުތު އެތަނުގައި ނެތްކަމަށެވެ. މީގެ ސަބަބުން ކުދިންގެ ކޯސް ދިގުލައިގެންގޮސް، ކޯހަށް ދައްކަންޖެހޭވަރަށް ވުރެ ގިނަ ފައިސާ ކުދިންއަތުން ވަނީ ހަރަދުވެފައެވެ.\nކޮމިޓީން އިތުރަށް ހާމަކޮށްފައިވާ ގޮތުގައި، މި މައްސަލައާއި ގުޅިގެން އަދި ސިވިލް އެވިއޭޝަން އޮތޯރިޓީ އަދި ހަޔަރ އެޑިއުކޭޝަން މިނިސްޓްރީއާވެސް ބައްދަލުކުރުމަށް ވަނީ ހަމަޖެހިފައެވެ.


SunOnline: Hoarafushin License card libey goiy hadhaifi\nހޯރަފުށިން ލައިސެންސް ކާޑު ލިބޭ ގޮތް ހަދައިފި\nމުޙައްމަދު ނާއިލް ހަފީޒް 26 Jul 2021, 16:45\nހއ. ހޯރަފުށިން ލައިސެންސް ކާޑު ދޫކުރުމުގެ ޚިދުމަތް ފެށުމަށް ބޭއްވި ރަސްމިއްޔާތު\nހއ. ހޯރަފުށިން ދޭ ލައިސެންސް ދޫކުރުމުގެ ޚިދުމަތުގެ ތެރެއިން އެ ރަށުން ލައިސެންސް ކާޑު ފޯރުކޮށްދިނުމުގެ ހިދުމަތް ފަށައިފިއެވެ.\nމިއަދު ބޭއްވި ރަސްމިއްޔާތެއްގައި އެ ހިދުމަތް ފައްޓަވައިދެއްވީ އެމްޓީސީސީގެ މެނޭޖިން ޑިރެކްޓަރު އާދަމް އާޒިމެވެ.\nހޯރަފުށީ ކައުންސިލްގެ ރައީސް މުހައްމަދު ވަހީދު "ސަން" އަށް ވިދާޅުވީ ލައިސެންސް ކާޑު ދޫކުރަން ފެށުމާއެކު އެ ރަށާއި އެ ސަރަހައްދުގެ ރައްޔިތުންނަށްވެސް ގިނަ ލުއި ފަސޭހަތަކެއް ލިބިގެންދާނެކަމަށެވެ.\n"މީގެ ކުރިންވެސް ލައިސެންސް ދިނުމުގެ ހިދުމަތް ހޯރަފުށިން ލިބެމުންދޭ. އެހެންނަމަވެސް އެއިރު ދޫކުރަނީ ލައިސެންސް ފޮތް. ދެން އަޅުގަނޑުމެން ކައުންސިލުން މިހާރު މި ތައްޔާރުވީ ޓްރެކް ތައްޔާރުކޮށްފައި އެތަން ހުޅުވާފައި ކާޑު މެޝިނު ގެނެސް އެ ހިދުމަތް ދިނުމަށްޓަކައި ފޮތް ކާޑަށް ބަދަލުކުރުން،" ވަހީދު ވިދާޅުވިއެވެ.\nކައުންސިލްގެ ރައީސް ވަހީދު ވިދާޅުވީ މި މަސައްކަތަކީ ރައްޔިތުންގެ މަޖިލީހުގެ ހޯރަފުށީ ދާއިރާގެ މެމްބަރު އަހްމަދު ސަލީމް (ސައްލެ) އާއި އަދި ޓްރާންސްޕޯޓް މިނިސްޓްރީގެ އެހީތެރިކަމާއެކު ކުރިއަށް ދިޔަ ކައުންސިލްގެ މަޝްރޫއެއްކަމަށެވެ.\nމީގެ އިތުރުން ވަހީދު ވިދާޅުވީ މި މަސައްކަތްކުރުމަށް ހަތަރު ލައްކަ ރުފިޔާ ހަރަދުވެފައިވާކަމަށެވެ. އަދި މި ހިދުމަތާއެކު އެތައް ލުއިފަސޭހަތަކެއް ލިބިގެންދާނެކަމަށް އޭނާ ވިދާޅުވިއެވެ.\n"މިހާރު ލައިސެންސް ކާޑެއް ހައްދަން ވެއްޖެޔާ 2،500 ނޫނީ 3،500 ހަރަދުކޮށްފައި ކަނޑު ހުރަސްކޮށް ދިއްދުއަށް ދާންޖެހެނީ. އެހެންވީމާ އެ ދަތުރުކުރާކަށްވެސް ނުޖެހޭނެ އަދި އެ ހަރަދު ކުރާކަށްވެސް ނުޖެހޭނެ އަދި ވާރެޔާ ފޮތް ތެމިގެން އަލުން ހައްދާކަށްވެސް ނުޖެހޭނެ. އެހެންވީމާ މިހުރިހާ ގޮތަކުން ބަލާއިރުވެސް ލުއިފަސޭހަ ލިބިގެންދާނެ،" ވަހީދު ވިދާޅުވިއެވެ.\nމިއަދު ހޯރަފުށީގައި އަލަށް ދެވެން ފެށި މި ހިދުމަތަކީ އެ ރަށުގެ ގިނަ ރައްޔިތުންނެއް އިންތިޒާރުކުރަމުން ދިޔަ އެއް ހިދުމަތެވެ. އަދި މި ހިދުމަތާއެކު ލިބޭ ލުއި ފަސޭހަތަކާއެކު ހޯރަފުށިން އެ ރަށުގެ ރައްޔިތުންނަށާއި އަދި އެ ސަރަހައްދުގެ ރައްޔިތުންނަށް ގިނަ ހިދުމަތްތަކެއް ލިބިގެންދާނެއެވެ.\nލޮލަށް ނުފެނުނަސް، އުޅޭ އުޅުމުގައި ލޯ އަނދިރި މީހެއް ނޫން


Macron dhevana dhauru fattavaifi\nމެކްރޮން ފަސް އަހަރުގެ ދެވަނަ ދައުރު ފައްޓަވައިފި\nފްރާންސްގެ ރައީސް އިމަނުއެލް މެކްރޮން - ދެވަނަ ދައުރަށް ރައީސްކަމާ ހަވާލުވެ ވަޑައިގެންފި\nފްރާންސްގެ ރައީސް އިމަނުއެލް މެކްރޮން ރައީސް ކަމުގެ ދެވަނަ ދައުރު ފައްޓަވައިފި އެވެ. ފަސް އަހަރުގެ ދެވަނަ ޓާމެއް ކާމިޔާބު ކުރެއްވުމަށް ފަހު މަގާމާ ހަވާލުވެ ވަޑައިގަތުން އޮތީ ހޮނިހިރު ދުވަހު ހަވީރު ރިޔާސީ ގަނޑުވަރު އެލީސީ ޕެލަސްގަ އެވެ.\nރިޔާސީ އިންތިހާބުގައި އިދިކޮޅު ކޭންޑިޑޭޓުންނާ ވާދަ ކުރައްވައި މެކްރޮންއަށް ފުރަތަމަ ބުރުގައި އަޣުލަބިއްޔަތު ހޯއްދެވޭ ގޮތެއް ނުވި އެވެ. އެހެން ނަމަވެސް، ދެވަނަ ބުރުގައި މާރިން ލުޕެންއާ ވާދަ ކުރައްވައި 58.2 ޕަސެންޓުން އިންތިހާބު ކާމިޔާބު ކުރެއްވި އެވެ. މިއީ ފްރާންސްގައި ފާއިތުވި 20 އަހަރު ދުވަހު ތެރޭގައި ވެރިކަމުގައި ހުންނެވި ބޭފުޅަކަށް ދެވަނަ ދައުރެއް ކާމިޔާބު ކުރެވުނު ފުރަތަމަ ފަހަރެވެ.\nމި ރަސްމިއްޔާތުގައި ބައިވެރިވެ ވަޑައިގެންނެވި 450 އިއްޒަތްތެރިންނާ މުޚާތަބު ކުރައްވައި މެކްރޮން 10 މިނެޓްގެ ކުރު ތަގުރީރެއް ދެއްވި އެވެ. މައިގަނޑު އަމާޒު ކުރެއްވީ ފުރަތަމަ ދައުރުގައި ލިބިވަޑައިގެންނެވި ތަޖުރިބާއަށެވެ. މެކްރޮން ވިދާޅުވީ ކުރިއަށް އޮތް ފަސް އަހަރުގައި ބޮޑެތި ބަދަލުތަކެއް ފްރާންސަށް ގެންނަވާނެ ކަމަށެވެ.\nމެކްރޮން ހުވައި ކުރެއްވި ރަސްމިއްޔާތަށް ވަޑައިގެން ތިއްބެވި ބޭފުޅުންގެ ތެރޭގައި ފްރާންސް ކުރީގެ ރައީސުން ކަމަށްވާ ފްރާންސްވާ އޮލާންޑް އަދި ނިކޮލައި ސަކޯޒީ ހިމެނި ވަޑައިގަންނަވަ އެވެ.\nމެކްރޮން ވިދާޅުވި ގޮތުގައި އުންމީދަކީ ފްރާންސް އެކަތިގަނޑަކަށް ހެއްދެވުން ކަމަށެވެ. އޭނާ ވިދާޅުވީ ގައުމު މިހާރު އޮތީ ވަރަށް ބޮޑަށް ބައިވައިވެފައި ކަމަށާއި ފްރާންސް ރޫޅިގެން ދިޔަ ނުދެއްވާނެ ކަމަށެވެ.\nފްރާންސްގައި ހައްލު ކުރަން މަދަނީ އެތައް މައްސަލަތަކެއް ހުރި ކަމަށް މެކްރޮން އެއްބަސްވެ ވަޑައިގެންނެވި އެވެ. އޭނާ ވިދާޅުވީ ކުރިއަށް އޮތް ފަސް އަހަރަކީ ގައުމާ މެދު ވިސްނަން އޮތް ދުވަސްތަކެއް ކަމަށެވެ.\nމެކްރޮން ވިދާޅުވީ ފްރާންސްގައި ވަޒީވާ އިތުރު ކުރައްވާނެ ކަމަށާއި އިޖުތިމާއީ ފޭރާމުގައި ހާއެޅިއަ ނުދެއްވާނެ ކަމަށެވެ. އާއިލާތައް ބަދަހިކުރުވާނެ ކަމަށް ވެސް ވިދާޅުވި އެވެ.\nފްރާންސްގައި ތަކެތީގެ އަގު ބޮޑުވުމާއި އާންމު ދިރިއުޅުމުގެ ހާލަތު ދަށްވުމުގެ ސަބަބުން ސަރުކާރަށް އޮތް ޕްރެޝަރު މި ފަހަކަށް އައިސް ވަރީ ވަރަށް ބޮޑުވެފަ އެވެ. ދުނިޔެއަށް ފެތުރިގަތް ކޮވިޑާ ގުޅިގެން ގައުމު ނެގެހެއްޓުމުގައި ސަރުކާރާބު ކަޝިޔާރުވުމުގެ ސަބަބުން ދިމާވެފައި ހުރި މައްސަލަތައް ހައްލު ނުކުރައްވައި މެކްރޮންއަށް ފަސޭހަވާނެ ކަމަކަށް ނުބެލެވެ އެވެ.\nފްރާންސް އީޔޫ ޕޮލިޓިކްސް + އެމަނުއެލް މެކްރޯން\nމެކްރޮން އިންތިހާބު ކާމިޔާބު ކުރައްވައިފި\nފްރާންސަށް ރައީސަކު ހޮވުން، ފުރަތަމަ ބުރު މިއަދު\nފްރާންސްގެ ރައީސް މެކްރޮންއަށް ޕެނަލްޓީއެއް\nމެކްރޮން މޫނުމަތީގައި ޖެހިމީހާ ޖަލަށް


ހިތް ދެވިއްޖޭ ކަލާޔަށް ހުވާ – 38 (ފަހުބައި) – Esfiya\nހިތް ދެވިއްޖޭ ކަލާޔަށް ހުވާ – 38 (ފަހުބައި)\n“ނިޝް ޑެޑީ މި ދަނީ އިނގޭ.. ދޫނި ދޭ ކޮޓަރިއަށް..” ޔަމްހާ އާއި ވަކިން ވާހަކަ ދައްކާލަން ނުކްޝާން ނިޝްކާ ކައިރީގައި ބުންޏެވެ. ހީލަމުން ނިޝްކާ ކޮޓަރިއާއި ދިމާއަށް ދުއްވައިގަތެވެ.”ޔަމް އައިމް ސޮރީ ވާހަކަ ނުދައްކައި ހުރެވުނީމަ..” ނުކްޝާން ޔަމްހާގެ އަތްތިލައިގައި ހިފާލިއެވެ.”އިޓްސް އޯކޭ ނުކް.. ވާހަކައެއް ބުނަންތަ؟؟..” ނުކްޝާން އައުމުން ޔަމްހާގެ ހިތް އުފަލުން ނަށާލިއެވެ.”ހޫމް ބުނެބަލަ..” ކެތްތެރިކަމާ އެކު ނުކްޝާން ޔަމްހާއަށް ބަލާލިއެވެ.”ޔޫޝައު އަތުގަ އޮންނާނެ މަގޭ ފޮޓޯތައް..ހެދުން..ނުލާ..” އަޅައިގަންނަމުން ކަހަލަ ގޮތަކަށް ޔަމްހާ ބުންޏެވެ.”ނުކްޝާން އަޅާލީހެންނެއް ހިއެއް ނުވެއެވެ.”ޔަމް ހަމަޖެހިބަލަ.. ކުރިން ދުވަހު މަށާ ލައްމުއާ ބަނދަރުމަތީގައި ތިއްބަ ޔޫޝައު އަތުން އޭނާގެ ފޯނު ވެއްޓުންކަން އިނގޭ.. އެތަން ފެނުން.. އެ ފޯނުގަދޯ ވީ ހުރިހާ ފޮޓޯއެއް..” ނުކްޝާން ހިނިތުންވިއެވެ. ޔަމްހާއަށް ވީ އުފަލުން ނުކްޝާންގެ ގައިގައި ބައްދާލެވުނެވެ. އެވަގުތު ކޮޓަރިން ނިޝްކާ ރޮއިގަތްއަޑު އިވުނެވެ.\n**38 ވަނަ ޕާޓު**\nދެމީހުންނަށް އެކީ ކަހަލައިން ކޮޓަރިއަށް ދިޔައިރު ނިޝްކާ އޮތީ އެނދު ކައިރީގައި ވެއްޓިފައެވެ.”ދޫނީ..” ނުކްޝާން ދުވެފައިގޮސް ނިޝްކާ އުރާލިއިރުވެސް ރޮމުން ދިޔައެވެ. ކުރު އިސްތަށިކޮޅުގެ މަތިން ނިޝްކާގެ ބޮލުގައި ނުކްޝާން އަތް ކާއްތާލި އިރު ޔަމްހާ ކައިރީގައި ކަންބޮޑުވެފައި ހުއްޓެވެ.”ދޫނި ކައިރީ މަންމި ބުނަމެއްނު އެކަނި ބެޑްއަށް ނާރަށޭ..” ޔަމްހާ ހާސްވެފައި ބުންޏެވެ.”އެތެދެކޭ ނިޝް.. ދެން ހުއްޓާލާ.. އަނެއްކާ ހޮސްޕިޓަލަށް ދާން ޖެހިދާނެ..” ނިޝްކާ ހުއްޓުވާލުމުގެ ބޭނުމުގައި ނުކްޝާން ބުންޏެވެ.”އިންޗެގުޝަން ޖަހަންތަ؟؟..” ނިޝްކާ އަށް އިނގޭ ބަހަކުން އިންޖެކްޝަން އޭ ބުނީ ހުއްޓާލަމުންނެވެ.”ޖެހިދާނެ ޖަހަން ވެސް.. ރޯތީ ޑޮކްޓަރ ހީކުރާނީ ނިޝް ބަލިވީ ކަމަށްނު ދޯ..” އިތުރަށް ނިޝްކާ ހަމައަކަށް އެޅުވުމަށް ޔަމްހާ ވާހަކަ ދެއްކިއެވެ. އިންޖެކްޝަން ދެކެ ބިރުން ނިޝްކާ ރުއިން ހުއްޓާލިއެވެ.”ޑެޑީގެ ގުޑް ގާރލް ދޯ ދޫނި..” ލޯބިން ނިޝްކާގެ ކޮލުގައި ހިފާފައި ނުކްޝާން ކޮޓަރިން ނިކުތެވެ. ހިތްހަމަ ޖެހިފައި ޔަމްހާ ވެސް އެމީހުން ފަހަތުން ނިކުތެވެ.\nނުކްޝާން ކުއްލިއަކަށް ހުރެފައި އެކަހަލަ ސުވާލެއް ކުރުމުން ނީކިޔާ އަށް ނުތަނަވަސްކަމެއް އިހުސާސް ކުރެވެން ފަށައިފިއެވެ. މާނު އަކީ ލަމާންއޭ ބުނެފިއްޔާ އަދި ނުކްޝާން ހިތަށް އަރާނީ ކީކޭ ބާއޭ ނީކިޔާ އަށް ވިސްނެން ފެށިއެވެ.”ނީކް.. ވާހަކައެއް ދައްކާލަން ބޭނުން..” ނުކްޝާން އެވަގުތު ކޮޓަރިއަށް ވަނެވެ.”ކޮން ވާހަކަ އެއްތަ؟؟..” ނުކްޝާން އަށް ބަލާ ވެސް ނުލައި ނީކިޔާ އެހިއެވެ.”ނީކް ތިކިޔާ މާނުއެއް ރަނގަޅު ނޫން ވީމަ މަ ބުނާ މީހަކާ މެރީ ކުރަން ކެރިދާނެތަ؟؟..” ނުކްޝާން ނުތަނަވަސްކަމާއި އެކު ނީކިޔާއަށް ބަލާލިއެވެ.”ބުނީމަ ދޯ އިނގޭނީ.. ކާކުތަ އަނެއްކާ..” ފޫހި ގޮތަކަށް ނީކިޔާ ބުންޏެވެ.”ލަ..ލަމާން..” ނުކްޝާން ހިތްވަރު ކޮށްފައި ބުނި ނަމުން ނީކިޔާ އަށް ހީވީ ދުނިޔެ އެކަށް ހުއްޓުނު ހެންނެވެ. ދެލޯ ބޮޑުވެ އަނގަ ކުޑަކޮށް ހުޅުވާލަމުން ނީކިޔާ ނުކްޝާން އާއި ދިމާއަށް ބަލާލިއެވެ.”ޖަވާބަކީ ނޫނެކޭ ވިޔަސް މަށަށް މައްސަލައެއް ނެތް.. އެކަމް ލަމާންއާ ބައްދަލު ކޮށްލެވިދާނެތަ؟؟..” ނުކްޝާން އެނބުރި ކޮޓަރިން ނިކުންނަމުން ބުންޏެވެ.”މިރޭ އަށެއް ޖަހާއިރު އޭނާ އަންނާނެ ބަލާ..” އެހެން ބުނެފައި އިތުރު އެއްޗެކޭ ނުބުނެ ނުކްޝާން ނުކުމެގެން ދިޔައެވެ. ނީކިޔާ އުފަލާއި އެއްވަރަށް އުނދަގޫ ވެސް ވިއެވެ.\n“ލައްމު.. އޭނާ ބަލާ އަންނާތި އިނގޭ އަށެއްގެ..” ފޯނުން ލަމާން އަށް ގުޅާފައި ނުކްޝާން ބުންޏެވެ.”ހްމްމް.. ނުކް..” ލަމާން ނުގޮވަން ހުރެފައި ވެސް ގޮވާލިއެވެ.”ހްމްމް ވާހަކަ އެއް ބުނަން އޮތީތަ؟؟..” ނުކްޝާން އެއްބުމަ އަރުވާލިއެވެ.”ހްމްމް.. އަމް.. ނީކް.. ނީކް ލައިކް ވާ ކުއްޖާގެ ނަން ބުނެވިދާނެތަ؟؟..” ވަރަށް ނޫންކަމަށް ހަދާލަމުން ލަމާން އެހިއެވެ.”ކޮންމެވެސް މާނު އެކޭ ކިޔަނީ.. އަހާ އަހާ ވެސް އަސްލު ނަމެއް ނުބުނި..” ނުކްޝާން އަނގައަށް ގޮތެއް ހަދާލިއެވެ. ލަމާން ދެލޯ ބޮޑުވިއެވެ.”މާނުއޭ؟؟..” ލަމާން ހިތް ހީވީ ހުއްޓުން ހެންނެވެ.”ހްމްމް ދަންނަ ކުއްޖެއްތަ؟؟..” ހައިރާންވެފައި ނުކްޝާން އެހިއެވެ.”އެއީ މަށޭ.. ނީކް މަށަށް ކިޔަނީ މާނު..” ލަމާން ހިތް އަވަސް ވިއެވެ.”ވަޓް ދަ..” ލަމާން އެކޭ އެއްގޮތަށް ނުކްޝާން ވެސް ދެލޯ ބޮޑުވިއެވެ.”ދެން ކީއްވެބާ ނޯ އޭ އެ ބުނީ..” ނުކްޝާން ވިސްނާލިއެވެ.”ދަނީ އިނގޭ ރެޑީވާން..” ލަމާން އަވަސް އަވަހަށް ފޯނު ކަނޑާލިއެވެ.\nނީކިޔާ ރީތިވެގެން ނިކުތް އިރު ލަމާން އިންތިޒާރުގައި ހުއްޓެވެ. ކުރިއާ ޚިލާފަށް އެ މޫނު މަތީގައި ވަނީ ސީރިއަސް ކަމެވެ. އެއްޗެއް ނުބުނެ ލަމާން ސައިކަލާއި ދިމާއަށް ދާންފެށުމުން ބޭއިޚްތިޔާރުގައި ނީކިޔާއަށް ވެސް ފަހަތުން ދެވުނެވެ. ލަމާން ކުޑަކޮށް ހައިރާންވާގޮތް ވިއެވެ.”ސައިކަލަށް އަރާ..” ލަމާން އެދުނެވެ. ޝަކުވާއަކާ ނުލައި ނީކިޔާ ލަމާންގެ ފަހަތަށް އެރިއެވެ. ދެމީހުން ގޮސް ހުއްޓުނީ ލަމާން ރާއްޖެއިން ބޭރަށް ދިޔަ ފަހަރު އެންމެ ފަހުން ބައްދަލު ކުރި ޕާކް ކައިރީގައެވެ. ސައިކަލުން ފައިބައިގެން ލަމާން ހުއްޓުނީ ބެންޗެއްގެ ކައިރީގައެވެ.”ނީކް މިތަނަށް މި ގެނައީ ވާހަކަ އެއް އަހާލަން..” ޖީބަށް އަތް ޖަހާލަމުން ލަމާން ސީދާ ނީކިޔާގެ ދެލޮލަށް ބަލާލިއެވެ. ނީކިޔާގެ ހިތް އަވަސްވިއެވެ.”ކޮ..ކޮން ވާހަކައެއް..” ހިތްހަމަ ނުޖެހޭކަން މޫނުމަތިން ދައްކަމުން ނީކިޔާ ދުރު ބަލާލިއެވެ.”ނީކް މަ ދެކެ ލޯބިވާ އިރު ކީއްވެ އެދުވަހު ނޫނެކޭ ބުނީ؟؟..” ހިތްވަރު ކޮށްފައި ލަމާން ކުރި ސުވާލުން ނީކިޔާ އަނގައިގައި ތަޅެއް އެޅުވުނެވެ. ދެންވެސް ދެބުމަ ގޮށްޖަހާލާފައި ނީކިޔާ ދުރަށް މޫނު އަނބުރާލިއެވެ.\n“ރުޅި އަންނަކަން ނުދެއްކިޔަސް މަށަށް އިނގޭ ނީކް ލޯބިވަނީ މަ ދެކެކަން.. ޖަވާބު ދީބަލަ.. ކީއްވެ އެދުވަހު ނޫނެކޭ ބުނީ..” ލަމާން ނީކީޔާގެ ދަތްދޮޅީގައި ހިފާ ހަތަރުކަޅި ހަމަކުރުވިއެވެ. ލަމާން އެހެން ހެދުމާއި އެކު އެހާ ގާތުގައި ހުންނަން ޖެހުމުން ނީކިޔާއަށް މާ މޮޅު ދޮގެއް ނޭނގުނެވެ. އެހެންކަމުން ހަނުހުންނަން ނީކިޔާ ނިންމިއެވެ.”ނީކް ޖަވާބު ދީ.. ވަރަށް އިންތިޒާރު ކުރެވިއްޖެ..” ލަމާން އަޑު ކުޑަކޮށް މަޑުވިއެވެ. ނީކިޔާ ކެތްތެރިކަން ކޮޅުންލިއެވެ. ރޮމުން ލަމާން ގައިގައި ބައްދާލި އިރު ހިތުން ބުނެދޭން ނޭނގޭ އެތަށް ވާހަކަ އެއް ނީކިޔާގެ ލޮލުން ވެއްޓުނު ކޮންމެ ކަރުނަ ތިކިތައް ލަމާންއަށް ބުނެދިނެވެ.”އަހަންނަށް ނުކެރުނު..ތިހާ ގޯސް މީހެއް ހަޔާތުގެ ބައިވެރިޔާ އަށް ހަދާކަށް..” ރޮމުން ނީކިޔާ ބުންޏެވެ. ލަމާން ހައިރާންވިއެވެ.”ގޯހޭ؟؟..” އޮޅުންބޮޅުން ގަނޑެއްގެ ތެރޭގައި ލަމާންއަށް ހުރެވުނެވެ.”އާނ.. ލަމާން އަކީ އަންހެން ކުދިން ހޯދާ އެކުދިންގެ ނާޖާއިޒު ފައިދާ ނަގާ މީހެއް ނޫންތަ؟؟.. އެހެންވެ ލަމާން ކައިރީ ނޫނެކޭ ބުނީ..” ނީކިޔާ އަދިވެސް ލަމާން ގައިގައި ބައްދައިގެންނެވެ.”ނޯ ނީކް.. ތީ އަހަރެން އެއްގޮތަކަށްވެސް ކުރާ ކަމެއް ނޫން.. ދުވަހަކު ވެސް ނީންނާނެ އަންހެން ކުއްޖަކާ ރައްޓެހިވެފައެއް.. އަހަރެން ހަމައެކަނި ލޯބިވީވެސް ނީކިޔާ ދެކެ.. މެރީކުރަން އެހީވެސް ނީކިޔާ ކައިރީގަ.. ނީކް ކިހިނެއް ހިތުން ތި ހުރިހާ ނިންމުމެއް ނިންމީ އަހަރެން ކައިރީ ނުވެސް އަހާ؟؟..” ހައިރާންވެފައި ލަމާން އެހިއެވެ.\n“އެކަމް.. ސުދާ ބުނީ ލަމާން އުޅެނީ އެހެންނޭ.. ހެކި ވެސް ފެނުން ލަމާން މަންމަ ޑޮކްޓަރ އަށް ދައްކަން ގޮސް އުޅެނިކޮށް ތިގޭގައި އުޅޭ އަންހެން ކުއްޖާ އާއި އެކީ..ލަ.. ލަމާން..” ނީކިޔާ ދައްކަން އުޅުން ވާހަކަ ލަމާންއަށް އިނގުމުން ލަމާން ނީކީޔާގެ ގައިގައި ބައްދައިގެން ހުރި އަތަށް ވާން ކޮށްލިއެވެ. އޭރު ލަމާން ވެސް ހުރީ ފެންކަޅިވެފައެވެ.”ނޫން ނީކިޔާ.. ތީ ހުސް ކުށްހީ.. އޭނަ އުޅެނީ އަހަރެން ފަހަތުން ނެއްޓެން ނޭނގިގެން.. ޕްލީޒް ޤަބޫލު ކުރޭ އައިމް ޕްރޮމިސިންގް ޔޫ..” ލަމާން ދެރަވެފައި ނީކިޔާ ގަޔާއި ދުރުކޮށްލަމުން ނީކިޔާގެ މޫނަށް ބަލާލިއެވެ.”ދެ..ދެން ސުދާ އެބުނީ ދޮގެއްތަ؟؟..” ނީކިޔާ މޫނުމަތިން ހައިރާންކަން ފެނުނެވެ.”އޭނަ ކިޔާނެތަ ދުވަހަކު ވެސް ރަނގަޅު އެއްޗެއް.. ސުދާ ނަވްޔާއާ ޒާއިފް ވެސް ދުރުކުރަން އުޅެފިނޫންތަ.. ޔަމްހާއާ ނުކް ވެސް.. ނީކް ތިހެން ހަދާތީ އެމީހުން ބޭނުންވާ ކަންތައް އެ ކާމިޔާބު ވަނީ.. އެމީހުން ބޭނުންވެގެން އުޅެނީ އަހަރެމެން އެންމެން ދުރުކުރަން.. ޕްލީޒް މަ ދައްކާ ވާހަކަ ޤަބޫލު ކުރޭ.. ނުކް ކައިރީ ވެސް އަހާ.. އޭނައަށް މަށާ ބެހޭގޮތުން ނޭނގޭނެ ސިއްރެއް ނޯންނާނެއޭ ބުންޏަސް ދޮގަކަށް ނުވާނެ..” ލަމާން ބެލީ ނީކިޔާއަށް ވިސްނައިދެވޭތޯއެވެ.\n“އޭގެ މާނަ އަކީ ލައްމު އަދިވެސް މަ ދެކެ ލޯބިވެއޭތަ؟؟.. ހިތުގައި ޖެހިފައި ނީކިޔާ އަށް އެހުނެވެ.”އާނ ނީކް.. އަހަރެން ނީކް ދެކެ ލޯބިވިން ވަރަށް ކުރިއްސުރެ.. ތި ނޫން އަންހެން ކުއްޖަކު އަހަރެންގެ ދިރިއުޅުމަށް ގެންނަން ހިތަށް ނުވެސް އަރުވަން..” ނީކިޔާ އާއި ދިމާއަށް ލަމާން ބަލާލިއެވެ.”އައި ލަވް ޔޫ ނީކް.. އައި ލަވް ޔޫ މޯރ ދެން އެނީތިންގް..” ލޯބިން ފުރިގެންވީ އަޑަކުން ލަމާން ބުންޏެވެ. ރޮމުން އަނެއްކާ ވެސް ނީކިޔާ ލަމާންގެ ގައިގައި އޮޅުލައިގަތެވެ.”އައި ލަވް ޔޫ ޓޫ..” ނީކިޔާ ތުރުތުރު ލަމުން ދިޔަ އަޑަކުން ލަމާން ކަންފަތް ކައިރީގައި އިއްވާލިއެވެ. ނީކިޔާ ހިތަށް އަރާ ފައިބަމުން ހާހެއްހާ ބަސްތައް ދިޔައެވެ. ނީކިޔާއާއި ހެދި ލަމާން ހާދަ ހިތާމައެއް ކުރާނެއެވެ. އެވަރަށް އިތުބާރު ކޮށްފައި ރައްކާތެރިކަމާއި އެކީ ބަލަން ދިން ހިތް އޭނާއަށް އޮޅުމަކުން ނަމަވެސް ހަލާކުކޮށް ކުދިކުރެވިއްޖެއެވެ. ލަމާންގެ ހިތުގެ ހާލު މިހާރު ނީކިޔާއަށް ފެންނަމުންދާ ކަހަލައެވެ.”އައިމް ސޮރީ..” ނީކިޔާއަށް ދެލޯ މަރާ ބާރުކޮށްލެވުނެވެ.”އިޓްސް އޯކޭ..” ލަމާންއަށް ހުރީ އުފަލުން ރޮވިފައެވެ. ދުވަހަކު ވެސް މި ދުވަސް އަންނާނެތަން ހުވަފެނުންވެސް ދެކިފައެއް ނުވެއެވެ. ﷲގެ ކުޅަދުންވަންތަކަމުން ލަމާން އިންތިޒާރުކުރި ލޯބި އޭނަގެ ގާތަށް އަތުވެއްޖެއެވެ.”އަލްހަމްދުﷲ..” ނީކިޔާ ލަމާންގެ ކޮނޑުގައި މޫނު ފޮރުވާލިއެވެ.\n“ނުކްޝާން ސުވާލެއް އަހާލަންތަ؟؟..” އިސްދަށަށް ޖަހާލަމުން ޔަމްހާ އެހިއެވެ.”ހްމްމް އަހާބަލަ.. ބޭނުން އެއްޗެއް އެހިދާނެއޭ ޔަމް ހުއްދަ ނުހޯދިޔަސް..” ނިޝްކާގެ ބޮލުގައި ނުކްޝާން ދަތްދޮޅި ޖައްސާލިއެވެ.”ނުކް އަހަރެންނަށް އިތުބާރު ކުރަންތަ؟؟..” ޔަމްހާ އެ ސުވާލު އެހި އިރު އިނީ ނުތަނަވަސް ވެފައިކަން ނުކްޝާން އަށް އިނގުނެވެ.”ހްމްމް ކުރަމޭ.. ދެން ނާންނާނަން ރުޅިއެއް ޔަމް ދެކެއެއް..” ހިނިތުންވަމުން ނުކްޝާން ޔަމްހާ އަތުގައި ހިފާލިއެވެ.”ޔަޤީންތަ؟؟ ހަމަ އައިސްދާނެ ދޯ.. ނޭނގޭނެ ނުން..” ޔަމްހާ ބުނަން އުޅުން އެތި ނުކްޝާން ހުއްޓުވިއެވެ.”ފުރަތަމަ ޔަމް ކަންނޭނގެ މަށަށް ޓްރަސްޓް ކުރަންވީ ދޯ..ހެހެ..” ނުކްޝާން ބުންޏެވެ. ޔަމްހާ އަދިވެސް އިނީ އެކަމާއި މެދު ހާސްވެފައެވެ.\n” ޔަމް..ލޯތްބަކީ ކޮން އެއްޗެއްކަމާއި ކިހާ އުފާވެރި އަދި ހިތާމަވެރި އެއްޗެއްކަން އަހަންނަށް ދަސްކޮށްދިނީ ޔަމްހާ. މާޒީގައި ވެދިޔަ ކަންތަކާ މެދު ވިސްނުމުގެ ބޭނުމެއް ނެތް. އަބަދުވެސް ވިސްނަންވީ މުސްތަޤްބަލަށް. ކޮންމެ މީހެއްގެ ވެސް މާޒީއެއް އޮންނާނެ. އެކިމީހުންގެ މާޒީ ތަފާތު ވާނެކަން އިނގޭ. އެއްބައިމީހުންގެ މާޒީ އުފާ އިރު އަނެއްބައި މީހުން ހިތާމަވެރި ވޭ. އޭގެ މާނަ އަކީ ވަކި މީހަކު ތަފާތު ކުރާށެކޭ ނޫން. ރަނގަޅާއި ނުބައި ވަކި ކުރަން ނޭނގުނަސް އަދި އިރާދަކުރެއްވީތީ ވަގުތު އެބަ އޮތް. ނަސީބު ރަނގަޅު ކަމުން ޔަމްހާއަށް ވިސްނިއްޖެ. ތީ ކުރީގެ ޔަމްހާއެއް ނޫން. އިރާދަކުރެއްވިޔާ އަހަރެން އަބަދުވެސް ޔަމްހާއާއި އެކު ވާނަން.. އިތުބާރު ވެސް ކުރާނަން..ދެން ޔަމްހާ ނުބައި މަގަކުން ދިޔަކަ ނުދޭނަން އިންޝާ ﷲ. ” ނުކްޝާން ފުން ހިނިތުންވުމެއްގައި ހުރެ ޔަމްހާގެ އަތް ނަގާ ތުންފަތް ޖައްސާލިއެވެ. އުފަލުން ފެންކަޅިވެފައި ޔަމްހާ ނުކްޝާންގެ ކޮނޑުގައި ބޯ އަޅާލިއެވެ. އޭރުވެސް ނިޝްކާ ވަރުދައްކާލާފައި ގޭމް ކުޅެނީއެވެ. އެވަގުތު ނީކިޔާ އާއި ލަމާން ވަދެގެން އައެވެ. އެދެމީހުން ގެއަށް ވަތް އިރު އަތުގުޅާލައިގެން ހުރުމުން ހުރިހާކަމެއް ރަނގަޅަށް ދިޔައީކަން ނުކްޝާން އަށް އިނގުނެވެ.”ވެލްކަމް ޓު އަވާ ފެމިލީ..” ނުކްޝާން ލާނެއް ގޮތަކަށް ލަމާން އާއި ސަލާމް ކޮށްލިއެވެ. ރަކި ވެގެން ލަމާން ނީކިޔާއަށް ބަލާލާފައި ބޯ ކަހާލިއެވެ.\nނީޝާ އޭނާގެ ޕްލޭން ކާމިޔާބު ނުވެގެން އެކަމާ ވަރުއަރައިގެން އެދުވަހުން އެދުވަހަށް ސްރީލަންކާއަށް ފުރިއެވެ. ސުދާ ވެސް އޭނާގެ މަންމަ ބުނެގެން އަނބުރާ މާލެ ދިޔައީ ހަމްނާ ބާކީ ކޮށްލާފަ އެވެ. ނީޝާގެ ބޭނުން އިނގުމުން ހަމްނާ އާއި ސުދާ ނީޝާ ދެކެ އައީ އަމަށަކު ރުޅިއެއް ނޫނެވެ. ހަމްނާ ނުކްޝާންގެ ކިބައިން މަޢާފަށް އެދިފައި ހުރިހާ ވާހަކައެއް ކިޔާދިނުމުން އުފަލާއި އެކު ނުކްޝާން ހަމްނާއަށް މަޢާފު ކުރިއެވެ. ޔަމްހާ ނުކްޝާން އަށް ޝައްކު ނުކުރާތީ ހަމްނާ ހިނިތުންވިއެވެ. ލޯތްބަކީ އޭގެ ޒާތުގައި ކިހާ އުފާވެރި އެއްޗެއްކަން ހަމްނާއަށް އިހުސާސް ކުރުވިއެވެ. ގަދަކަމުން ހޯދާ ލޯތްބަކީ އެއްވެސް އުފާވެރިކަމެއް ނެތް އަދި ހަމަނުޖެހުން އުފެދޭނެ އެއްޗެއްކަން އެދުވަހު ހަމްނާއަށް އިނގިއްޖެއެވެ.\n“އޭ އެންމެން ހަމަ ދޯ.. ދޯނި ނައްޓާލަނީއޭ..” ނުކްޝާން ކޮޅަށް ތެދުވަމުން އެހިއެވެ. ލިބުނު ޗުއްޓީގައި ނުކްޝާންމެން ދަތުރެއް ރޭވީއެވެ. ފުރަތަމަ ފަހަރަށް އާއިލާ އާއި އެކުވެރިންނާއެކު ހިތްހަމަޖެހޭ ދަތުރެއް ރާވާލެވުމުން އެންމެންގެ ހިތްތަކުގައި ވެސް ވަނީ އުފާވެރިކަމެވެ.”އާނ ހަމައޭ.. އަވަހަށް ނައްޓާލެވޭތޯ އުޅެބަލަ..” ހަމްނާގެ ލޯބިވެރިޔާ ރިޔާން ބުންޏެވެ. މީހުން ގިނަ ކަމުންނާއި ގެންދާ މުދާތަކާއި ހެދި އެ ދޯނި ވަނީ ފުރިފައެވެ. ނުކްޝާން އާއި ޔަމްހާ އަދި ނިޝްކާ އެވެ. ޒާއިފް އާއި ނަވްޔާ އަދި ޒިއަން އެވެ. ނީކިޔާ އާއި ލަމާން އެވެ. ހުޝާން އާއި ލަަހުޝާއެވެ. ހަމްނާ އާއި ރިޔާން އެވެ.\n“އޭ ޒިއާ މޫދަށް ވެއްޓި ދާނެ އެކުއްޖާ ލާބަލަ ކުރިއަށް..” ހުޝާން ބުންޏެވެ.”ވެއްޓޭނެނުންތަ.. މި ނަވްޔާގެ ބަނޑާ ހެދިވެސް ތަންކޮޅެއް ނެތޭ..” ޒާއިފް ހޭންފެށިއެވެ. އަތް ދަމާލާފައި ނަވްޔާ ޒާއިފްގެ މޫނުގައި ޖެހީ ތުން ދަމާލަމުންނެވެ. ނަވްޔާގެ ހަ މަހަށް ދާ ބަނޑަށް ޒާއިފް މަލާމާތް ކުރުމުންނެވެ.”އަނެއްކާ ޒާއިފް ވައްޓާ ނުލާތި..” ނުކްޝާން ވެސް އެ ސަމާސާގައި ބައިވެރިވިއެވެ. ނީކިޔާ އާއި ލަމާން ސިއްރު ސިއްރުން ކައިރިއަށް ޖެހެމުން ދަނިކޮށް ނަވްޔާ ލޮލުގައި އަޅައިގަތެވެ.”އޭ މެރީ ކޮށްގެން މެރީ ކޮށްގެން.. މެރީ ނުކޮށް ތިހާ ކައިރިވާކަށް ނުވާނެ..” އެންމެން ކުރިމަތީ ނީކިޔާ އާއި ލަމާން ލަދުގަންނުވާލަން ނަވްޔާ އަޑު ބާރުކޮށްލިއެވެ. އެއާއި އެކު އެންމެންގެ ދިމާކުރުން ތައް އެ ދެ މީހުންނަށް އަމާޒުވިއެވެ. ދަތުރު މަތީގައި ފޫހިފިލުވަން އެމީހުން ކުޅެންފެށީ ޓްރުތް އޯރ ޑެއަރ އެވެ.\nއެނބުރެމުން ދިޔަ ފުޅި ހުއްޓުނީ ނުކްޝާން އާއި ދިމާއަށެވެ. ހިފަހައްޓައިގެން ތިބި ނޭވާ އެންމެންނަށްވެސް ދޫކޮށްލެވުނެވެ.”ޑެއަރ..” ފޫހި ފާޑަކަށް ނުކްޝާން ބުންޏެވެ.”ހާނ ޔަމްއަށް ލޯބީގެ ލަވައެއް ކިޔާދޭންވީ.. އަވަސް އަވަސް ކޮޅަށް ތެދުވޭ..” ލަމާން ނުކްޝާންގެ ކޮނޑުގައި ބޮނޑިއެއް އަޅާލިއެވެ. ޔަމްހާ ލަދުން އިސްޖަހާލައިގެން އިންދައި ނުކްޝާން އައިސް އަތް ދިއްކޮށްލިއެވެ. އެންމެން ކުރިމަތީ އެހެން ހެދުމުން ޔަމްހާ މޫނު ރަތްވިއެވެ. މީހުން މާ ވަރަކަށް ބަލަން ފެށުމުން ނިޝްކާ ނީކިޔާ އަތަށް ދީފައި ނުކްޝާން އަތުގައި ހިފައިގެން ކޮޅަށް ތެދުވިއެވެ.”ލޯބީގެ ލަވައެއް ކިޔަން ހަމަ މަޖުބޫރުތަ ދެން؟؟..” ނުކްޝާން ވެސް ފާޑަކަށް ރަކިވިއެވެ.”އާނ އަމިއްލައަށް ދޯ ޑެއަރ ނެގީ..” ލަމާން ބުންޏެވެ. އިރުކޮޅަކު ވިސްނާލަން ހުރެފައި ނުކްޝާން ލަވަ ކިޔަން ފެށިއެވެ.\n“ހިތް ދެވިއްޖޭ ކަލާޔަށް ހުވާ ، މްމްމް ހިތް ދެވިއްޖޭ ކަލާޔަށް ހުވާ\nތީ ފުރާނައިގެ ދިރުމޭ މަގޭ ، ލޯބިވާ\nވިންދު ގައި ވެސް ތި ލޯތްބޭ ވަނީ ، ހަމަ ހުވާ….”\nނުކްޝާން ހުއްޓާލިއެވެ.”އޭ ޔަމް އަނެއްބައި ކިޔާ..” ނަވްޔާ ހެމުން ބުންޏެވެ.\n“މަސްތު ވެއްޖޭ ކަލާ ފެނި ހުވާ ، ތިޔަ ހަނދާން ތަކުގައޭ ނިމިދަނީ ރޭދުވާ\nވިންދުގައި ވެސް ތި ލޯތްބޭ ވަނީ ހަމަ ހުވާ….”\nޔަމްހާ ލަދުރަކި ކަމާއެކު ކިޔާލިއެވެ. ފުރަތަމަ ފަހަރަށް ޔަމްހާ ލަވަކިޔާ އަޑު އިވުމުން ނުކްޝާން އެ ޖާދޫގައި ޖެހުނެވެ. މީހަކު ނުވެސް ބުނަނިސް އަނެއްބައި ކިޔެން ފެށުނެވެ.\n“ފެންނަ ހިނދު ތިޔަ ނަޒަރު ، ހިތް ޒަޚަމް ކޮށްލައޭ\nކޮންމެ ހަރަކާތަކުން ވެސް އަސަރު ކުރުވައޭ\nމްމްމް ފެންނަ ހިނދު ތިޔަ ނަޒަރު ، ހިތް ޒަޚަމް ކޮށްލައޭ\nކޮންމެ ހަރަކާތަކުން ވެސް އަސަރު ކުރުވައޭ..”\n“ނަން ތި ހިތުގާ މިލިޔެވިއްޖެޔޭ ، މަންޒިލޭތީ ހިތް އެދޭ ހިތް މަގޭ ، ލޯބިވާ…”\nޔަމްހާ ހުއްޓާލި ވަގުތު ލަމާން ކަރުކެހިލިއެވެ. ދެމީހުންނަށް ވެސް ހަމަބިމަށް އާދެވުނެވެ. ނޭނގޭ ކަމަށް ހަދާފައި ނުކްޝާން ކުރިން އިންތަނުގައި އިށީނެވެ.”މަ ނުވެސް ބުނަނިސް އެހެރަ ލަވަ ކުރިއަށް ގެންދަނީ.. އެހެންނޭ ވާނީ އިޝްގުގައި ޖެހިފަ އިންނަންޏާ.. ކީކޭ ބުނާނީ ވެސް..” ލަމާން ދިމާ ކުރަން ފެށިއެވެ. ލަދުން އުދުހިގެން މައްޗަށް ދާން ވެސް ޔަމްހާ ހިތަށް އެރިއެވެ.”އާނ އޯކޭ މިހާރު ކުއްޖަކު ލަދުން ރަތް ވަނީ ބަލާބަލަ..” ނީކިޔާ އަށް ޔަމްހާ މޫނު ރަތްވާތަން ފެނިގެން ބުންޏެވެ.”އަސްލު ވެސް ހާދަ ރީއްޗޭ ޔަމް ލަވަ ކިޔާ އަޑު..” ނުކްޝާން އަދިވެސް އިނީ ޔަމްހާއަށް ބަލަހައްޓައިގެންނެވެ.”ކަލޭނޭ.. ހިއެއް ނުވޭ އަވަސް މުސްތަގުބަލެއްގައި މީނަ ހަމަހެއަށް އަންނާނެހެނެއް..” ރިޔާން ނުކްޝާންގެ މޫނު ކުރިމަތީގައި އަތް ހޫރާލިއެވެ. ދޯނީގައި ތިބި އެންމެން ހޭންފެށިއެވެ. ނުކްޝާން ނޫން ކަމަށް ހަދާލާފައި ދުރުބަލާލިއެވެ.”ހަޤީގަތުގައި ވެސް އަހަރެންގެ ހިތް ޔަމްހާއަށް ދެވިއްޖެ…” ނުކްޝާން ހިތުގެ އަޑިން ބުންޏެވެ. އަދި ފުންކޮށް ހިނިތުންވެލިއެވެ.\nވާހަކަ ފެށެމުން ނިމެންދެން ވާހަކަ ކިޔާ އަދި ހިތްވަރުދިން ހުރިހާ ކިޔުންތެރިންނަށް ހިތުގެ ފުންމިނުން ޝުކުރު އަދާކުރަން. އުންމީދު ކުރަނީ މި ވާހަކަ އަކީ ވެސް ކިޔުންތެރިންނަށް ކަމުދިޔަ ވާހަކަ އަކަށް ވާނެކަމަށް. ދެން އަޅުގަނޑު ގެނެސްދޭން ޚިޔާލު ކޮށްފައިވާ ވާހަކަ އަކީ ލޯބީގެ ވާހަކައެއް، “ވީމޭ އިންތިޒާރުގައި”.\nޝުކުރިއްޔާ ހުރިހާ ރީޑަރސް💫\nVaahaka varah reethi maasha Allah 💙\nS2 vx varah kiyaa hih vey\nS2 liyan adhi nuvisnan 😅🙁 BTW thanks hamsha 🧡\nAlhey alhey alheyyyyyyyyyyyyyyy nimunythaaaa ??????\nvrh mishhhhh vaane mi story mathin\nkomme episode akah comment nukuriyas baraabarah kiyan ingey mi story\nvarah varah varah rythi vaahaka eh\ngonna miss this soooooooooooooooooo muchhhhhhhh\ndhn aneh story ah wait kuraanan ingey\nand all tha best\nLabba hama nimuny dhw🙁🙁\nIt’s alr.. Comment nukoh vx kiyaafa story like vaakan ingunyma vrh ufaa vejje 💗\nKeep waitin patiently ingeii amaana.. In sha Allah u don’t have to wait that much longer 😊❣


Silsilaa Qubool Hai ge web series eh | Mihaaru\nޒީޓީވީގެ ސިލްސިލާ "ގުބޫލް ހޭ" ގެ ވެބް ސީރީޒެއް\n26 އޮކްޓޯބަރ 2020 - 08:22\nޒީޓީވީން ގެނެސްދިން މަގުބޫލު ސިލްސިލާ "ގުބޫލް ހޭ" ގެ މުޅިން އާ އެޕިސޯޑްތަކަކާ އެކު ވެބް ސީރީޒެއްގެ ގޮތުގައި ހަަދަން ނިންމައިފި އެވެ.\nމީޑިއާތަކުން ބުނީ 10 އެޕިސޯޑް އެކުލެވޭ ގޮތަށް ސީރީޒް ގެނެސްދޭނީ އޭގެ މައިގަނޑު ކާސްޓާ ވެސް އެކީގައި ކަމަށެވެ. މުސްލިމު އާއިލާތަކެއްގެ ތެރޭގައި ހިނގާ ހާދިސާތަކެއްގެ މައްޗަށް ގެނެސްދިން "ގުބޫލް ހޭ" ގެ ލީޑް ރޯލު ކުޅުނީ ބޮލީވުޑްގެ ކުރީގެ ބަތަލާ ބިޕާޝާ ބާސޫގެ ފިރިމީހާ ކަރަން ސިންގް ގްރޯވާ އާއި އިންޑިއާގެ ޓީވީ އިންޑަސްޓްރީގެ އެންމެ މަގުބޫލު އެއް ބަތަލާއިންގެ ތެރޭގައި ހިމެނޭ ސުރްބީ ޖިއޯތީ އެވެ.\nއެ ދެ ތަރިން ކުޅުނު އަސަދު އެހުމަދު ޚާނާއި ޒޯޔާ ފާރޫގީ އެހުމަދު ޚާންގެ ކެރެކްޓާތައްވެގެން ދިޔައީ "ގުބޫލް ހޭ" ދެއްކި ދުވަސްވަރު އާންމުންގެ މެދުގައި ވަރަށް މަޝްހޫރުވި ކެރެކްޓާތަކަކަށެވެ. އަދި ކަރަން އާއި ސުރްބީގެ ކެމިނިސްޓްރީ ވެސް ވެގެން ދިޔައީ މި ސިލްސިލާގެ އެންމެ ބޮޑު އެއް ހައިލައިޓަށެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި ޒީޓީވީގެ ޑިޖިޓަލް ޕްލެޓްފޯމް ޒީ5 އިން "ގުބޫލް ހޭ" ގެ ވެބް ސީރީޒް ގެނެސްދޭން ނިންމާފައިވާ އިރު، އޭގެ މުގުލުގައި ހުރީ އޮރިޖިނަލް ސިލްސިލާ ޕްރޮޑިއުސްކުރި މުރްލާން ޖާ އެވެ.\nނަމަވެސް "ގުބޫލް ހޭ" ވެބް ސީރީޒް ގެނެސްދޭނެ އިރެއް އަދި އިއުލާނެއްނުކުރެ އެވެ.\nA post shared by arpita_KaBhi (@arpita_kabhi) on Oct 21, 2020 at 5:50am PDT\nސުރްބީ އެންމެ ފަހުން ފެނިފައި ވަނީ އެކްތާ ކަޕޫރް ކަލާޒް ޗެނެލުން ގެނެސްދޭ "ނާގިން" ސިލްސިލާގެ ތިން ވަނަ ސީޒަނުންނެވެ. ކަރަން އެންމެ ފަހުން ފެނިފައި ވަނީ އަންހެނުން ބިޕާޝާއާ އެކު ކުޅުނު އެމްއެކްސް ޕްލެޔާގެ ވެބް ސީރީޒް "ޑޭންޖަރަސް" އިންނެވެ.\nޒީޓީވީން މިހާތަނަށް ގެނެސްދިން އެންމެ މަގުބޫލު ސިލްސިލާތަކުގެ ތެރޭގައި ހިމެނޭ "ގުބޫލް ހޭ" އަކީ އޮކްޓޯބަރު 29، 2012 އިން ޖެނުއަރީ 23، 2016 އަށް ގެނެސްދިން ސިލްސިލާއެކެވެ. އެ މުއްދަތުގެ ތެރޭގައި ހަތަރު ސީޒަނަކަށް އޭގެ 856 އެޕިސޯޑް ގެނެސްދިނެވެ.\nބޮލީވުޑް ބިޕާޝާ ބާސޫ އެކްޓްކުރުން ޓީވީ ސިލްސިލާ\n"ބޮލީވުޑްގެ ކުރީގެ ބަތަލާ ބިޕާޝާ ބާސޫގެ ފިރިމީހާ ކަރަން ސިންގް ގްރޯވާ އާއި". ކުރީގެ ބަތަލާ އޭ؟ ބިޕާޝާ ފިލްމް ކުޅުން ހުއްޓާލީތަ؟


Sarukaaru hin'ganee majileehun kamah bune idhikolhuge faadu kiyun! | Mihaaru\nނައިފަރު ދާއިރާގެ މެމްބަރު އަހުމަދު ޝިޔާމް (ކ) އަދި ފެލިދޫ ދާއިރާގެ މެމްބަރު އިބްރާހިމް ފަޒުލް މަޖިލިހުގެ ޖަލްސާއެއްގައި ވާހަކަ ދައްކަވަނީ. --- ފޮޓޯ: މަޖިލިސް\nސަރުކާރު ހިންގަނީ މަޖިލީހުން ކަމަށް ބުނެ އިދިކޮޅުގެ ފާޑުކިޔުން!\n24 ޖުލައި 2019 - 12:35 46 comments\nރަށްރަށުގައި "ގޭދޮށު މަސް ފެކްޓަރީ" ގާއިމު ކުރުމަށް ގޮވާލާ ތޮއްޑޫ ދާއިރާގެ އެމްޑީޕީގެ މެމްބަރު ހަސަން ޝިޔާން (ގިޓާ) ހުށަހެޅުއްވި ގަރާރަށް މަޖިލިހުގައި ބަހުސް ކުރައްވަމުން ޝިޔާމް ވިދާޅުވީ، ސަރުކާރު ހިންގުމަށް ޖާގަ ދިނުމަށް މަޖިލިހުން މަސައްކަތްތަކެއް ކުރަން ޖެހޭ ކަމަށެވެ. އޭނާ ތުހުމަތު ކުރެއްވި ގޮތުގައި، އެމްޑީޕީގެ ބޮޑު ސުޕާ މެޖޯރިޓީއެއް އޮތް މަޖިލީހުގެ ކަމަކީ ސަރުކާރަށް އެކަށީގެންވާ މަސައްކަތްތައް ނުކުރެވޭތީ އެކަން ފޫބެއްދުމެވެ.\nޝިޔާމް ވިދާޅުވީ، މި މަހާ ހަމައަށް އައި އިރު، މި އަހަރަށް ފާސް ކުރި 30 ބިލިއަން ރުފިޔާގެ ބަޖެޓު ހުސްވުމަކީ ހިތާމަ ކުރައްވާ ކަމެއް ކަމަށެވެ. އަދި ރާއްޖޭގެ އެކި ސަރަހައްދުތަކުގައި ތަރައްގީގެ މަޝްރޫއުތައް ހިންގަން ބަޖެޓުގައި ޖަހާފައި އޮއްވައި އެ އަށްހެދި ގޮތެއް ބަލަން ޖެހޭ ކަމަށެވެ.\n"އެއީ (ކުރީގެ) ރައީސް (އަބްދުﷲ) ޔާމީންގެ ބަޖެޓެއް ނޫން. ރައީސް އިބްރާހިމް މުހައްމަދު ސޯލިހްގެ ބަޖެޓެއް. އަޅުގަނޑަކީ އެ ބަޖެޓަށް ވޯޓު ދިން މީހެއް،" ޝިޔާމް ވިދާޅުވި އެވެ.\nގައުމު ދަނީ އަނދިރި ހިސާބަކަށް ކަމަށް ވިދާޅުވެ، ޝިޔާމް މިސާލެއްގެ ގޮތުގައި ނެންގެވީ ރާއްޖެ އާއި އިންޑިއާއާ ދެމެދު އޮންނަ ގުޅުމަށެވެ. އޭނާ ވިދާޅުވީ ވަކި ގައުމަކަށް ބަރޯސާވެގެން މުޅި ގައުމުގެ އިގްތިސާދު އިނދަ ޖައްސަމުންދާ ތަން މިހާރު ފެންނަ ކަމަށެވެ. އަދި މިނިވަން ދުވަހެއް ބޯމަތިވަމުން އަންނަ އިރު، މިނިވަން ކަމެއް ރާއްޖޭގައި އޮތްތޯ ސުވާލު އުފެދޭ ކަމަށް ވެސް ވިދާޅުވި އެވެ.\nރާއްޖެ އާއި އިންޑިއާއާ ދެމެދު ފެރީގެ ހިދުމަތް ފަށަން އުޅެތީ އެކަމާ ގުޅޭ ގޮތުން ޝިޔާމް ވިދާޅުވީ، އެ ފެރީތަކުން ދަތުރު ކުރާނީ ދިވެހި ރައްޔިތުން ނޫން ކަމަށެވެ. އަދި އަގުހެޔޮ ފެރީތަކަށް ދިވެހި ރައްޔިތުންގެ މުދާ އެރުވިޔަ ނުދޭނެ ކަމަށް ވެސް އޭނާ ވިދާޅުވި އެވެ.\n"ފެރީތަކުން އަންނާނީ އުނގު ވިޔަފާރި ކުރާ އެހެން މީހުން. އައިސް މި ގައުމުގައި ހުރި ކުދި އަދި މެދުފަންތީގެ ވިޔަފާރިތައް ހިސޯރު ކުރާނީ،" ޝިޔާމް ވިދާޅުވި އެވެ.\nޝިޔާންގެ ގަރާރަށް ބަހުސް ކުރައްވަމުން ފަޒުލް ވެސް ވިދާޅުވި ގޮތުގައި ފެންނަމުން ދަނީ ސަރުކާރާއި އެމްޑީޕީގެ މަޖިލިހުގެ މެމްބަރުންނާ ގުޅުމެއް ނެތް ތަނެވެ. އަދި ސަރުކާރުގެ ބައެއް މިނިސްޓްރީތަކާއި ކުންފުނިތަކާ މެދުގައި ގުޅުން އޮތްތޯ ވެސް ސުވާލު އުފެދިފައިވާ ކަމަށް ފަޒުލް ވިދާޅުވި އެވެ.\nއޭނާ ވިދާޅުވި ގޮތުގައި ސަރުކާރެއްގެ މަގްސަދަކީ ރައްޔިތުންގެ ލާބަ އާއި މަންފާ އަށް ކަންކަން ކުރުމެވެ. ސަރުކާރަށް ނުވަ މަސް ފުރޭ އިރު، ތަރައްގީގެ މަސައްކަތެއް ނުހިނގާ ކަމަށާއި ހަމައެކަނި ފެންނަނީ "ގަރާރުތަކެއް" ހުށަހަޅައިގެން އުޅޭ ތަން ކަމަށް ވެސް އޭނާ ވިދާޅުވި އެވެ.\n"އަދިވެސް ޕްލޭނިންގައި. އަޅުގަނޑު ހިތަށް އަރަނީ ޕްލޭނިންގައި ކިތައް އަހަރު ދުއްވާލާނެބާއޭ،" ރައްޔިތުންގެ ލާބަ އަށް އެއްވެސް މަޝްރޫއެއް ނުހިންގާ ކަމަށް ވިދާޅުވެ، އެކަމަށް ފާޑު ކިޔުއްވައި ފަޒުލް ވިދާޅުވި އެވެ.\nމީގެ އިތުރުން، ރައްޔިތުންގެ މަޖިލިސް ވަކިން ހިނގާ ތަނާއި ސަރުކާރު ވަކިވެފައި އޮންނަ ތަން ފެންނަމުންދާ ކަމަށް ފަޒުލް ވިދާޅުވި އެވެ. އަދި ސަރުކާރައި މަޖިލިސް ވަކި މިސްރާބަކަށް ދާ ތަން ފެންނަ ކަމަށް ވިދާޅުވި އެވެ. ޖުޑިޝަރީ އިސްލާހުވާން ބޭނުންވާ ފަދަ އިން މިފަދަ ކަންކަން ހައްލުވާން ޖެހޭ ކަމަށް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ރައީސް އިބްރާހިމް މުހައްމަދު ސޯލިހް ޕީޕީއެމް މެމްބަރު އަހުމަދު ޝިޔާމް (ނައިފަރު) މެމްބަރު އިބްރާހިމް ފަޒުލް ރަޝީދު (ފެލިދޫ)


Bodu vazeeruge ge kolhun Imran Khan nukume vadaigenfi, ithubaaru nei kamuge vote kuriah dhanee - vNews.mv\nޕާކިސްތާނުގެ ބޮޑުވަޒީރު އިމްރާން ޚާން (މ) އިސްލާމްއާބާދޫގައި ހުންނަ ބޮޑުވަޒީރުގެ ރަސްމީ ގެކޮޅުން ނުކުމެވަޑައިގަންނަވަނީ: ފޮޓޯ: ސޯޝަލް މީޑިއާ\nބޮޑުވަޒީރުގެ ގެކޮޅުން އިމްރާން ޚާން ނުކުމެވަޑައިގެންފި، އިތުބާރުނެތްކަމުގެ ވޯޓް ކުރިއަށްދަނީ\nސައިފް އަޒްހަރު 10 April 2022, 00:46\nޕާކިސްތާނުގެ ބޮޑުވަޒީރު އިމްރާން ޚާން، ވެރިރަށް އިސްލާމްއާބާދުގައި ހުންނަ ބޮޑުވަޒީރުގެ ރަސްމީ ގެކޮޅުން ނުކުމެވަޑައި ގެންފިއެވެ.\nއިމްރާން ޚާން ބޮޑުވަޒީރުގެ ރަސްމީ ގެކޮޅުން ނުކުމެވަޑައި ގެންނެވީ، އޭނާގެ މައްޗަށް ހުށަހެޅިފައިވާ އިތުބާރު ނެތްކަމުގެ ވޯޓު ނެގުމުގެ މަސައްކަތް ޕާލަމެންޓްގައި ކުރިއަށްދާން ރިޔާސަތުން އެންގުމާ ގުޅިގެންނެވެ.\nއިމްރާން ޚާންއާ ދެކޮޅަށް ހުށަހެޅުނު އިތުބާރު ނެތްކަމުގެ ވޯޓު ނެގުމާއިގެން ޕާލަމެންޓަށް ކުރިއަށް ދެވޭގޮތްވީ، ޕާލަމެންޓް ރައީސްކަމުގައި ހުންނެވި އަސަދު ގައިސަރާއި، އަދި ޕާލަމެންޓްގެ ނައިބް ރައީސްވެސް މަގާމުން އިސްތިއުފާ ދެއްވުމުންނެވެ. އެދެ ބޭފުޅުންނަކީވެސް އިމްރާން ޚާން ފަޅީގެ ދެ ބޭފުޅުންނެވެ.\nޕާލަމެންޓުގެ ރައީސް އަސަދު ގައިސަރު އިސްތިއުފާ ދެއްވުމުން، ޕާލަމެންޓްގެ ރިޔާސަތާ ހަވާލުވެވަޑައި ގެންނެވީ އިދިކޮޅު ޕާކިސްތާން މުސްލިމް ލީގް – ނަވާޒް ޕާޓީގެ ބޭފުޅެއް ކަމަށްވާ ސަރްދާރް އަޔާޒް ސާދިގުއެވެ. ރިޔާސަތާ ހަވާލުވެވަޑައިގެން އިތުބާރު ނެތްކަމުގެ ވޯޓު ނެގުމަށް އޭނާ ވަގުތުން އަމުރު ކުރެއްވިއެވެ.\nޚަބަރުތައް ބުނާގޮތުގައި، އިމްރާން ޚާންގެ އިތުބާރު ނެތްކަމުގެ ވޯޓު ނެގުމުގެ މަސައްކަތް ޕާލަމެންޓްގައި މިހާރުވަނީ ފެށިފައެވެ.\nވޯޓުގައި ބައިވެރި ނުވާންވެގެން ޕާލަމެންޓްގައި ހިމެނިވަޑައިގަންނަވާ އިމްރާން ޚާންގެ ޕާޓީގެ ހުރިހާ މެމްބަރުންނާއި އަދި އިމްރާންއަށް ތާއީދުކުރާ މެމްބަރުންވެސް ޖަލްސާގައި ނުކުމެވަޑައި ގެންފައިވާ ކަމަށް ޚަބަރުލިބެއެވެ.\nއިތުބާރު ނެތްކަމުގެ ވޯޓާއިގެން ޕާލަމެންޓް ކުރިއަށްދާން މިފެށީ، މިރޭ މެންދަމާ ހަމައަށް އަންނައިރު ވޯޓު ނުނަގައިފިނަމަ ގާނޫނީ ފިޔަވަޅު އަޅާނޭކަމުގެ އިންޒާރު ޕާކިސްތާން ސުޕްރީމް ކޯޓުން ދީފައި ވަނިކޮށެވެ.\nވޯޓުނެގުން ކުރިއަށްދާއިރު، އިމްރާން ޚާންއަށް ތާއީދުކުރާ އެތައްސަތޭކަ ބަޔަކު ގެންދަނީ ޕާލަމެންޓް އިމާރާތުގެ ކައިރިއަށް އެއްވެ އަޑުއުފުލަމުންނެވެ. އަދި ސޯޝަލް މީޑިއާގައި އެތައްބަޔަކު ގެންދަނީ އިމްރާން ޚާންއަށް އިތުބާރުކުރާ ކަމަށާއި، އެވަރުގެ ވެރިޔަކު ޕާކިސްތާނަށް ނުލިބޭނޭ ކަމަށް ބުނަމުންނެވެ.\nއިމްރާން ޚާން ބޮޑުވަޒީރުގެ ރަސްމީ ގެކޮޅުން ނުކުމެވަޑައި ގެންނެވިއިރު، އޭނާ ދެން ބަދަލުވެވަޑައި ގަންނަވާނީ އަމިއްލަފުޅު ގެކޮޅު ބަނީ ގާލާއަށް ކަމަށް ޕާކިސްތާނުގެ މީޑިއާއިން ބުނެއެވެ.\nއިތުބާރު ނެތްކަމުގެ ވޯޓު ނަގައި ނުނިމެނީސް އިމްރާން ޚާން ބޮޑުވަޒީރުގެ ގެކޮޅުން ނުކުމެވަޑައި ގެންނެވީ ކީއްވެގެންކަމެއް އަދި ސާފެއް ނުވެއެވެ.


މޯލްޑިވިއަން ގެ މޯބައިލް އެޕްލިކޭޝަން ތައާރަފްކޮށްފި | Jazeera\tމޯލްޑިވިއަން ގެ މޯބައިލް އެޕްލިކޭޝަން ތައާރަފްކޮށްފި - Jazeera\nމޯލްޑިވިއަން ގެ މޯބައިލް އެޕްލިކޭޝަން ތައާރަފްކޮށްފި\nއައިމިނަތު ޔުމްނާ February 11, 2020 68 views0\nރާއްޖޭގެ ގައުމީ އެއަރލައިން މޯލްޑިވިއަންގެ ޓިކެޓް އޮންލައިންކޮށް ބައްލަވައިގަންނަ ފަރާތްތަކަށް ލުއިފަސޭހަކޮށްދެއްވުމުގެ މަޤްސަދުގައި މޯލްޑިވިއަންގެ މޯބައިލް އެޕްލިކޭޝަން ތައާރަފް ކޮށްފިއެވެ. މޯލްޑިވިއަންގެ އޮފީހުގައި މިއަދު ބޭއްވި ރަސްމިއްޔާތެއްގައި މި އެޕްލިކޭޝަން ތައާރަފްކޮށްދެއްވީ މޯލްޑިވިއަންގެ މެނޭޖިންގ ޑައިރެކްޓަރ މުހައްމަދު ރިޒްވީއެވެ.\nމޯބައިލް އެޕްލިކޭޝަން މެދުވެރިކޮށް މިހާރު ޓިކެޓް ބުކް ކުރުމާއި ، މޯލްޑިވިއަން ދަތުރުކުރާ މަންޒިލްތަކުގެ ފެއަރ ހޯދުމާއި ، ފައިސާ ދެއްކުން އަދި ދަތުރު ޕްލޭން ކުރުމާއި ކުރިން ކޮށްފައިވާ ދަތުރު ތަކުގެ ހިސްޓްރީ ބަލާލުމުގެ ފުރުސަތު ކަސްޓަމަރުންނަށް ލިބިގެންދާނެއެވެ. މީގެ އިތުރުން ތަފާތު ޕްރޮމޯޝަން ތަކާ އެހެނިހެން މައުލޫމާތު އެއްތަނަކުން ލިބުމުގެ ފުރުސަތު ކަސްޓަމަރުންނަށް ފަސޭހަކަމާއެކު ލިބިގެންދާނެއެވެ. މިހާރު މިއެޕްލިކޭޝަން ގޫގުލް ޕްލޭ އަދި އެޕަލް ސްޓޯއިން ޑައުންލޯޑް ކުރެވެން ހުންނާނެއެވެ.\nމިއެޕްލިކޭޝަން ތައާރަފްކުރި ކަމުގައިވިޔަސް މޯލްޑިވިއަންގެ ކޯލްސެންޓަރުގެ ހިދުމަތާއި ވައިބަރ މެދުވެރިކޮށް ދެމުން އައި ޓިކެޓް ނެގުމުގެ ހިދުމަތަށް އެއްވެސް ބަދަލެއް ނައިސް ކުރިއަށްދާނެކަމުގައި އެކުންފުނިން ވަނީ ހާމަކޮށްފައެވެ.\nރިޒްވީ ވިދާޅުވިގޮތުގައި މޯލްޑިވިއަންގެ ހިދުމަތް ހޯއްދަވާ ފަރާތްތަކަށް ފަސޭހަ އިންތިޒާމްތަކެއް ހަމަޖައްސަން މަސައްކަތް ކުރަމުންގެންދާ ކަމަށާއި މޯބައިލް އެޕްލިކޭޝަންއެއް ތައާރަފް ކުރިސަބަބަކީވެސްއެއީ ކަމަށެވެ. މިއެޕްލިކޭޝަން މެދުވެރިކޮށް ކުރިއަށް އޮތްތަނުގައި ރީފަންޑު ކުރުން ފަދަ ސަރވިސްތައް ލިބިގެންދާނެކަމުގައި ރިޒްވީ ވިދާޅުވިއެވެ.


UAE ge theyo tankarei gehluvaalu kamuge thumathu Iranah\nޔޫއޭއީގެ ތެޔޮ ޓޭންކަރެއް: އިރާން ކަނޑުގެ ސަރަހައްދުން ވަނީ ޔޫއޭއީގެ ތެޔޮ ޓޭންކަރެއް ގެއްލިފައި\nޔުނައިޓެޑް އަރަބި އެމިރޭޓްސް (ޔޫއޭއީ) ގެ ތެޔޮ ޓޭންކަރެއް ދަތުރު ކުރަމުން ދަނިކޮށް ގެއްލުނު މައްސަލައިގެ ތުހުމަތު ޔުއޭއީން އިރާނަށް ކޮށްފި އެވެ.\nއިރާނަށް އެ ތުހުމަތު ކުރަމުން ޔޫއޭއީން ބުނީ ތެޔޮ ޓޭންކަރު ދަތުރު ކުރަމުން ދިޔައީ ކަނޑުގެ މަގެއް ކަމަށްވާ ހޯމަޒް އިން އިރާނަށް ކަމަށެވެ. އަދި އިރާނުގެ އިގްތިސޯދީ ސަރަހައްދަށް ވަނުމާއެކު ރާޑަރުތަކަށް ޓޭންކަރު ތިން ދުވަސް ކުރިން ގެއްލިފައިވާ ކަމަށެވެ. ޓޭންކަރު ގެއްލުވާލި ކަމުގެ ތުހުމަތު ޔޫއޭއީން އިރާނަށް ކުރަނީ އެ މައްސަލައިގެ ރިޕޯޓް އެމެރިކާއިން އާންމު ކުރުމުންނެވެ.\nމިކަމާއި ގުޅިގެން އިރާންގެ ފޮރިން މިނިސްޓްރީން ނެރުނު ބަޔާނެއްގައި ބުނީ، ބުދަ ދުވަހުގެ ހެނދުނު ހާލުގައި ޖެހިފައިވާ ބޭރު ގައުމެއްގެ ޓޭންކަރަކަށް އެހީތެރިކަން ފޯރުކޮށް ދީފައިވާ ކަމަށެވެ. އިރާންގެ ބަޔާނުގައި އެއީ ކޮން ގައުމެއްގެ ޓޭންކަރެއް ކަމެއްވެސް އަދި ދިމާވި މައްސަލައެއް ވެސް ބުނެފައެއް ނުވެ އެވެ.\nއެމެރިކާ އަދި ޔޫއޭއީން ތުހުމަތު ކުރަނީ އިރާނުން ޓޭންކަރު ވަގަށް ނެގީ ކަމަށެވެ. އެގޮތަށް ތުހުމަތު ކުރަނީ މީގެ ކުރިން އިރާނުން އެ ސަރަހައްދުން ދަތުރު ކުރަމުން ދިޔަ ޓޭންކަރަކައް ހަމަލާދީ ފައިވާކަން ފަޅާ އަޅާފައިވާތީ އެވެ.\nއިރާނުން ނެރުނު ބަޔާން ދޮގު ކުރައްވާ ޔޫއޭއީން ބުނީ، ޓޭންކަރައް މައްސަލައެއް ދިމާވީކަން އަންގާފައިނުވާ ކަމަށެވެ. ނަމަވެސް ޔޫއޭއީގެ ކަމާބެހޭ ބައެއް ފަރާތްތަކުން އާންމު ކޮށްފައިވާ މައުލޫމާތުގައި ވާގޮތުން ޓޭންކަރުގެ ކޮމިއުނިކޭޝަން ސިސްޓަމަށް މައްސަލަ ޖެހިފައިވާކަން ވަނީ ފާހަގަ ކުރެވިފަ އެވެ. އޭރު ޓޭންކަރު ދަތުރު ކުރަމުން ދިޔައީ ޔޫއޭއީގެ ހުޅަނގުގެ ސީދަލުން ފަޖޫއިރާ އަަށެވެ. އެއީ ޓޭންކަރު އިރާންގެ ކަނޑުގެ ސަރަހައްދަށް ވަނުމުގެ ކުރިންނެވެ.\nއެމެރިކާ އީރާން ޔުނައިޓެޑް އަރަބް އެމިރޭޓްސް + މެދު އިރުމަތި


Supreme court ge fandiyaarun thakeh ge massala JSC in balanee | Mihaaru\nސުޕްރީމް ކޯޓުގެ ފަނޑިޔާރުން: އެ ކޯޓުގެ ފަނޑިޔާރުންތަކެއްގެ މައްސަލަ ބަލަން ޖޭއެސްސީން ވަނީ ނިންމާފައި -- ފޮޓޯ/މިހާރު\nސުޕްރީމް ކޯޓުގެ ފަނޑިޔާރުންތަކެއްގެ މައްސަލަ ޖޭއެސްސީން ބަލަނީ\n09 އޮކްޓޯބަރ 2019 - 19:15 10 comments\nސުޕްރީމް ކޯޓުގެ އިހްތިސާސްގެ ބޭރުން އެ ކޯޓުން ކޮށްފައިވާ ކަންކަމާ ގުޅިގެން އެކަމުގައި ބައިވެރިވެ ވަޑައިގަންނަވާ ފަނޑިޔާރުންގެ މައްސަލަތައް ބަލަން ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ނިންމައިފި އެވެ.\nސުޕްރީމް ކޯޓުން އެ ކޯޓުގެ އިހްތިސާސްގެ ބޭރުން ނިންމާފައިވާ މައްސަލަތަކާ ގުޅޭ ކަންކަން ބެލުމަށް ޚާއްސަ ކޮމެޓީއެއް ޖޭއެސްސީން ކުރިން އޮތީ އެކުލަވާލައިފަ އެވެ. އަދި އެ ކޮމެޓީން އޮތީ ސުޕްރީމް ކޯޓުން ގާނޫނު އަސާސީއާ ޚިލާފަށް ނިންމި ނިންމުންތަކާ ބެހޭގޮތުން ރިޕޯޓެއް ވެސް ތައްޔާރުކޮށްފަ އެވެ.\nޖޭއެސްސީން މިއަދު ނެރުނު ބަޔާނުގައި ބުނީ ރިޕޯޓާ ބެހޭގޮތުން އެ ކޮމިޝަންގެ ޖަލްސާގައި މިއަދު މަޝްވަރާ ކުރުމަށް ފަހު، އެކަމުގައި ބައިވެރިވެ ވަޑައިގަތް ފަނޑިޔާރުންގެ މައްސަލަތައް ބަލަން ނިންމާފައިވާ ކަމަށެވެ. އަދި އެގޮތަށް ނިންމުމުގައި، ޝަރުއީ ދާއިރާއާބެހޭ ގޮތުން ސައުތު އެފްރިކާގެ ކުރީގެ ފަނޑިޔާރެއް ކަމަށްވާ ޔޮހާން ކްރިގްލާ ދާދިފަހުން ތައްޔާރުކުރި ރިޕޯޓުގައިވާ ކަންކަމަށް ވެސް ރިއާޔަތްކުރި ކަމަށް ޖޭއެސްސީން ބުންޏެވެ. އެކަމަކު އެއީ ކޮން ފަނޑިޔާރުންނެއް ކަމެއް ޖޭއެސްސީން ހާމައެއް ނުކުރެ އެވެ.\nޖޭއެސްސީން ބުނިގޮތުގައި އެ މައްސަލަތައް ތަހުގީގު ކުރަމުންދާއިރު އިތުރު ކަމެއް ފާހަގަކުރެވޭ ނަމަ، އެކަމެއް ހިމަނައިގެން ތަހުގީގު ހިންގަން ކޮމިޝަނުން ވަނީ ނިންމައިފަ އެވެ. އަދި އެކަމުގައި ކޮމިޝަނަށް ކުރިމަތިވާ ދަތިތައް ފާހަގަކޮށް، އެކަން ރައްޔިތުންގެ މަޖިލީހުގެ ކަމާބެހޭ ކޮމެޓީގެ ސަމާލު ކަމަށް ގެނައުމަށް ވެސް ނިންމާފައިވާ ކަމަށް އެ ކޮމިޝަނުން ބުންޏެވެ.\nމީގެ އިތުރުން އެހެން ދެ ފަނޑިޔާރެއްގެ މައްސަލަ ބެލުމަށް ވެސް ކޮމިޝަނުން މިއަދު ވަނީ ނިންމައިފަ އެވެ. އެއީ ޏ. ޖުޑީޝަލް ދާއިރާގެ އިސް މެޖިސްޓްރޭޓް ޚަދީޖާ ލީނާގެ މައްސަލަ އަކާއި ސިވިލް ކޯޓުގެ ގާޒީ ހަސަން ފަހީމް އިބްރާހިމްގެ ދެ މައްސަލައެއް ކަމަށް ޖޭއެސްސީން ބުންޏެވެ.\nސުޕްރީމް ކޯޓުން ގާނޫނާ ޚިލާފަށް ނިންމި ނިންމުންތަކުގެ މައްސަލަ ބަލަން ޖޭއެސްސީން ނިންމިއިރު، ޝަރުއީ ދާއިރާއާ ގުޅޭގޮތުން ކްރިގްލާ ތައްޔާރުކުރި ރިޕޯޓް މިހާރު ވަނީ އާންމުކޮށްފަ އެވެ. އެ ރިޕޯޓުގައި ވެސް ސުޕްރީމް ކޯޓުން ގާނޫނު އަސާސީއާ ޚިލާފަށް އަމަލު ކޮށްފައިވާ ކަމަށް ވަނީ ފާހަގަކޮށްފަ އެވެ.\nސުޕްރީމް ކޯޓުގެ ފަނޑިޔާރުންގެ މައްސަލަ ޖޭއެސްސީން ބަލަން ނިންމިއިރު، އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި އެ ކޯޓުގެ ފަނޑިޔާރު އާދަމް މުހައްމަދު އަބްދުﷲ އާއި އެ ކޯޓުގެ ފަނޑިޔާރު އަބްދުﷲ އަރީފާ ގުޅޭ އެހެން މައްސަލައެއް ބެލުމަށް ފަހު ފިޔަވަޅެއްގެ ގޮތުން އެ ތިން ފަނޑިޔާރުންނަށް ނަސޭހަތް ދޭން ޖޭއެސްސީން އިއްޔެ ވަނީ ނިންމައިފަ އެވެ.


"Duper Fifteen" Malhi Futsal Challenge: Aey Gee Balikoh Buru Sports Ah Rangalhu Feshumeh - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: އައެޖީ ބަލިކޮށް ބުރު ސްޕޯޓްސްއަށް ރަނގަޅު ފެށުމެއް\nއައެޖީ އަދި ބުރު ސްޕޯޓްސް ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި އައެ ޖީ އެފްސީ 2-1 އިން ބަލިކޮށް މުބާރާތުގެ ފެށުން ބުރު ސްޕޯޓްސް ކުލަބުން ރަނގަޅުކޮށްފި އެވެ.\nވާދަވެރި ކުޅުމެއް ފެނިގެންދިޔަ މި މެޗުގައި ދެ ޓީމަށްވެސް ލަނޑުޖަހާނެ ރަނގަޅު ފުރުސަތުތަކެއް ތަނަވަސްވިއެވެ. މި މެޗުގައި ބުރު ސްޕޯޓްސް ކުލަބުގެ ގޯލުތައް ޖަހައިދިނީ އަހުމަދު މަކްދޫމް އާއި އިބްރާހިމް މައިސާން އެވެ. އައެ ޖީ ޓީމަށް މި މެޗުގައި ލަނޑު ޖަހައިދިނީ އަބްދުލް ސަމީއު ހަސަން އެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ބުރު ސްޕޯޓްސް ކުލަބުގެ ގޯލްކީޕަރު މުހައްމަދު ރާއިފުު އަބްދުﷲ އެވެ. މި މެޗުގައި ރާއިފުގެ ފަރާތުން މޮޅު ސޭވްތަކެއް ފެނިގެންދިޔަ އެވެ.\nމެޗުގެ މޮޅު ކުޅުންތެރިޔާއަށް ހޮވުނު ރާއިފް އަށް ޓްރޮފީ ހަވާލުކުރަނީ\nމުބާރާތުގައި މިރޭ (2021-01-23) ކުޅޭ މެޗުތައް (މަޅި އެމްވީ ފޭސްބުކް ޕޭޖުން ލައިވް ކުރާނެ)


Bodethi Zaham Thakaa Eku Hulhumale Mamagumacchah Vehttifai Oi Meehaku Fenijje ބޮޑެތި ޒަޚަމްތަކަކާއެކު ހުޅުމާލޭ މަގުމައްޗަށް ވެއްޓިފައި އޮތް މީހަކު ފެނިއްޖެ – Huvadhoo News Bodethi Zaham Thakaa Eku Hulhumale Mamagumacchah Vehttifai Oi Meehaku Fenijje Huvadhoo News\nބޮޑެތި ޒަޚަމްތަކަކާއެކު ހުޅުމާލޭ މަގުމައްޗަށް ވެއްޓިފައި އޮތް މީހަކު ފެނިއްޖެ\nބޮޑެތި ޒަޚަމްތަކާއި އެކު ހުޅުމާލެ މަގުމައްޗަށް ވެއްޓިފައި އޮތް މީހަކު ފެނިއްޖެއެވެ.\nފުލުހުންގެ މީޑިއާ އޮފިޝަލް ވިދާޅުވީ، މިއަދު ހަވީރު ޒަޚަމްތަކަކާއެކު މަގުމައްޗަށް ވެއްޓިފައި އޮއްވާ ފެނުނީ ބިދޭސީއެއް ކަމަށާއި، އެކަމުގެ މައުލޫމާތު ފުލުހުންނަށް ލިބުމާއެކު، އެބިދޭސީ މީހާ ވެއްޓިފައި އޮތް ސަރަހައްދުގައި ފުލުހުން ހަރަކާތްތެރިވާން ފެށި ކަމަށެވެ.\nޒަޚަމްތަކަކާއެކު މަގުމައްޗަށް ވެއްޓިފައި އޮއްވާ ފެނުނު ބިދޭސީ މީހާ ވަނީ، ފުލުހުންގެ އެހީތެރިކަމާއެކު ހުޅުމާލެ ހޮސްޕިޓަލަށް ގެންގޮސްފައެވެ.\nމިމައްސަލައާއި ގުޅޭއިތުރު މައުލޫމާތު ފުލުހުން ދީފައި ނުވެއެވެ. ފުލުހުން ގެންދަނީ މިމައްސަލަ ތަހުގީގު ކުރަމުންނެވެ.


Vazeefaage Furusath - Store Keeper, Contract (Hithadhoo Municipal Service Division)\nވަޒީފާގެ ފުރުސަތު - ސްޓޯރ ކީޕަރ, ވަގުތީ (ހިތަދޫ މުނިސިޕަލް ސަރވިސް ޑިވިޜަން)\n18 ޖެނުއަރީ 20224months ago\nވަގުތީ (31 ޑިސެންބަރު 2022)\nއައްޑޫސިޓީ ކައުންސިލްގެ އިދާރާ / ހިތަދޫ މުނިސިޕަލް ސަރވިސް ޑިވިޜަން\nމަސައްކަތަށް ބޭނުންވާ ތަކެތި ހޯދުމަށް ހުއްދަ ހޯދުމާއި ބަޖެޓުގައި ހިމެނިފައިވާ މައުލޫމާތު ޗެކްކޮށް ސުޕަވައިޒަރުގެ އިރުޝާދުގެ ދަށުން ޖީ.އާރް.އެފް ހެދުން\nރިކުއެސްޓް ކުރާ ތަކެތީގެ ފޮލޯއަޕް ހެދުން.\nތަކެތީގެ ފިޒިކަލް ކްއަންޓިޓިސް އާއި ފޮތުގައި ލިޔެފައިވާ ކުއަންޓިޓީސް ބަލައި ޗެކްކުރުން\nހޯދޭ ތަކެތީގެ ތެރެއިން ކޮލިޓީ ދަށް، އަދި ކުރުމުއްދަތަކުން ހަލާކުވާ ސާމާނުތައް ދެނެގަނެ ބެލެހެއްޓުން\nކޮންމެ އަހަރެއްގައިވެސް އިދާރާއިން ކަނޑައަޅާފައިވާ އުސޫލުން މަސައްކަތަށް ބޭނުންވާ ތަކެތީގެ ޕްރޮކިއުމަންޓް ޕްލޭން އެކުލަވާލުމުގެ މަސައްކަތް ކުރުން.\nސްޓޮކް މެނޭޖްކޮށް ބެލެހެއްޓުމާއި ތަކެތި ބޭނުންވާ މަސައްކަތްތަކަށް ދޫކުރުމާއި ލިޔެކިޔުންތައް ތައްޔާރުކުރުމާއި ފައިލުކޮށް ބެލެހެއްޓުން.\nހޯދޭ ތަކެތީގެ ޑެލިވަރީ ހަމަޖެއްސުމާއި އިންވޮއިސްތަކާއި ހޯދޭ ތަކެތި ދިމާވޭތޯ ޗެކްކުރުމާއި ރެޖިސްޓަރ ފޮތް ބެލެހެއްޓުން\nވެހިކަލްތަކުގެ ސްޕެއަރ ހޯދުމަށް ފޮނުވަންޖެހޭ ލިޔެކިޔުން ތައްޔާރުކުރުމާއި ފްލޯއަޕް ހެދުމާއި ރެކޯޑުތައް ބެލެއްހެއްޓުން\nމުދަލާއި ވެހިކަލްތަކުގެ ސްޕެއަރ ޕާކްޓްސް އަދި އެހެނިހެން ތަކެތި ހޯދުމަށް ރިކުއެސްޓް ފޮނުވުމާއި ރެކޯޑްސް ބެލެހެއްޓުން\nހަރުމުދަލުގެ އިންވެންޓަރީ ބެލެހެއްޓުމާބެހޭ އެންމެހާ މަސައްކަތްކުރުން\nކޮންމެ މަހަކު އިންވެންޓްރީ ސްޓޮކް ގެ ރިޕޯޓް ތައްޔާރުކުރުން\nވެހިކަލް ތައް ރެޕެއަރ ކުރުމާއި ގުޅޭ ގޮތުން ހޯދަންޖެހޭ ތަކެތީގެ މައުލޫމާތު އެއްކޮށް ރިކުއެސްޓް ކުރަންޖެހޭ ފަރާތްތަކަށް ރިކުއެސްޓް ކުރުން\nވެހިކަލްތަކަށާއި ހޯދޭ މުދަލާއި ތަކެއްޗަށް ލިބޭ ގެއްލުންތަކާއި އިންސިޑެންޓްތަކުގެ ރިޕޯޓް ތައްޔާރުކޮށް ލިޔެ ކިޔުން ބެލެހެއްޓުން\nއިކުވިޕްމަންޓް އާއި ޓޫލްސް އަދި ވެހިކަލްތަކަށް ދިމާވާ މައްސަލަތަކުގެ ރިކޯޑް ބެލެހެއްޓުން\nފިއުލްގެ ސްޓޮކް ދުވަހުން ދުވަހަށް ބެލެއްޓުމާއި ފިއުލް ދޫކުރާގޮތުގެ ލޮގް މެއިންޓެއިންކުރުމާޢި ރިޕޯޓް ތައްޔާރުކުރުން\nވެހިކަލްގެ ސަރވިސް ކުރުމާ ގުޅޭ ގޮތުން ކުރަންޖެހޭ މަސައްކަތްތައްކުރުން\nތަކެތި ލިބުނުކަމުގެ ރަސީދުތައް ބެލެހެއްޓުމާއި އިންވޮއިސްތަކާއި އެހެނިހެން ލިޔެކިޔުންތައް ބަލައްހައްޓައި ފައިސާ ދޫކުރާ ހިސާބުން ހޯދި ތަކެއްޗާއި ގުޅޭގޮތުން ދިމާވާ މައްސަލަތަކަށް ޖަވާބު ދެވޭނެގޮތަށް ލިޔެ ކިޔުން ބެލެހެއްޓުން.\nދިވަހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ޙާސިލްކޮށްފައިވުމާއެކު، 'ސެކަންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވަހި' މި މާއްދާއިން ދަށްވެގެން 'ސީ' ގްރޭޑް ލިބިފައި ވުން.\n3. ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް. ނުވަތަ އައި.ޑީ. ކާޑު ގެއްލިފައިވާނަމަ، އެ ފަރާތެއްގެ އުފަންދުވަހުގެ ސެޓްފިކެޓް، ޕާސްޕޯޓް ނުވަތަ ޑްރައިވިންގ ލައިސަންސް\nޕްރެކްޓިކަލް - %25\nނޯޓް: މަގާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު މަރކްސްގެ ޖުމުލަ 35% (ތިރީސް ފަހެއް) އިންސައްތަ އަށްވުރެ މަތިވާން ޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2022 ޖަނަވަރީ 25 ވާ އަންގާރަ ދުވަހުގެ 13:00 ގެ ކުރިން އީމެއިލް ([email protected]) މެދުވެރިކޮށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2022 ޖަނަވަރީ 26 އާއި 2022 ފެބުރުވަރީ 10 އާ ދެމެދުގައެވެ. އިންޓަރވިއު ބޭއްވޭނެ ތަނާއި ގަޑި ފަހުން އެންގޭނެއެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n14 ޖުމާދަލްއާޚިރާ 1443\n17 ޖަނަވަރީ 2022\nޕަބްލިޝް ކުރި ތާރީޚް: 18-01-2022


Bangladesh ge Chief of Army Staff, Minister Mariya ge arihah Ihuthiraamuge Ziyaaratheh Kuravvaifi | Atoll News\nބަންގްލަދޭޝްގެ ޗީފް އޮފް އާމީ ސްޓާފް، މިނިސްޓަރ މާރިޔާގެ އަރިހަށް އިޙްތިރާމުގެ ޒިޔާރަތެއް ކުރައްވައިފި\nޝާއިޢުކުރީ: މުޙައްމަދު އަފްރާޙް ޖޫން 3, 2021, 12:03\nބަންޑާރަކޮށީގައި ހުންނަ ސިފައިންގެ މައި މަރުކަޒުގައި ބުރާސްފަތި ދުވަހު ހެނދުނު ބޭއްވި މި ބައްދަލުކުރެއްވުން ފަށްޓަވައިދެއްވަމުން މިނިސްޓަރ މާރިޔާ ވަނީ، ރައީސުލްޖުމްހޫރިއްޔާ އަދި ސިފައިންގެ އެންމެ މަތީ ވެރިޔާ އިބްރާހީމް މުޙައްމަދު ޞާލިޙްގެ ފަރާތްޕުޅުން، ޖެނެރަލް އަޒީޒަށް މަރުޙަބާ ވިދާޅުވެފަ އެވެ. އަދި ކޯވިޑް-19ގެ މިދަތި އުނދަގޫ ޙާލަތުގައިވެސް، ރާއްޖެއަށް ޒިޔާރަތް ކުރެއްވީތީ ޝުކުރު އަދާކުރައްވާ ފައެވެ.\nޖެނެރަލް އަޒީޒް ވަނީ، ބަންގްލަދޭޝްގެ ބޮޑުވަޒީރު ޝެއިޚް ހަސީނާގެ ފަރާތްޕުޅުންނާއި އެޤައުމުގެ ރައްޔިތުންނާއި އެމަނިކުފާނުގެ އަމިއްލަ ނަންފުޅުގައި، ރައީސް ޞާލިޙަށާއި، ދިވެހި ސަރުކާރަށާއި ދިވެހި ރައްޔިތުންނަށް، ހެޔޮއެދުމާއި ސަލާމް ރައްދުކޮށްދެއްވާފައެވެ.\nބައްދަލުކުރެއްވުމުގައި މައިގަނޑުގޮތެއްގައި މަޝްވަރާކުރެވިފައިވަނީ، ދެޤައުމުގެ ޒަމާންވީ ދިފާޢީ އަދި އަސްކަރީ ގުޅުން އިތުރަށް ހަރުދަނާކުރުމާ ބެހޭގޮތުންނެވެ. މިގޮތުން، ޑިޒާސްޓަރ ރިލީފް ނުވަތަ ކާރިސާތަކަށް އިޖާބަދިނުމަށް ހިންގޭ އޮޕަރޭޝަންތަކުގަޔާއި އިންސާނީ ވަގުފާރިއާ ދެކޮޅަށް ސަރުކާރުން ކުރައްވަމުން ގެންދަވާ މަސައްކަތްތަކުގެ އިތުރުން، ބަންގްލަދޭޝްގެ އާރމްޑް ފޯރސަސް މެޑިކަލް ކޮލެޖުގައި ދިވެހި ޑޮކްޓަރުން ކިޔެވުމަށް ޖާގަ އިތުރުކުރުމާއި، އެޤައުމުގައި ދިވެހި ސިފައިން ތަމްރީނުކުރުމަށް އިތުރު ފުރުޞަތުތައް ހޯދުމާ ބެހޭގޮތުން ދެ ބޭފުޅުންވަނީ މަޝްވަރާކުރައްވާފައެވެ.\nމިނިސްޓަރ މާރިޔާ ވަނީ، 2004 ގެ ސުނާމީން ފެށިގެން މިހާރު ކުރިމަތިވެފައިވާ ޕެންޑެމިކާ ހަމައަށް، ރާއްޖެއިން އެހީއަށް ބޭނުންވި ޙާލަތްތަކުގައި، ބަންގްލަދޭޝްގެ ސަރުކާރާއި ރައްޔިތުން، ފޯރުކޮށްދެއްވާފައިވާ ދީލަތި އެހީތަކަށްޓަކައި ޝުކުރުއަދާކުރައްވާފައެވެ.\nމިބައްދަލުކުރެއްވުމުގައި މިނިސްޓަރ މާރިޔާގެ އަރިހުގައި، މިލިޓަރީ ސެކްރެޓަރީ ބްރިގޭޑިއަރ ޖެނެރަލް ޢަބްދުލް މަތީން އަޙްމަދާއި، ޑީ.އައި.ޑީ.ސީގެ ޕްރިންސިޕަލް ޑިރެކްޓަރ ލެފްޓިނެންޓް ކާނަލް ޙުސައިން ފައިރޫޝާއި، ޑިރެކްޓަރ އޮފް އެންޓި-ހިއުމަން ޓްރެފިކިންގ ޢަލީ ޖައިޝަން ޢާމިރުވަނީ ބައިވެރިވެވަޑައިގެންފައެވެ.


Maheh haa dhuvas therey safari thakah falheh kanda'elhi masaiykaih fesheyne: Minister Fayyaz - One Online\nމެރިން އެކްސްޕޯގައި މިނިސްޓަރ ފައްޔާޒު ވާހަކަފުޅުދައްކަވަނީ--- ވަން ފޮޓޯ: މުހައްމަދު އައުޒަމް\nމަހެއްހާ ދުވަސް ތެރޭ ސަފާރީތަކަށް ފަޅެއް ކަނޑައެޅި މަސައްކަތް ފެށޭނެ: މިނިސްޓަރ ފައްޔާޒް\nކުރިއަށް އޮތް މަހެއްހާ ދުވަސް ތެރޭގައި ސަފާރީތައް އަޅާނެ ފަޅެއް ކަނޑައަޅައި ޕްލޭނިންގ މަސައްކަތް ފެށޭނެ ކަމަށް އިކޮނޮމިކް މިނިސްޓަރު ފައްޔާޒް އިސްމާއިލް ވިދާޅުވެއްޖެ އެވެ.\nމޯލްޑިވްސް މެރިން އެކްސްޕޯ 2019 ހުޅުވުމުގެ ރަސްމިއްޔާތުގައި އިއްޔެ ވާހަކަފުޅުދައްކަވަމުން މިނިސްޓަރ ފައްޔާޒު ވިދާޅުވީ، ސަފާރީ އިންޑަސްޓްރީއަށް ހުރި ގޮންޖެހުންތަކަށް ބަލާއިރު، އަބަދުވެސް ދެކެވެމުން އަންނަ ވާހަކައަކީ ސަފާރީއަށް ސޭޕް ހާބަރެއް ނެތް ވާހަކަ ކަމަށާއި ސަފާރީތައް އަޅާނެ ބަނދަރެއް ހެދުމަކީ މި ސަރުކާރުގެ ރިޔާސީ ވައުދެއް ކަމަށެވެ.\nމިނިސްޓަރ ވިދާޅުވީ ސަފާރީތައް އެޅުމަށް ފަޅެއް ހެދުމަށް ކުރިންވެސް ކަނޑައެޅި ކަމަށާއި ނަމަވެސް މަސައްކަތް ފެށުމަށް އިއުލާނު ކުރިއިރު އެ މަސައްކަތުގައި ގާނޫނީ މައްސަލަތަކެއް ހުރިކަން ފާހަގަކުރެވުމުން އެ މަސައްކަތް ހުއްޓުނީ ކަމަށެވެ.\nމިނިސްޓަރ ވިދާޅުވީ މާލޭ އަތޮޅުގައި ސަފާރީތައް އެޅުމަށް ތަރައްގީކުރުމަށް ރަނގަޅު ފަޅެއް ނެތްކަމަށާއި އެހެންކަމުން މިހާރު ކުރިއަށް ގެންދަނީ އެހެން ފަޅުތަކެއް ހޯދުމުގެ މަސައްކަތްކަމަށެވެ. އަދި "އުންމީދަކީ ކުރިއަށް އޮތް މަހެއްހާ ދުވަސްތެރޭ ފަޅު ކަނޑައެޅި ޕްލޭނިންގ މަސައްކަތް ފެށުން. އެކަން މިއަހަރުގެ ތެރޭގައި ވެގެންދާނެ ކަމަށް ޔަގީންކަން އަރުވަން" މިނިސްޓަރ ވިދާޅުވިއެވެ.\nމިނިސްޓަރުގެ ވާހަކަފުޅުގައި ރާއްޖޭގެ ޓޫރިޒަމް ފުޅާ ކުރުމުގައި ސަފާރީ އިންޑަސްޓްރީ މުހިއްމު ރޯލެއް އަދާ ކުރި ކަން ފާހަގަކުރައްވައި ވިދާޅުވީ، ގާތްގަނޑަކަށް 140 ނުވަތަ 150 އެއްހާ ސަފާރީ ބޯޓު އެބަ އޮތް ކަމަށާއި، މީގެ އިތުރުންވެސް ޑައިވިން އާ މަސްވެރިކަމާ ގުޅުންހުރި 300 އެއްހާ ވެސަލްސް އެ އިންޑަސްޓްރީގައި އެބަ އުޅޭ ކަމަށެވެ.\n"އޭގެން ދައުލަތައް ލިބޭ މަންފާއަށް ބަލައިލާއިރު، ގާތްގަނޑަކަށް 500 މިލިއަން ރުފިޔާ އިކޮނޮމީގައި އެބަ ދައުރުވޭ އަދި ޓެކްސްގެ ގޮތުގައި ވެސް ރަނގަޅު އަދަދެއް ސަަރުކާރަށް ލިބޭ،\nވަޒީފާތަކަށް ބަލާއިރު 8000 ވަރަކަށް ދިވެހިން ސަފާރީ އިންޑަސްޓްރިގައި މަސައްކަތް ކުރޭ" މިނިސްޓަރ ވިދާޅުވިއެވެ.\nމެރިން އިންޑަސްޓްރީއަށް ހާއްސަކޮށްގެން ބާއްވާ ހަމައެކަނި އެކްސްޕޯ، "މެރިން އެކްސްޕޯ" އިއްޔެ ދަރުބާރުގޭގައި ބާއްވާފައިވާރު މިއީ މި އެކްސްޕޯ ބާއްވާ ފަސްވަނަ އަހަރެވެ. މިއަހަރުގެ މި އެކްސްޕޯގެ ތީމް އަކީ "މެރިން ޓެކްނޮލޮޖީ" އެވެ.\nގުޅޭ ޓެގު މިނިސްޓްރީ އޮފް އިކޮނޮމިކް ޑިވެލޮޕްމަންޓް މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ


School thah kairee gavaidhaa hilaafah park koffaivaa ulhandhuthah negumah edhijje | Jazeera\tސުކޫލުތައް ކައިރީ ގަވައިދާ ހިލާފަށް ޕާކްކޮށްފައިވާ އުޅަނދުތައް ނެގުމަށް އެދިއްޖެ - Jazeera\nސުކޫލުތައް ކައިރީ ގަވައިދާ ހިލާފަށް ޕާކްކޮށްފައިވާ އުޅަނދުތައް ނެގުމަށް އެދިއްޖެ\nއަބްދުﷲ ނަސީރު އިބްރާހިމް January 9, 2021 132 views0\nމީލާދީ އައު އަހަރުގެ ކިޔެވުން މާދަމާ ފެށޭތީ ސުކޫލުތައް ކައިރީ ގަވައިދާ ހިލާފަށް ޕާކްކޮށްފައިވާ އުޅަނދުތައް ނެގުމަށް ޓްރެފިކް ފުލުހުން އެދިއްޖެ އެވެ.\nޓްރެފިކް ފުލުހުން ކޮށްފައިވާ ޓުވީޓެއްގައި ބުނީ 2021 ޖެނުއަރީ 10 ވަނަ ދުވަހު ސްކޫލްތައް ފެށުމަށް ހަމަޖެހިފައިވާތީ، ސްކޫލް ސަރަޙައްދުގައި ކުރަހާފައި އަދި ބަހައްޓާފައިވާ ޓްރެފިކް ނިޝާންތަކާއި ޚިލާފަށް ޕާރކް ކޮށްފައިވާ އުޅަނދުފަހަރު 2021 ޖެނުއަރީ9ވަނަ ދުވަހުގެ 18:00 ގެ ކުރިން ނަންގުމަށް އެދޭކަމަށެވެ.\nއެހެން އަހަރުތަކާއި ހިލާފަށް މި އަހަރު ސުކޫލުތައް ހިމެނޭ ސަރަހައްދު ބާރުބޮޑުވާނެތީވެ، ޓްރެފިކް ފުލުހުން އިތުރަށް ހަރަކާތްތެރިވާނެ އެވެ. އެއީ ސުކޫލަށް ދަރިވަރު ވަނުމުގެ ކުރިން ދޮރާށިން ކޮންމެ ކުއްޖެއްގެވެސް ހުން ބަލާނެތީ އެވެ.\nބުރާސްފަތި ދުވަހު ޖަޒީރާއަށް ދެއްވި ހާއްސަ އިންޓަވިއުއެއްގައި އެޑިއުކޭޝަން މިނިސްޓަރ ޑރ. އާއިޝަތު އަލީ ވަނީ ދިރާސީ އަހަރުގެ ކިޔެވުން ޖެނުއަރީ 10 ގައި ފެށުމަށްޓަކައި ސްކޫލްތަކުންނާއި މިނިސްޓްރީއިން ވަމުން އަންނަ ތައްޔާރީތަކުގެ މައްޗަށް އަލިއަޅުއްވާލައްވާފައެވެ. އެގޮތުން، ހެލްތު ޕްރޮޓެކްޝަން އޭޖެންސީ (އެޗްޕީއޭ)އާ ގުޅިގެން ސްކޫލްތަކުގައި އަމަލުކުރަންޖެހޭ އުސޫލުތަކެއް ތައްޔާރުކުރެވިފައިވާ ކަމަށް މިނިސްޓަރ ވިދާޅުވިއެވެ.


އެމްޑީޕީ ޓިކެޓްގައި ލޯކަލް ކައުންސިލް އިންތިޚާބަށް ކުރިމަތިލުމުގެ ފުރުޞަތު އަލުން ހުޅުވާލައިފި – Maldivian Democratic Party\n12 އޮކްޓޯބަރ 2010\nލޯކަލް ކައުންސިލް އިންތިޚާބަށް ވީހާވެސް ތަޢްލީމީ އަދި ޚާއްޞަކޮށް، ސަރުކާރު ހިންގުމުގެ ތަޖްރިބާ ލިބިފައި ތިއްބެވި ބޭފުޅުން ބައިވެރިވުމަކީ ވަރަށް މުހިންމު ކަމެއް ކަމަށް ރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ މުޙަންމަދު ނަޝީދު، ވިދާޅުވުމާ ގުޅިގެން ރައީސުލް ޖުމްހޫރިއްޔާގެ އެއިލްތިމާސަށް އިޖާބަ ދިނުމުގެ ގޮތުން، ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ޓިކެޓްގައި ލޯކަލް ކައުންސިލް އިންތިޚާބުތަކަށް ކުރިމަތިލައްވަން ބޭނުންފުޅުވާ ފަރާތްތަކަށް، އެއިންތިޚާބަށް ކުރިމަތިލުމުގެ ފުރުޞަތު އަލުން ހުޅުވާލައިފިއެވެ.\nއެމްޑީޕީގެ ޓިކެޓްގައި ލޯކަލް ކައުންސިލް އިންތިޚާބުތަކަށް ކުރިމަތިލާ ފަރާތްތަކުން އެޕްލިކޭޝަން ފޯމާއި ވަނަވަރު، ހުށަހަޅަންޖެހެނީ އެމްޑީޕީގެ ކެމްޕެއިން އޮފީސް މ.ރެޑް ގްރާސް އަށެވެ. އަދި އަލުން ފުރުސަތު ހުޅުވާލި ނަމަވެސް ކުރިން ހުށަހަޅާފައިވާ އެޕްލިކޭޝަންތައް ބާޠިލް ނުވާނެ ކަމަށް އެމްޑީޕީން މައުލޫމާތުދެއެވެ.\nލޯކަލް ކައުންސިލް އިންތިޚާބުތަކަށް އެމްޑީޕީގެ ޓިކެޓްގައި ކުރިމަތިލައްވަން ބޭނުންފުޅުވާ ފަރާތްތަކުން ފުރަންޖެހޭ އެފްލިކޭޝަންފޯމް ރަސްމީ ގަޑީގައި ކެމްޕެއިން އޮފީހުންނާއި އެމްޑީޕީގެ ޤައުމީ ސެކްރެޓޭރިއަޓް، (ހ.ޝަރާޝާ، މާލެ) އިން ދޫކުރާނެ ކަމަށާއި، މިފޯމު އެޕާޓީގެ ވެބްސައިޓް އިން ޑައުންލޯޑް ކުރެވޭނެ ކަމަށް ވެސް އެމްޑީޕީން ބުނެއެވެ. އެޕާޓީގެ ރަސްމީ ވެބްސައިޓް އެޑްރެހަކީ mdp.org.mv އެވެ. މީގެ އިތުރުން www.votemdp.com އިން ވެސް މިފޯމު ޑައުންލޯޑް ކުރެވޭނެ ކަމަށް އެޕާޓީން ބުނެއެވެ.\nއެމްޑީޕީގެ ޓިކެޓްގައި ލޯކަލް ކައުންސިލް އިންތިޚާބުތަކަށް ކުރިމަތިލުމުގެ ފުރުޞަތު ބަންދުވާ ތާރީޚް އިލެކްޝަންސް ކޮމިޝަނުން ލޯކަލް ކައުންސިލް އިންތިޚާބު ބާއްވާނޭ ދުވަހެއް އިޢުލާން ކުރުމުން އެމްޑީޕީގެ އޮފީހުން އިޢްލާންކުރާނޭ ކަމަށް ވެސް އެމްޑީޕީން ބުނެއެވެ.


މީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް – ޚުތުބާ – Ilm\nމީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް – ޚުތުބާ\nމީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް ކަމުގައި މިއަދު ޚުުތުބާގައި ވިދާޅުވެއްޖެއެވެ.\nޚުތުބާގައި ވިދާޅުވެފައިވަނީ ” ޝަޢުބާންމަހު ރޯދަހިފުން ގިނަކުރުމުގެ ދެ ޙިކުމަތެއް ވާކަން އަޅުގަނޑުމެންނަށް އެނގިގެން އެބަދެއެވެ. ފުރަތަމަ ޙިކުމަތަކީ ޝަޢުބާންމަސް ވަނީ ރަޖަބުމަހާއި ރަމަޟާންމަހާ ދެމެދުގައި ކަމުން މީސްތަކުން އެމަހަކާމެދުގައި ޣާފިލުވެފައިވާތީ، އެ ޣާފިލުކަމުން މީސްތަކުން ހޭލައްވާލުމެވެ. އެހެންކަމުން މިއީ ރަމަޟާންމަހަށް ތައްޔާރުވުމުގެ ގޮތުން ދެވޭ ތަމްރީނެކެވެ. ދެވަނަ ޙިކުމަތަކީ މީސްތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާ މަހަކީ ޝަޢުބާން މަސް ކަމަށްވެފައި، ﷲ ސުބުޙާނަހޫ ވަތަޢާލާ ލޯބިވެވޮޑިގަންނަވާ ޢަމަލުތައް ކުރުން މަތީ އެ އިލާހުގެ އަޅުތަކުން ތިބޭ ޙާލު، އެ އަޅުތަކުންގެ ޢަމަލުތައް ﷲގެ ޙަޟްރަތަށް އުފުލިގެންދާނެ ގޮތް މިންވަރު ކުރެއްވުމެވެ.”\nއިތުރަށް ޚުތުބާގައި ވިދާޅުވީ ” ރަމަޟާންމަހަށް ތައްޔާރުވުމުގެ ގޮތުން ޝަޢުބާންމަހު ރޯދަހިފުމަކީ ފަރުޟު ނަމާދުތަކުގެ އިސްފަހުގައި ކުރެވޭ ރަވާތިބު ސުންނަތް ފަދަ ކަމެކެވެ. އެ ރަވާތިބު ސުންނަތްތަކުގެ ސަބަބުން ފަރުޟު ނަމާދަށް ފަށައިގަތުމުގެ ކުރިން މީހާގެ ހިތާ ސިކުނޑި ނަމާދުގެ ތެރެއަށް ވައްދައިލެވެއެވެ. އަދި ނަމާދުގެ ތެރޭގައި ކުރެވިފައި ހުންނަ ބައެއް އުނި ކަންތައްތައް ނަމާދުގެ ފަހުން ކުރެވޭ ރަވާތިބު ސުންނަތްތަކުން ފޫބައްދައިލެވެއެވެ. ހަމަ އެބީދައިން ޝަޢުބާންމަހު ގިނަގިނައިން ރޯދަހިފުމުން ރަމަޟާންމަސް އަންނަންވާ އިރަށް އެމަހުގެ ރޯދަތައް ހިފުމަށް މީހާގެ ނަފްސު ފުރިހަމައަށް ތައްޔާރުވެއެވެ. ރަމަޟާންމަސް ފިޔަވައި އެހެން މަސްތަކުގައި ހިފާ ރޯދައަކީ މުސްތަޙައްބު ރޯދަތަކެކެވެ. އަޅުކަމުގެ ގޮތުން ޘަވާބާ ދަރުމައަށް އެދި ހެޔޮ ޢަމަލުގެ ފަތަށް ބުރަކުރުމަށް އަޅާ ކުރުން އެންމެ ރަގަޅު އެއް ޢަމަލެވެ.”\nޝައުބާންމަހުގެ މުހިއްމުކަން ބަޔާންކުރުމުގެ ގޮތުން އިތުރަށް ޚުތުބާގައި ވިދާޅުވެފައިވަނީ “މިހާރު އަޅުގަނޑުމެން ގުނަމުންމިދާ ދުވަސްތަކަކީ ޙުރުމަތްތެރި ކުރެއްވިގެންވާ ރަޖަބު މަހާއި ބަރަކާތްތެރިވެގެންވާ ރަމަޟާންމަހާ ދެމެދުގައިވާ، މީސްތަކުންގެ ތެރެއިން ގިނަ ބަޔަކު އެމަހުގެ ދުވަސްތަކާމެދު ޣާފިލުވެފައިވާ ޝަޢުބާންމަހުގެ ދުވަސްތަކެވެ. މިދުވަސްތަކަކީ އަޅުގަނޑުމެންގެ ހެޔޮޢަމަލުގެ ފަތަށް ހެޔޮޢަމަލުތައް އިތުރުކޮށްލަން ލިބިފައިވާ ރަނުގެ ފުރުޞަތެކެވެ. އެފުރުޞަތުގެ ބޭނުން ހެޔޮގޮތުގައި ހިފަމާ ހިނގާށެވެ! އެމަހުގައި ކުރަން އޮތް އެންމެ މުހިއްމު ކަމަކީ ގިނަގިނައިން ރޯދަހިފުމެވެ. އެމަހަކީ މީސްތަކުންގެ ޢަމަލުތައް ﷲގެ ޙަޟްރަތައް އުފުއްލެވޭ މައްސަރެވެ.”


Rayyithun Edhey Fadha Fuluhun Ge Hidhumatheh Nulibenee Fairoosh Fadha Fuluhun Ge Sababun: Siraaj - Vaguthu\nރައްޔިތުން އެދޭ ފުލުހުންގެ ހިދުމަތެއް ނުލިބެނީ ފައިރޫޝް ފަދަ ފުލުހުންގެ ސަބަބުން: ސިރާޖު\nރައްޔިތުންނަށް އިތުބާރު ކުރެވޭ ފަދަ ފުލުހުންގެ ހިދުމަތެއް ނުލިބި ލަސްވަމުން ދަނީ އެސިސްޓެންޓް ކޮމިޝަނާ އޮފް ޕޮލިސްގެ މަގާމުގައި ކުރިން ހުންނެވި އަހުމަދު ފައިރޫޝް ފަދަ ފުލުހުންގެ ސަބަބުން ކަމަށް ރައްޔިތުންގެ މަޖިލީހުގެ ފޮނަދޫ ދާއިރާގެ އެމްޑީޕީގެ މެންބަރު މޫސާ ސިރާޖް ވިދާޅުވެއްޖެއެވެ.\nމެންބަރު ސިރާޖް މިހެން ވިދާޅުވެފައިވަނީ، ފުލުހުންގެ ވަޒީފާއިން ފައިރޫޝް ރިޓަޔާވުމުން ކޮމިޝަނާ އޮފް ޕޮލިސް މުހައްމަދު ހަމީދު ރަސްމިއްޔާތެއް ބާއްވަވައި އޭނާއަށް ވަަރަށް ބޮޑަށް ތައުރީފް ކުރެއްވުމުން އެމްޑީޕީގެ ގިނަ ސަޕޯޓަރުން މީސް މީޑިއާގައި ނުރުހުން ފާޅުކުރަމުން ދަނިކޮށެވެ.\nފައިރޫޝްއާ މެދު އެމްޑީޕީގެ ގިނަ ސަޕޯޓަރުން ނުރުހުން ފާޅުކުރަނީ އެ ޕާޓީގެ ފުރަތަމަ ސަރުކާރު އަދި ކުރީގެ ރައީސް މުހައްމަދު ނަޝީދުގެ ވެރިކަން ނިމުނު ދުވަސް ކަމުގައިވާ ފެބްރުއަރީ 7، 2012 ގައި ފުލުހުންގެ ތެރެއިން ބަޔަކު އިދިކޮޅު ފަރާތްތަކުގެ މުޒާހަރާގައި ބައިވެރިވިއިރު ފުލުހުންނަށް ފައިރޫޝް ކޮމާންޑް ދެމުން ދިޔުމާ ގުޅިގެނެވެ. ނަޝީދަށް ނުކިޔަމަންތެރިކަން ދެއްކި ފުލުހުންގެ ތެރޭގައި ފައިރޫޝް ހިމެނޭ ކަމަށް އެ މީހުން ބުނަމުންދެއެވެ.\nސިރާޖް މިއަދު ކުރެއްވި ޓްވީޓެއްގައި ވަނީ ފައިރޫޝް އެ ދުވަހު ކުށެއް ކުރެއްވި ކަމަށް ތުހުމަތު ކުރައްވާފައެވެ. އެ ޓްވީޓްގައި އޭނާ ވަނީ ފެބްރުއަރީ 7، 2012 ގައި ފުލުހުންނަށް ފައިރޫޝް ކޮމާންޑް ދޭން ހުއްޓައި ފެންނަ ފޮޓޯއެއް ވެސް ހިމަނާފައެވެ. ސިރާޖް ވިދާޅުވީ ދެން އިސްތިއުފާ ދީ ނުވަތަ ރިޓަޔާ ކޮށްގެން އަދަބުން ރެކެވިގެން ނުވާނެ ކަމަށެވެ.\n"ރައްޔިތުން އެދޭ ފަދަ އިތުބާރުކުރެވޭ ފުލުހުންގެ ހިދުމަތެއް ނުލިބި ލަސްމިވަނީ ފައިރޫޝް ފަދަ ފުލުހުންގެ ސަބަބުން،" ސިރާޖް ވިދާޅުވިއެވެ.\nފެބްރުއަރީ 7، 2012 ގައި ހިނގާފައިވަނީ "ބަޣާވާތެއް" ކަމަށް ރައީށް ނަޝީދާއި އެމަނިކުފާނުގެ އެތައް ހާސް ސަޕޯޓަރުން ގަބޫލު ކުރެއެވެ. އެކަމަކު އެ މައްސަލަ ތަހުގީގު ކުރަން އެކުލަވާލި ރިޔާސީ ކޮމިޝަންގެ ކޯނީ ރިޕޯޓްގައިވާ ގޮތުން އެމަނިކުފާނު އެ ދުވަހު އިސްތިއުފާ ދެއްވީ އެއްވެސް މަޖުބޫރު ކަމެއް ނެތި އަމިއްލަފުޅަށެވެ. އެ ކޮމިޝަންގެ ތަހުގީގު ގެންދިޔައީ ނަޝީދު މަންދޫބެއް ވެސް ކޮމިޝަންގައި ހިމެނިގެނެވެ.\nމީގެ ކުރިން ފައިރޫޝް ފީއެޗްޑީއަށް ކިޔަވައި ވިދާޅުވާން އޮސްޓްރޭލިއާގައި ހުންނަވަނިކޮށް، ކުރީގެ ރައީސް އަބްދުﷲ ޔާމީންގެ ސަރުކާރުގައި އޭނާ ފުލުހުންގެ ވަޒީފާއިން ވަކިކޮށްފައި ވެސް ވެއެވެ. އެއީ 2017 ވަނަ އަހަރުގައެވެ. އެއީ އޭރުގެ ސަރުކާރާ ބެހޭ ގޮތުން ނުބައި ތަސައްވުރެ އުފެދޭ ގޮތަށް ވާހަކަ ދެއްކެވި ކަމަށް ބުނެއެވެ.\nރައީސް އިބްރާހިމް މުހައްމަދު ސޯލިހް ވެރިކަމާ ހަވާލުވެވަޑައިގެންނެވި ފަހުން، ފައިރޫޝްއަށް އަލުން ފުލުހުންގެ ވަޒީފާ ދިނުމަށް ސިވިލް ކޯޓުގެ ޑިސްޕިއުޓް ރިޒޮލޫޝަން ޑިވިޝަނުން ހުކުމްކުރިއެވެ. މި ހުކުމާ އެކީ ފައިރޫޝް ފުލުހުންގެ ވަޒީފާއަށް އަލުން ނުކުމެވަޑައިގަންނަވަން ފެށްޓެވީ ޑިސެމްބަރު 2019 ގައެވެ. ޖެނުއަރީ 2019 ގައި ކުރިން ވެސް ހުންނެވި އެސިސްޓެންޓް ކޮމިޝަނާ އޮފް ޕޮލިސްގެ މަގާމަށް ފައިރޫޝް ހަމަޖެއްސެވިއެވެ.\nފައިރޫޝް ފުލުހުންގެ ޚިދުމަތުން ރިޓަޔާ ކުރެއްވީ އިއްޔެއެވެ. އޭނާ ވަނީ ފުލުހުންގެ ޚިދުމަތުގައި 20 އަހަރު ހޭދަކުރައްވާފައެވެ.\nދެން އެމްސީމެން ފަދަ އިންޓެލް ލީކް ކުރާ މީހުން ލީމާތޯ އިތުބާރު ލިބެނީ؟\nޖެނުއަރީ 3, 2021 19:13\nއެމްޑީއެން ހަމީދު (ދީނައް) ފެރައްސާރަކުރާމީހުންލީމަ އަ....ހަދާން ވާނީ.\nޖެނުއަރީ 3, 2021 12:30\nމެންބަރު ސިރާޖް ތިޔަވަދާޅުވަނީ ރައްޔަތުން އިތުބާރު ކުރާނީ ލާދީނީ އަދި ނައިޓް ކުލަބް ތަކުން ފެންނަ ވެރިން ޕޮލިސް ގެ އިސް މަޤާމުގާ ހުރީމަތޯ؟އެހެން ވީމާ ރައްޔަތުންގެ އިތުބާރު ހޯއްދަވަން މާލޭގެ މަގުތަކުގެ ކަންކަން މަތީ ތިބި އިތުބާރު ލިބިފައިވާ މީހުން އަވަހަށް ޕޮލިހަށް ވައްދަންވީނޫންތޯ؟ ރައްޔިތުން މިތިބެނީ އިތުބާރު ނުލިބިފަ.\nޖެނުއަރީ 3, 2021 22:31\nމެމްބަރު ސިރާޖަށް ޑރ.ފައިރޫޝް މިރާއްޖޭގެ ރައްޔިތުންނަށް ކޮށްދެއްވި ކަހަލަ ޚިދުމަތެއް ނުކުރެވޭނެ! އެގާބިލްކަންވެސް ސިރާޖްގެ ކިބައިގައި ނެތް!! އެފަދަ ތަޢުލީމެއްވެސް ނެތް! ތަނަކަށް ވަދެ ލޯޔަރެއްގެ ސަނަދު ލިބުނީ ކިހިނެތްތޯ އަމިއްލަ ހިތާ ހިތާ ސުވާލުކުރޭ ސިރާޖު ކަލޭ!! އެސައިންމަންޓު ހެދީ ކިހިނެތް؟ ޖަވާބުދީބަލަ؟ ޑރ.ފައިރޫޝް ފުލުހުންގެ ވަޒީފާގައި 20 އަހަރު ދުވަހު ޚިދުމަތްކުރުމަށްފަހު ޝަރަފުވެރިކަމާއެކު ރިޓަޔާކޮށްފަ އެދިޔައީ ހިނިތުންވުމާއެކު!! އެއީ ފުލުހުންގެ މުއައްސަސާއަށާ ޖުމްލަކޮށް ދިވެހި ރައްޔިތުންނަށް ރަގަނޅު ޚިދުމަތެއް ކޮށްދެވުނުކަމުގެ ފުން އިހްސާސާއެކު!! ސިރާޖަކަށް ނޭނގޭނެ ޑރ.ފައިރޫޝްއެއް! އޭނާގެ ގާބިލްކަމެއް!! އޭނާ ފުލުހުންގެ މުއައްސަސާއަށް ކޮށްދެއްވި ޚިދުމަތެއް! އޭނާ އެމުއައްސަސާގެ އެކިއެކި ކަންކަން ރަގަނޅުކުރުމަށް ކޮށްފައިވާ ބުރަ މަސައްކަތް!! އެއީ މަގުމަތީ މީގެކިުރިން ދަމާ ކަނޑަން އުޅުނު މީހެއްނޫން!! އޭނާގެ މުޅި ޙަޔާތް އެހޭދަކުރީ ކުޑައިރުއްސުރެން ފެށިގެން ޢިލުމު އުނގެނުމަށާ އޭނާގެ ނަފްސު ތަރައްގީކުރުމަށް!! އޭގެ ފަހުން މީގެ 20 އަހަރު ކުރިން އޭނާ ފުލުހުންގެ ވަޒީފާއާ ގުޅުނީ!! ފުލުހުންގެ ޚިދުމަތުގައި ހުރެގެން އޭނާ ޕީއެޗްޑީ އޮސްޓްރޭލިޔާގެ ޔުނިވަރސިޓީއަކުން އެހާސިލްކުރީ! އޭނާއަކީ ކިޔަވަމުން ދިޔައިރުވެސް އޮސްޓްރޭލިޔާގެ ޔުނިވަސިޓީއެއްގައި އެޔުނިވަރސިޓީގައި މާސްޓާސްއަށް ކިޔަވަމުންދިޔަ ދަރިވަރުންނަށް ލެކްޗަރ ދިނުމުގެ ވަޒީފާ އަދާކުރަމުން ދިޔަމީހެއް!! ސިރާޖަކީ ކާކު؟ މީނާއަށް ފައިރޫޝް އެގޭތަ؟ މިއީ އަޅެ ކާކުތަ؟ ޑރ.ފައިރޫޝް ކައިރީ ހަމަޖެހޭނީ ފިރުކެން! ތިމާގެ އިސްކޮޅަށްވުރެން ތިމާގެ އަނގަ ފުޅާކުރަން މިއީ އަޅެ ކާކުތަ؟ ސިރާޖަކަށް އަދި ނޭނގޭނެ ޚިދުމަތަކީ ކޯޗެއްކަމެއްވެސް! އެހެންވީމަ ތިމާގެ ހަމައިސްކޮޅާ އެއްވަރުގެ ވާހަކަ ދައްކާ!!\nޖެނުއަރީ 5, 2021 00:31\nޑރ.ފައިރޫޝް ޚިދުމަތުގައި ހުރެގެން އޭނާ އޮސްޓްރޭލިޔާގެ ޔުނިވަރސިޓީއަކުން ޕީއެޗްޑީ ހާސިލްކޮށްފާނެ.ކިޔަވަމުން ދިޔައިރުވެސް އޮސްޓްރޭލިޔާގެ ޔުނިވަސިޓީއެއްގައި އެޔުނިވަރސިޓީގައި މާސްޓާސްއަށް ކިޔަވަމުންދިޔަ ދަރިވަރުންނަށް ލެކްޗަރުވެސް ދީފާނެ.އެއީ އާކަމެއްނޫން ކޮންމެދާއިރާއަކުން މާސްޓާސް ނުވަތަ ޕީއެޗްޑީ ހެދިއަސް އެއްމީހަކު ކިއަވާކޮލެޖްގެ ނުވަތަ ޔުނިވަރުސީޓީގެ އެއޭނާއަށްވުރެ ޖޫނިއައް ބެޗަށް ލެކްޗަރުދޭންޖެހޭ.އެއީ ފަރިތަކުރުމަށް ކުރާކަމެއް.ދިވެހިން ނަށް ހީވަނީ ޕީއެޗްޑީއޭބުނީމަ އެއީރޮކެޓް ސައިންސްހެން.ޕީއެޗްޑީއަކީ ވަކި މައުލޫއަކަށް ނުވަތަ ވަކިކަމެއް ދިރާސާ ކުރަން އެއްކުރާ މައުލޫމާތުގެ މައްޗަށް ތައްޔާރުކުރެވޭ ދިރާސާއެއް.މިސާލަކަށް ރާއްޖޭގަ ހާލަތުގަނަމަ ސައިކޮލޮޖީގެ ރޮގުން ޕީއެޗްޑީހަދާ ދަރިވަރަކަށް އެކަމަށް ލިބޭމައުލޫއަކަށް ވެދާނެ ރާއްޖޭގަ ވަރިގިނަވަނީ ގެދޮރުގެ ތަތިކަމުންތޯ ނުވަތަ ޅަފަތުގަ ކައިވެނިކުރާތީތޯ ނުވަތަ ލިބޭއާމްދަނީއަކީ އާއިލާގެ ހަރަދު ބެލެހެއްޓޭވަރުގެ އާމްދަނީއަކަށް ނުވާތީތޯ.ދެން އޭނާއެއްކުރަން ފަށާނީ ވަކި މުއްދަތެއް މިސަލަކަށް 1999 ކުން 2010 އަށް ކައިވެނިކުރެވުނުމީހުންގެ މައުލޫމާތުތަށް އެ އާއިލާތަކާ ގުޅައިގެން،ފެމިލީކޯޓާ އަދި ކަމަބެހޭއިދާރާތަކާ ގުޅައިގެން މިހެން ގޮސް އެއްކުރެވޭމައުލާމާުތަކާ ތަފާސް ހިސާބުތަށް އެއްކޮށް ސައިންޓިފިކް ހަމައަކުން އެތަފާސްހިސާބުތަށް ދިރާސާކޮށް ނިންމާނީ ރާއްޖޭގަ ކައިވެނި ރޫޅެނީ މިވެނި ސަބަބަކާހުރެއޭ.ވީމާ ޔުނިވަރުސިޓީތަކުން ހިންގާ ޕީއެޗްޑީ ޕޮރޮގްރާމްތަކަކީ ގައުމުގެ އެކިއެކިކަންކަން ހައްލުކުރުމަށް އަދި ސިޔާސަތުތަށްވެސް ކަންޑައެޅުމަށް ހިންގޭ ސައިންޓިފިކް ދިރާސާއެއް.އެއީ ޓެކްސް ފޮތުންކިޔަވާ ކިޔެވެލިތަކެއްނޫން.އަދި ދިވެހި ގިނަޒުވާނުން އޮސްޓްރޭލިއާގެ މާސްޓާސް ޕޮރޮގްރާމް ހަދަނީ ޒާތީ ފައިދާއަކަށް.އެތަނުން މާސްޓާސް ނިންމާ އެގައުމުގެ ރައްޔިތަކަށް ވުމަށް ހުށަހަޅާތާ ހަމަސްތެރޭ އެތަނުގެ ޕީއާރު ނުވަތަ ޕާމަނަޓް ރެސިޑެންސީލިބި އޭގެފަހުން ކުޑަދުވަސްކޮޅަކު އެތަނުގެ ސިޓިޒަންޝިޕް ލިބޭނެ.އޭގެފަހުން އެގައުމުގަ ދިރިއުޅެން ފަސޭހަ.ތިމާމީހާގެ ވަޒީފާނެތަސް އަބިދަރިން ކައިބޮއިހަދަން މަހަކު ހިލޭ ދަރިއެއްގެ ބޮލަށް ދެހާސް ޑޮލަރުދޭނެ.ދެންދެމަފިރިން ޓެންޝަނެއްނެތި ލޯބިކޮއްލަކޮއްލަ މުޅިުމުރު ތިބެވޭނެ.ދިވެހިންގެ އެއްބަޔަކު މިކަމަށް އެތަނަށް ހިޖުރަވާއިރު އަނެއްބަޔަކު ދަނީ މާލޭގަ އުޅޭނެ އެކަށީގެންވާ ތަނެއް ނުލިބޭތީ ނުވަތަ ބިމުގެ ދަތިކަމުން އެތަނުން ބިމާގެ ފަސޭހައިން ގަނެވޭނެތީނުވަތަ ރާއްޖޭގަ ކިޔަވާ މޮޅުވާމީހުން ނަށްމަގާމުދިނުމުގެ ބަދަލުގަ ނުކިޔަވަތިބޭ ބީތާއިންގެ ދަށުންމަސައްކަތް ކުރަންޖެހޭތީ މާޔޫސްވެގެން.ފައިރޫޝް އަކީމާސްޓާސް ނުވަތަ ޕީއެޗްޑީއޮތަސް އިލްމުހާސިލުކުރި މިހަކަށް ނުވެވޭނެ. ހާސިލް ކުރި އިލްމަކީ ފުރިހަމަ ބުއްދީގެ ބޭނުންހިފަން އެގޭނުވަތަ އީގާތެރި ހައްގުބަނސްބުނަންކެރޭ އިންސާނަކަށް ނުވެވޭނަމަ.އިލްމަކީ ޖަހާލަތުގެ އަނދިރިކަމުން އިންސާނާސަލާމަތް ކުރާއެއްޗެއް.މަށަކު މީ ޕިންކަށް ނުވަތަ ރީންދުލަށް ވެސް ތާއީދުކުރާމިހެއްނޫން.ނަމަވެސް ނަޝީދު ވެރިކަން ދޫކޮށްލިއަސް އަދި ދުރުކުރުވިއަސް ފައިރޫޝް ފުލުހުން ގެ ކޮމާންޑުގެ އިސްއޮފިސަރަކަށްވެހުރެ މާލޭގަ އޭރުމުޒާހިރާކުރި ރައްޔިތުން ނަށް ކުރިއަނިޔާއަކީ ބަލައިގަނެވޭނެކަމެއްނޫން.ދިވެހި ފުލުހުންގެތެރޭގަ އިލްމުލިބި ހައްގުބަސްބުނަންކޭރޭ މަދޫމީސްކޮޅެއް ތިބިނަމަވެސް އެފަދަ އަނިޔާވެރިކަމެއް ރައްޔިތުންގެ މައްޗަށް ނުހިންގޭނެ.ފުލުހުންލައްވާ މުސްކުޅި ކާފަ މާމަ އަދި އެމިހުންގެ މަންމަ ނުވަތަ ބައްޕަވަރުގެ ދޮށީއުމުރު މީހުން ފަހާދުވެ ސީދާލޮލަށް މޫނަށް އަމާޒުކޮށް ޕެޕާސްޕްރޭޖަހާ ހެދި ހެދުން އަދި ހަތިޔާރެއް ނެތި ހުސްއތާ ނުވަތަ ބޯޑުތަކެއް ހިފައިގެން މުޒާހަރާކޮށް ގައުމުގެ ގާނޫނުން ލިބިދީފަވާ ހައްގެއްގެ ބޭނުންހިފަމުން ދިޔަ ރައްޔިތުންގަޔަށް ލޮލަށް ބޮލަށްއަރާ ޝީލްޑުތަކުންނާ މުގުރުތަކުން އަނިޔާކުރި ކުރުންވާނީ އިންސާނިއްޔަތާހިލާފު އަދި ގާނުނާހިލާފު އަމަލަކަށް.އަހަރެން އޮސްޓްރޭލިއާގެ ސަރުކާރުގެ ސަމާލުކަމަށްވެސް މިކަންގެންނާނަން.އެގައުމަކީ އިންސާނީހައްގު ތަކަށް ވަކާލާތުކުރާ ބައެއްކަމަށް ވާއިރު މިފަދަ އަނިޔާވެރިންނަށް އެގައުމުން ޖާގަނުދިނުމަށްވެސް.ތައުލީމަކީ އިންސާނިއްޔަތަށް ދިރުންގެނެސްދެވޭކަމެއް.އެއީއަނިޔާވެރިކަން މަނާކޮށް ހައްގުބަސްބުނާ އެއްޗެއް.އިލްމު އުގެނުމަކީ ހަމައެކަނި ރީތިސެޓްފިކެޓެއްލިބި ބޮލުގަ ކެޕެއްއަޅާ ގައުންއެއްލާހުރެ ފޮޓޯނަގާ ފްރޭމްކޮށް އެފްބީއަށްލާ ގޭގެސިޓިންރޫމްގަ ކަންދައްކަން ހަރުކުރުމެއްވެސް ނޫނެވެ.ސުލްހަވެރި މުޒާހަރާއަކުން ގައުމުގެ ރައްޔިތުން ވޯޓުންހޮވާ ސަރުކާރެއްވައްޓައެއްނުލެވޭނެ.އިހުތިޖާޖުކުރުމަކީ ކަންކަން އިސްލާހުކުރނަ މަސްކަތްކޮށް އެކަންނުވީމަ ސަރުކާރުގެ ސަމާލުކަމަށް އެކަންގެންނަން ރައޔިތުން ފާޅުގަބުނާބަސް!\nޖެނުއަރީ 3, 2021 22:48\nމިކަހަލަ ދެއުޅިއެއް ނުވާ ތަނެއް ދޮރެއް ނުދަންނަ ޖާހިލު ބަހުލޫލުން ގިނަ ކަމުން ރައްޔިތުންގެ އިތުބާރު ގެއްލެމުން މިދަނީ.\nޖެނުއަރީ 3, 2021 12:48\nސިރާޖު ކޯޗެކޭ ތަ ތިކިޔަނީ، ދެން ރޯން ފަށަން ވީނުން،\nގައުމަށް 20 އަހަރު ޚިދުމަތް ކޮށްފަ ހުރި ބޭކަލެއް، ފައިރޫޝު ބަޣާވާތް ކުރިނަ ކީއްވެ އެމައްސަލަ ނުބެލީ، ސަލާމަތީ ޚިދުމަތްތައް ސިޔާސީކޮށް ކިލަނބު ކުރަން ނޫޅޭ. ދެން ރޯންވީ އހަހަހަހަހަ އަހާާ އަހާ\nޖެނުއަރީ 3, 2021 15:47\nސިރާޖުމެން ލަދު ޙަޔާތެއް ނެތް..\nޖެނުއަރީ 3, 2021 13:45\nމީކާކުތަ ކަރަޕްޓަޑު ޅއެއް ފޮނަދޫ ކުރިގަމް މިސްކިތް އަޅަންހަވާލު ކުރީމީނަގެ ނުފޫޒުން މީނަގެ އާއިލީމީހަކާ ކޮބާ އޭސީސީ އަދި ފޮނިވެސް ބލެކޭ މީ\nޖެނުއަރީ 3, 2021 13:56\nޖެނުއަރީ 3, 2021 14:51\nމިލާދީނީ ޕާޓީ ވެރިކަމުގައި ވެސް ކޮޕުންނާއި ދިމާލަށް އެއްޗެހި ކިޔުން ކަމަކީ...އަޅެފަހެ މި ސިރާޖު މީ ކާކު؟؟ ތިގޮތަށް ރައްޔިތުންގެ ލޯބި ނުލިބޭނެ... ވެދިޔަތަން ދިޔައީ ސާބިތުކުރަން ވަކާލާތު ކުރޭ ބޭނުމިއާ..ހޮޅި އެކިޔުޒޭޝަންސް..ބަދަލު ނުހިފާނަމޭ އަންނި ބުނީ ރަގަޅު ނިޔަތެއްގައި ގެނައި ފުލުހުންގެ ޤާނޫނެކޭ.. ޕަޕެޓުން ވަކިއެއްޗެއް\nޖެނުއަރީ 3, 2021 15:30\nމި ކާކުތަ ފައިރޫޝަށް ބަސްބުނަން.. މިކަހަލަ ކަނޑު ކޮހުން ތަންތަނަށް އެރުވީމަ މީހުން ރުއްސަން ވާހަކަ ދެއްކުން ފިޔަވާ އިތުރު ކަމެއް ނުވާނެ..\nޖެނުއަރީ 3, 2021 15:31\nނަމަ ނަމަ ފައިރޫޝް އާ ކުޅެން ނަހަދާތި.. ވަރަށް ސަލާން..\nޖެނުއަރީ 3, 2021 16:12\nޖެނުއަރީ 3, 2021 16:14\nރައްޔިތުން އިތުބާރުހުރި ތަނަކަށް ހެދޭނީ.. ތިކަހަލަ ސިޔާސީމީހުން ފުލުހުންގެ ވަޒީފާއިން ވަކިކޮށްގެން\nޖެނުއަރީ 3, 2021 18:51\nސިޔާސީ ފަރާތްތަކަކީ ރާއްޖޭގަ ތިބި އެންމެ ކޮރަޕްޓް މީހުން. ސިރާޖު އަކީ ރާއްޖޭގެ މާފިޔާ ލީޑަރު އަދީބުގެ ހިމާޔަތުގަ ސިޔާސީގޮތުން ވަކާލާތުކޮށް އަދީބު މިނިވަނެއް ގޮތަށް ބެހެއްޓުމުގެ މަސައްކަތް ކުރި އެކަކު. ސިރާޖު އަކީ އަމާބުނީތީ ފަރަށްދާ އުސޫލުން ރާއްޖެއިން ޑިގްރީގަނޑެއް ހަދައިގެން ހުރި ސިޔާސީ ވާންޗޯއެެއް. ފައިރޫޝް އަކީ އޮސްޓްރޭލިއާއިން ޕީއެޗްޑީ ހާސިލްކޮށްގެން ހުރި އިލްމުން ފުރިފަހުރި މީހެއް. ސިރާޖުއަކީ ނަޝީދު ޖަހާ ކޮންމެ ބެރަކަށް ނަށަމުންދާ އަމިއްލަ ނަފްސުގެ މިނިވަންކަމެއް ނެތް ސިޔާސީ އަޅެއް. ފައިރޫޝް އަކީ ކޮންމެ ވެރިކަމެއްގަވެސް ޣައިރުޤާނޫނީ އަމުރުތަކަށް ތަބާނުވެ ޙައްޤު ގޮތުގަ މަސައްކަތް ކުރި މީހެއް. ފައިރޫޝް އަށް ދިމާވެގެން އުޅޭ މައްސަލައަކީ އެކި ސަރުކާރުތަކުން ކުރި ޣައިރު ޤާނޫނީ އަމުރުތަކަށް ކިޔަމަން ނުވުމުން ދިމާވި މައްސަލައެއް. ސިރާޖުމެން ފަދަ ކޮރަޕްޓް މީހުން އުޅޭ ގައުމެއްގަ މި ރާއްޖޭގެ އެއްވެސް މުއައްސަސާއެއްގަ އިޚްލާސްތެރިކަމާއެކު އެއްވެސް މީހަކަށް މަސައްކަތެއް ނުކުރެވޭނެ. އެމްޑީޕީގެ ފިކުރަކީ މި ރާއްޖޭގެ ރައްޔިތުންނަށް ނޭނގިތިބެ ފާވެވުނު ބަލާވެރިކަމެއް. ސިރާޖު އަކީ ފައިރޫޝް ހިނގި މަގަކުންވެސް ހިނގޭނެ ވަރުގެ ގާބިލްކަމެއް ހުރި މީހެއް ނޫން. އަދި ކިއެއް. ފައިރޫޝް މި ޤައުމަށް ކޮށްދިންފަދަ އިޚްލާސްތެރި ޚިދުމަތެއްވެސް ސިރާޖުއަށް ނުކޮށްދެވޭނެ.\nޖެނުއަރީ 3, 2021 19:26\nއިއްޒަތްތެރި ރައްޔިތުންގެ އިތުބާރުގެއްލިގަވާ މެންބަރުން\nޖެނުއަރީ 3, 2021 21:01\nކީއްވެހޭ ރިޓަޔަށް ވީ؟ ކިހިނެއްހޭ ރިޓަޔަށް ވެވުނީ؟ އިންސާފެއް ނޫން!!!!!!!!! ސިވިލް ސަރވިސް ގައި އަމިއްލަޔަށްވެސް ރިޓަޔަރ ވެވެނީ އުމުރުން 55 ވީމަ. އެހެންނޫނީ ޖެހެނީ އިސްތިއުފާ ދީފަ ގެޔަށް ދާން. ޕެކެޖެއް ނުލިބޭ. މިކަން ވެފަ އޮތް ގޮތެއް ތި ނޫހުން ބަލަން ކެރިދާނެބާ؟\nޖެނުއަރީ 3, 2021 22:46\nރައްޔިތުނަށް ހިދިމަތްދޭނެ ސަރުކާރެއް ނެތް. ޖީއެސްޓީ ޓެކްސް ޖޫރިމަނާ . ޢިތުރުކޮންކަމެއް ކޮއްދެނީ\nޖެނުއަރީ 4, 2021 08:30\nމޫސާ ސިރާޖަކީ އަމިއްލަ ޕާރޓީ މީހުން ނަށް ވެސް ޖެއްސުން ކުރާ މީހެއް ދެން ދައުރެއްގައި ޖެހޭނީ މަހަށް ދާން... މިއީ ކަލޭމެންގެ ފަހު ފަަހަރު... ކަލޭމެން ބޭނުންވީމާ މީހުންގެ ގައިން ހަމެއް ނުދެމޭނެ ފެބްރުއަރީ7ގައި އެއޮތީ ސަރުކާޜު ވެއްޓިފައި އެކަން ބަލަން އުޅުމަށް ވުރެ އަމިއްލަ ޕާރޓީ އަސް އިންތިހާބު ކާމިޔާބު ކުރެވޭތޯ ބަލާބަލަ މިހާރު ތިޔޮއްގެން އޮޑި ފެތެނީ މުޅިއުމުރަށް އެމް ޑީ ޕީގެ ވަސް މިގައުމުން ފިލާނެ އިރާދަ ކުރެއްވިއްޔާ އެކަން ވާނެ ދީނަށް ފުރައްސާރަ ކުރާ މީހުންގެ ނިމުން ވަރަށް ހިތިވާނެ\nޖެނުއަރީ 4, 2021 09:19\nމިކަހަލަ ރޯނުފިލައިތިބޭ ކައުޅުން މަޖުލިސަށް ވައްދައިގެން މުޅި ޤަވްމު މި ހަނާވަނީ\nޖެނުއަރީ 4, 2021 15:08\nފައިރޫޒް ފަދަ ފުލުހުންގެ ސަބަބުން ދިވެހިގައުމު މިއަދު އިސްލާމީ ގައުމެއްގެ ގޮތުގަ ދެމިއޮތީ.


"PNC In Nihan Vakivumakee Bodu Loss Eh" - Vaguthu\n"ޕީއެންސީން ނިހާން ވަކިވުމަކީ ބޮޑު ލޮސް އެއް"\nއިދިކޮޅު ޕީޕާލް ނޭޝަނަލް ކޮންގްރެސް (ޕީއެންސީ) ގެ މެމްބަރުކަމުން، ކުރީގެ ވިލިމާލޭ ދާއިރާގެ މެމްބަރު، އަހުމަދު ނިހާން ހަސަން މަނިކު ވަކިވުމަކީ ޕާޓީއަށް ލިބުނު ވަރަށް ބޮޑު "ލޮސް" އެއް ކަމަށް ކުރީގެ ޑިފެންސް މިނިސްޓަރ އަދި މިހާރު ރައްޔިތުންގެ މަޖިލީހުގެ މަޑުއްވަރީ ދާއިރާ ތަމްސީލު ކުރައްވާ، އާދަމް ޝަރީފް އުމަރު ވިދާޅުވެއްޖެއެވެ.\nނިހާން ޓްވީޓެއް މެދުވެރިކުރައްވާ، ޕީއެންސީން ވަކިވެވަޑައިގަތްކަން ހާމަކުރެއްވުމުން، ރީޓްވީޓެއް ކުރައްވަމުން އާދަމް ޝަރީފް ވިދާޅުވީ، ނިހާނަކީ ވަރަށް ގިނަ ދުވަހު ސިޔާސީ އެއް ޕްލެޓްފޯމެއްގައި ހުންނެވި ބޭފުޅެއް ކަމަށެވެ. އަދި ނިހާނަށް ކާމިޔާބު ދުވަސްތަކަކަށް އެދިވަޑައިގަންނަވާ ކަމަށްވެސް އާދަމް ޝަރީފް ވިދާޅުވިއެވެ.\n"ޕީއެންސީ އިން ނިހާން ވަކިވުމަކީ ވަރަށް ބޮޑު ލޮސް އެއް. ވަރަށް ގިނަ ދުވަހު ސިޔާސީ އެއް ޕްލެޓްފޯމެއްގައި ހުންނެވި ޕޮލިޓިކަލް ލީޑަރެއް. ނިހާނަށް ކާމިޔާބު ދުވަސްތަކަކަށް އެދެން." އާދަމް ޝަރީފް ވިދާޅުވިއެވެ.\nPNC in Nihan vakivumakee varah bodu loss eh. Varah gina dhuvahu siyaasee eh platform eh gai hunnevi political leader eh. Nihan ah kaamiyaabu dhuvasthakakah edhen.\n— Adam Shareef Umar (@Adamshareefz) August 26, 2019\nނިހާން ޕީއެންސީން އިސްތިއުފާ ދެއްވީ މިއަދުއެވެ. ޕާޓީގެ ނައިބު ރައީސް ކަމުގެ މަޤާމުންވެސް މިއަދު އޭނާ ވަނީ އިސްތިއުފާ ދެއްވާފައެވެ. ނިހާން އާއި ގުޅުމުން އޭނާ ފޯން ނުނަންގަވާތީ އެ ޕާޓިން އޭނާ އިސްތިއުފާދެއްވީ ކީއްވެގެން ސާފްވާ ގޮތް ވަނީ ނުވެފައެވެ.\nނިހާން، އިދިކޮޅު ޕީއެންސީއިން ވަކިވެވަޑައިގެންފައިވާއިރު، އޭނާ ވަނީ އެ ޕާޓީގެ ޓިކެޓްގައި ރައްޔިތުންގެ މަޖިލީހަށް ވާދަ ކުރައްވައި ނާކާމިޔާބުވެވަޑައިގެންފައެވެ. މިފަހުން އިދިކޮޅު ކޯލިޝަންގެ ހިމެނޭ ޕީއެންސީ އަދި ޕީޕީއެމް އިން ހިންގާ ހަރަކާތްތަކާއި ނޫސްވެރިންގެ ބައްދަލުވުންތަކުން ނިހާން ނުފެނެއެވެ.\nނިހާން އެ މަގާމުން އިސްތިއުފާ ދެއްވިއިރު، އޭނާ ކުރިން ހުންނެވީ ޕީޕީއެމްގެ ލީޑާޝިޕްގެ އިސް މެންބަރެއްގެ ގޮތުގައެވެ. އެހެން ނަމަވެސް ޕީޕީއެމްގެ ހަރުދަނާ ލީޑާޝިޕެއް ނެތިގެން ކަމަށް އެޕާޓީގެ ލީޑާޝިޕެއް ނެތް ކަމަށް ބުނެ އޭނާ ވަނީ އެ ޕާޓީން އިސްތިއުފާ ދެއްވާފައެވެ.\n"ވަގުތު" އަށް އެނގިފައިވާ ގޮތުގައި ޕީއެންސީން ވަކިވެވަޑައިގެން ނިހާން ވަނީ ސަރުކާރު ހިންގާ ކޯލިޝަނާ ގުޅިވަޑައިގަންނަވަން ނިންމަވާފައެވެ.\nއޮގަސްޓް 26, 2019 17:16\nޢުމަރާ ކަލެއަށް ދިވެހި ބަހުން ލޮސް ބުނަން ނޭގުނީތަ؟\nއޮގަސްޓް 26, 2019 17:24\nޕީއެންސީ ހެދުމަށްފަހުވެސް ޕިޕީއެމް ހިސާރު ކުރުމަކީ ގޯހެއް .އިދިކޮޅު ހުރިހާ ސިޔާސީ ބޭފުޅުން އެއްޕާޓީއަކަށް ނާރަނީސް ގައުމަށް ހަމަޖެހުމެއް ނާންނާނެ.\nއޮގަސްޓް 26, 2019 18:35\nއޮގަސްޓް 27, 2019 20:29\nދެން އެންމެ އަވަހަށް ދާން ހުރީ ތިބޭފުޅާތޯ؟\nއޮގަސްޓް 27, 2019 21:21\nޔާމިނުކަތިލާފަ ގާސިމުކަތިލަން ކަނޑިއުރައިން ދަމައިގަންނައްންތްޔާރުވެއްޖެ މިފަރު އައިސާއައް ލިބޭނީ ގާސިމުގެ ބޯ ދެންޖަހާނީ ހުރިހާހަރަކުންކަށި


28000 muvazifunah musaraige kuri erumaieku, Minimum wage dheveyny 2022gai!\n28000 މުވައްޒަފުންނަށް ވަޒީފާގެ ކުރިއެރުމާއިއެކު މިނިމަމް ވޭޖް 2022 ގައި!\n21 އޮކްޓޯބަރ 2021 - 21:11:19\nމިނިމަމް ވޭޖް ރަސްމީކޮށް ކަނޑައެޅޭނީ އަންނަ އަހަރުގެ ޖެނުއަރީ މަހުގެ ތެރޭގައި ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް ސޯލިހް ވިދާޅުވީ އަންނަ އަހަރު މިނިމަމް ވޭޖް ކަނޑައެޅިގެންދާއިރު އެކި ދާއިރާތަކުން 28000 މިވައްޒަފުންނަށް މުސާރައިގެ ކުރިއެރުން ލިބޭނެ ކަމަށެވެ.\nއއ. ހިމަންދޫއަށް ވަޑައިގެން އެ ރަށު ބަނދަރު ހުޅުވުމުގެ ރަސްމިއްޔާތުގައި ވަހަކަދައްކަވަމުން ރައީސް ސޯލިހް ވިދާޅުވީ މިހާރު ހުށެހެޅޮފައިވާ ގޮތުން ސަރުކާރުގެ ކުންފުނިތަކުގައި ވަޒީފާ އަދާކުރާ ގާތްގަނޑަކަށް 15،000ހަށްވުރެ ގިނަ މީހުންނަށް މުސާރައިގެ ކުރިއެރުން ބޮޑުތަނުން ލިބިގެންދާއިރު، ހަމައެއާއެކު 13،000ހަށްވުރެ ގިނަ ރިސޯޓު މުވައްޒަފުންނަށް ވެސް މުސާރައިގެ ކުރިއެރުން ލިބޭނެކަމަށް ރައީސް ވިދާޅުވިއެވެ.\nރައީސް ސޯލިހް ވިދާޅުވީ މިހާރު އިކޮނޮމިކް މިނިސްޓްރީން އެ ކުރަމުންދަނީ އެކަމާއި ގުޅޭ އެންމެ ފަހުގެ މަސައްކަތްތައް ކަމަށެެވެ.\n“މި ނިންމުމާއެކީގައި އަޅުގަނޑުމެންނަށް މިހާރު ހުށައެޅިފައިވާ ހުށައެޅުމުގައިވާ ގޮތުގެ މަތިން ސަރުކާރާއި ސަރުކާރުގެ ކުންފުނިތަކުގައި ވަޒީފާއަދާ ކުރާ ގާތްގަނޑަކަށް 15،000 ވުރެ ގިނަ މީހުންނަށް މުސާރައިގެ ކުރިއެރުން ބޮޑުތަނުން ލިބިގެންދާނެ. އަދި ޓޫރިޒަމް ސެކްޓަރުގައި މަސައްކަތްކުރާ ފަރާތްތަކުގެ ތެރެއިން ގާތްގަނޑަކަށް އަންދާޒާ ކުރެވިފައި މި އޮތީ 13000 ވަރަކަށް މީހުންނަށް މުސާރައިގެ ކުރިއެރުން ލިބިގެންދާނެ ކަމަށް"”ރައީސް ސޯލިހް ވިދާޅުވިއެވެ.\nރައީސް އިތުރަށް ވިދާޅުވީ މިނިމަމް ވޭޖާއެކު ސިވިލްސާވިސްގެ މުވައްޒިފުންނަށް މުސާރައިގެ ވަރަށް ބޮޑު ކުރިއެރުމެއް ލިބުނު ނަމަވެސް އެކަމުގެ ސަބަބުން ދައުލަތުގެ ހަރަދު އިތުރުވެގެން ދާނެ ކަމަށެވެ. އަންދާޒާ ކުރެވޭ ގޮތުން މިނިމަމް ވޭޖް ކަނޑައެޅުމާއިއެކު އެކަމަށްޓަކައި ދައުލަތުގެ ބަޖެޓުން 600 މިލިއަނަށް ހޭދަކުރަންޖެހޭނެކަން ފާހަގަކުރައްވާ ރައީސް ސޯލިހް ވިދާޅުވީ އެހެންކަމުން އަންނަ އަހަރުގެ ބަޖެޓްގައި އެ ފައިސާ ހިމަނުއްވާފައިވާނެ ކަމަށެވެ.\nމިނަމަމް ވޭޖް ކަނޑައެޅުމަކީ މި ސަރުކާރުގެ ވައުދެކެވެ.\nމިއަހަރު ނިމުމުގެ ކުރިން މިނިމަމް ވޭޖު ތަންފީޒު ކުރަން ޖެހޭގޮތަށް ވަޒީފާއާ ބެހޭ ގާނޫނަށް ހުށަހެޅި އިސްލާހު މަޖިލީހުން ދާދިފަހުން ވަނީ ފާސްކޮށްފައެވެ.\nއެކަމާ ގުޅޭ ބިލުގައި ވަނީ މިނިމަމް ވޭޖް9ދާއިރާއަކުން ކަނޑައެޅުމަށް ހިމަނާފައެވެ. އެ ދާއިރާތަކަކީ މަސްވެރިކަމާއި ދަނޑުވެރިކަމުގެ ދާއިރާ، ފަތުރުވެރިކަމުގެ ދާއިރާ، ކޮންސްޓްރަކްޝަން ދާއިރާ، ދަތުރުފަތުރުގެ ދާއިރާ، ސިއްހީ ހިދުމަތުގެ ދާއިރާ، ތައުލީމީ ހިދުމަތުގެ ދާއިރާ އާއި ކުދި އަދި މެދުފަންތީގެ ވިޔަފާރިތަކުގެ ދާއިރާ އާއި އިންފޮމޭޝަން، ކޮމިއުނިކޭޝަން އަދި ޓެކްނޮލޮޖީގެ ދާއިރާއެވެ\nދިވެހިރާއްޖޭގައި މަސައްކަތްކުރާ މީހުންނަށް އެންމެ ކުޑަމިނުން ދޭންޖެހޭނެ އުޖޫރަ ކަނޑައެޅުމަށްޓަކައި، އެންމެ ކުޑަމިނުން ދޭންޖެހޭނެ އުޖޫރައިގެ ޢަދަދާ\nގުޅޭގޮތުން، މިނިމަމް ވޭޖް އެޑްވައިޒަރީ ބޯޑުން މިނިސްޓަރަށް ލަފާ އަރުވާފައިވަނީ މިމަހުގެ ފަސް ވަނަ ދުވަހުއެވެ.\nއެ ބޯޑުން އެންމެ ކުޑަ އުޖޫރަ ކަނޑައަޅާފައިވަނީ ސަރުކާރުގެ މުވައްޒަފުންނަށާއި، މެންދުފަންތީގެ ވިޔަފާރިތަކަށާއި، ބޮޑެތި ވިޔަފާރިތަކަށެވެ. މިނިމަމް ވޭޖް ބޯޑުން ކަނޑައަޅާފައިވާ އަދަދުތައް މިނިސްޓަރަށް އެރުވާތާ 30 ދުވަހުގެ ތެރޭގައި އެ އަދަދުތައް ދިރާސާ ކުރުމަށް ފަހު މިނިމަމް ވޭޖް ކަނޑައަޅާ ނުވަތަ މިނިސްޓަރު ނިންމަވާ ނިންމެވުން އާއްމު ކުރަންވާނެއެވެ.\nއެންމެ ކުޑަ އުޖޫރައިކޮނޮމިކް މިނިސްޓްރީ


Kareena bollywood gai 20 aharu, eyna ge handhaanun nufilaa role akee kobaa?\nކަރީނާ ބޮލީވުޑުގައި 20 އަހަރު، އޭނާގެ ހަަނދާނުން ނުފިލާ ރޯލަކީ ކޮބާ؟\n01 ޖުލައި 2020 - 05:54:36\nބަތަލާ ކަރީނާ ކަޕޫރު، ބޮލީވުޑުގައި މަސައްކަތްކުރާތާ މިވަނީ 20 އަހަރު އިއްޔެވެފަ އެވެ. މީގެ ވިހި އަހަރުކުރިން ނެރުނު ފިލްމު، ރެޕިއުޖީއަކީ ޖީޕީ ދައްތާ ޑައިރެކްޓްކޮށް ނެރުނު ފިލްމެކެވެ. އެއީ ކަރީނާ އާއެކު އަބީޝޭކް ބައްޗަން ވެސް ބޮލީވުޑަށް ނިކުތް ފިލްމެވެ.\nފިލްމީ ދާއިރާގައި 20 އަހަރު ހޭދަކުރެވުމުން އެކަން ފާހަގަކުރުމަށް ކަރީނާ ވަނީ އެ ފިލްމުގައި އޭނާ ނެގި އެންމެ ފުރަތަމަ، ޝޮޓްގެ ހަނދާން އާކޮށްފަ އެވެ. އެއީ ފަތިހު4ޖަހާއިރު ނަގާފައިވާ ޝޮޓެއް ކަމަށް އޭނާ ބުނެ އެވެ. ކަރީނާ ވަނީ އެއީ އޭނާގެ ހަޔާތުގައި އެޅުނު އެންމެ ރަނގަޅު އެއް ފިޔަވަޅު ކަމަށް ވެސް ބުނެފަ އެވެ.\nކަރީނާ ވަނީ އޭނާގެ ސަޕޯޓަރުންގެ ފަރާތުން ކެނޑިނޭޅި ލިބެމުންދާ ލޯތްބާއި އިހުތިރާމަށް ވެސް ޝުކުރު އަދާކޮށްފަ އެވެ.\nއުމުރުން 39 އަހަރުގެ ކަރީނާ ގިނަ ފިލްމުތަކަކުން އޭނާ ފެނިިފައި ވަނީ މުޅިން ތަފާތު ރޯލުތަކަކުންނެވެ. އެގޮތުން ބައެއް ފިލްމުތަކުން ހެއްވާ މަޖާ ރޯލުތަކުން ފެނިގެންދާއިރު ވަރަށް ލާނެއް މީހެއްގެ ރޯލުންނާއި ސީރިއަސް އަދި ލޯބީގެ ގިނަ ރޯލުތަކަކުން ވެސް އޭނާ ވަނީ ފެނިގެންގޮސްފަ އެވެ.\nގިނަ ބައެެއްގެ ލޯބި ހޯދާފައިވާ، ކަރީނާގެ އެންމެ ކަމުދާ ރޯލެއްގެ ގޮތުގައި ބައެއް މީހުން ސިފަކުރަނީ "ޕޫ" ގެ ރޯލެވެ. އެ ރޯލުގައި އޭނާ ދައްކުވައިދިން ކުޅަދާނަ އެކްޓިންގެ ވާހަކަ މިއަދު ވެސް މީހުން ދައްކަ އެވެ. އެއީ ހަނދާނުން ނުފިލާނެ ފަދަ ރޯލެއްގެ ގޮތުގައި މީހުން ސިފަކުރެ އެވެ.


India in mudhahrisun genaee dhivehi mudhahrisun nulibumun – Iru\nޢަރަބި ބަހާއި ކީރިތި ޤުރުއާން ކިޔަވައިދެއްވާނެ މުދައްރިސުން އަވަށްޓެރި އިންޑިއާއިން ގެނެސްފައިވަނީ އެމާއްދާތައް ކިޔަވައިދޭން، ބޭނުންވާ މިންވަރަށް ދިވެހި މުދައްރިސުން ނުލިބިގެންކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ.\nއިންޑިއާގެ ކެރެލާއިން ވަނީ، އަރަބި ބަހާއި ކީރިތި ޤުރުއާން ކިޔަވައިދިނުމަށް ޖުމުލަ 10 މުދައްރިސުން ރާއްޖެ ގެނެސްފައެވެ.\nކެރެލާއިން ވަނީ5ޢަރަބި މުދައްރިސުންނާއި 5، ޤުރުއާން މުދައްރިސުން ގެނެސްފައެވެ. އަދި އެ މުދައްރިސުން ރާއްޖޭގެ9ސްކޫލްއެއްގައި ކިޔަވައިދެމުން އަންނަކަމަށް އެޑިއުކޭޝަން މިނިސްޓްރީން ވިދާޅުވެއެވެ.\nއެމިނިސްޓްރީން ވިދާޅުވީ އިންޑިއާއިން މުދައްރިސުން ގެނެސްފައިވަނީ އެ މާއްދާތައް ކިޔަވައިދޭނެ ދިވެހި މުދައްރިސުން ހޯދުމަށް ތަކުރާރުކޮށް އިޢުލާންކޮށް މުދައްރިސުން ލިބިފައި ނުވާތީކަމަށެވެ. އަދި އެ މަޤާމުތަކަށް މުދައްރިސުން ހޯދުމަށް އެކި ޤައުމުތަކުގެ ހައިކަކޮމިޝަން ތަކުގައި އެޑިއުކޭޝަން މިނިސްޓްރީންވަނީ އެހީތެރިކަމަށް އެދިފައެވެ. އެމިނިސްޓްރީން ވިދާޅުވީ މިހާރު އައިސްފައިވާ ޓީޗަރުންނަކީ އިންޑިއާގެ ސަރުކާރުން ސްޕޮންސަރ ކޮށްފައިވާ އިންޑިއާގެ ރެކްރޫޓުމަންޓް އޭޖެންސީ އެއްކަމަށް “ނޯކާ ރޫޓްސް” މެދުވެރިކޮށް 2020ވަނަ އހަރު ރެކްރޫޓްކޮށްފައިވާ މުދައްރިސުންކަމަށެވެ.\nމި މުދައްރިސުން ރެކްރޫޓްކުރުރުމުގެކުރިން އެދާއިރާއިން ރާއްޖޭގެ މުދައްރިސުން ތަމްރީނުކުރާ މަރުކަޒު ތަކުގައި ކިޔަވާ ދަރިވަރުންނާވެސް ވާހަކަ ދައްކައި މުދައްރިސުންގެ ދަތިކަންހުރި ރަށްތަކަށް ދެވޭނެ ފަރާތްތައް ލިބޭތޯ މަސައްކަތް ކޮށްފައިވާކަމަށް އެޑިއުކޭޝަން މިނިސްޓްރީން ވިދާޅުވެއެވެ.


ބަޣާވާތަކީ، ގާނޫނާ ހިލާފަށް ސަރުކާރު ބަދަލުކުރުމަށް މަސައްކަތް ކުރުމެވެ. ސަރުކާރުގެ ނުވަތަ ދައުލަތުގެ އެންމެ އިސްފަރާތް މަގާމުން ދުރުކޮށް އެހެން މީހަކު ނުވަތަ ބަޔަކު ވެރިކަމަށް އައުމަށް ނުވަތަ ގެނައުމަށް މަސައްކަތް ކުރުމެވެ. ނުވަތަ މި ބޭނުމަށް ހިންގޭ ހަރަކާތްތަކެވެ. މި ކަމުގައި ކާމިޔާބު ވިޔަސް ނުވަތަ ނުވިޔަސް އެއީ ބަޣާވާތެކެވެ. ގިނަ ފަހަރަށް ބަޣާވާތް ހިންގާފައި ހުންނަނީ ސިފައިންގެ ނުވަތަ ކުލީ ސިފައިންގެ ބައިވެރި ވުމާ އެކުގައި ކަމަށް ވިޔަސް ފުލުހުން ނުވަތަ އާއްމު ރައްޔިތުން ބެ ބަޔަކު ވެސް ބަޣާވާތް ހިންގާފާނެއެވެ. އެއިރެއްގައި އޮތް ސަރުކާރަށް ބަޣާވާތުގެ ހަރަކަތްތައް މައިތިރި ނުކުރެވި ބާޣީން ގެ ބާރު ގައުމުގައި ވަރުގަދަވެއްޖެ ނަމަ ބަޣާވާތް ކާމިޔާބުވީ ކަމަށް ބަލައެވެ. އަދި ބަޣާވާތާ ގުޅިގެން އޭގެ ފަހުން ގައުމުގައި ހަމަނުޖެހުން އުފެދި، ހާލަތު ގޯސްވެ، މަދަނީ ހަނގުރާމަ ފެށެވެއެވެ.\nރާއްޖޭގެ ތާރީހުން އެނގޭ ގޮތުގައި ރަސްކަމުގެ ދުވަސްވަރު އެކި ފަހަރުމަތިން ބަޣާވާތް ކުރެވި ވެރިކަން ބަދަލުކުރެވިފައި އެބަހުއްޓެވެ.\nދިވެހިރާއްޖެ ޖުމުހޫރިއްޔަތަކަށް ބަދަލުވުމަށް ފަހު ފުރަތަމަ ރައީސް މުޙައްމަދު އަމީން ދޮށިމެނާ ކިލެގެފާނު ގެ ވެރިކަން7މަހާއި 26 ދުވަސްތެރޭ ބަޣާވާތަކުން ބަދަލުކޮށް އެ ކިލެގެފާނުގެ ނައިބު ރައީސްއަކަށް ހުންނެވި ވެލާނާގޭ އަލްފާޟިލް އިބްރާހިމް މުޙައްމަދު ދީދީ ވެރިކަމުގެ އެންމެހައި ކަންކަން ހިންގުމާ ހަވާލުވެލެއްވި އެވެ.\n1988 ވަނަ އަހަރުގެ ނޮވެމްބަރ މަހުގެ3ވަނަ ދުވަހު ދިވެހިންގެ ބަޔަކު ސްރީލަންކާގެ ތަމަޅަ ކުލީ ސިފައިން ގެނެސް ހަތިޔާރުގެ ބޭނުން ކޮށްގެން އޭރުގެ ރައީސް އަލްއުސްތާޒް މައުމޫން އަބްދުލް ގައްޔޫމް ގެ ވެރިކަން އިންގިލާބުކޮށްލުމަށް ނާކާމިޔާބު ބަޣާވާތެއް ހިންގިއެވެ. މި ބަޣާވާތް މަޝްހޫރުވެފައި ވަނީ ބަޑި ބުރާސްފަތި މި ނަމުންނެވެ. މި ބަޣާވާތުގައި އިސްކޮށް ހަރަކާތްތެރިވެފައި ވަނީ އަބްދުﷲ ލުތުފީ އާއި ސަގަރު ނާސިރެވެ. މި ބަޣާވާތުގައި ބައިވެރިވި މީހުން އިންޑިޔާ ސިފައިންގެ އެހީއާ އެކު ހައްޔަރުކޮށް ބައެއް މީހުން ޖަލުގައި ބަންދުކުރެވުނެވެ. އަނެއްބައި މީހުން އަރުވާލެވެނުވެ.


America in raajje ah 310 million rufiya dhenee | Mihaaru\nރައީސް އިބްރާހިމް މުހައްމަދު ސޯލިހް، އެމެރިކާގެ ސަފީރު އެލެއިނާ ޓެޕްލީޒްއާ ބައްދަލުކުރައްވަނީ. --- ފޮޓޯ: ރައީސް އޮފީސް\nއެމެރިކާ އިން ރާއްޖެ އަށް 310 މިލިއަން ރުފިޔާ ދެނީ\n15 މާޗް 2019 - 20:36 23 comments\nރާއްޖޭގައި ހިންގާ ތަރައްގީގެ މަޝްރޫއުތަކަށް އެމެރިކާ ސަރުކާރުން 20 މިލިއަން ޑޮލަރު (310 މިލިއަން ރުފިޔާ) ހިލޭ އެހީ ދިނުމުގެ އެއްބަސްވުމެއްގައި ދެ ގައުމުން ސޮއިކޮށްފި އެވެ.\nއެމެރިކާ އެމްބަސީން ނެރުނު ބަޔާނެއްގައި ބުނީ މި އެހީ ރާއްޖެ އަށް ދެނީ ސަރުކާރުގެ އެޖެންސީއެއް ކަމަށްވާ ޔުނައިޓެޑް ސްޓޭޓްސް އެޖެންސީ ފޯ އިންޓަނޭޝަނަލް ޑިވެލޮޕްމަންޓް (ޔޫއެސްއެއިޑް) އިން ކަމަށެވެ. އެއްބަސްވުމުގައި ރާއްޖެ އިން ސޮއިކުރެއްވީ ފޮރިން މިނިސްޓްރީގެ ސްޓޭޓް މިނިސްޓަރު އަހުމަދު ހަލީލެވެ.\nޔޫއެސްއެއިޑްގެ ފަރާތުން ސޮއިކުރެއްވީ އެ އެޖެންސީން ރާއްޖެ އާއި ސްރީ ލަންކާ އަށް ކަނޑައަޅާފައި ހުންނަވާ ޑިރެކްޓަރު ރީޑް އިޝިމަން ކަމަށް އެމްބަސީން ބުންޏެވެ.\nއެމެރިކާ އިން ރާއްޖެ އަށް ކަނޑައަޅާފައި ހުންނަ ސަފީރު އެލެއިނާ ޓެޕްލީޒް ވިދާޅުވީ މި އެހީގެ ސަބަބުން އެމެރިކާ އާއި ރާއްޖޭގެ ގުޅުން އިތުރަށް ބަދަހިވެގެންދާނެ ކަމަށެވެ. މިއީ، ދިވެހިންގެ މުސްތަގުބަލް އުޖާލާ ކުރުމަށްޓަކައި އެމެރިކާ އިން ދިން އެހީއެއް ކަމަށް ސަފީރު ވިދާޅުވި އެވެ.\nއެމެރިކާ އިން ރާއްޖެ އަށް ޓެކްނިކަލް އެހީދޭން ކަނޑައަޅާފައިވާ މައިގަނޑު ދާއިރާތަކުގެ ތެރޭގައި ޕަބްލިކް ފައިނޭންޝަލް މެނޭޖްމެންޓް، ރޫލް އޮފް ލޯ، ހިއުމަން ރައިޓްސް އާއި ގުޑް ގަވާނެންސް ހިމެނެ އެެވެ.\nމީގެއިތުރުން، އެމެރިކާ އިން ދިވެހިންނަށް އަމާޒުކޮށްގެން ތަމްރީން ޕްރޮގްރާމްތަކެއް ހިންގުމަށް އެއްބަސްވެފައިވާ ކަމަށް ވެސް އެމެރިކާގެ އެމްބަސީގެ ބަޔާނުގައި ވަނީ ބުނެފަ އެވެ.\nޔޫއެސްއެއިޑަކީ ރާއްޖެ އަށް މީގެ ކުރިން އެކިއެކި ދާއިރާތަކުން އެހީތެރިވެފައިވާ އެޖެންސީއެކެވެ. އެގޮތުން 2004 ވަނަ އަހަރު ރާއްޖެ އަށް ކުރިމަތިވި ސުނާމީގެ ކާރިސާއާ ގުޅިގެން ލިބުނު ގެއްލުންތަކުން އަރައިގަތުމަށްޓަކައި އެޖެންސީން ވަނީ 12 މިލިއަން ޑޮލަރު ހަދިޔާކޮށްފަ އެވެ.\nއެމެރިކާ އާއި ރާއްޖެއާ ދެމެދު އޮތް ގުޅުން ކުރީގެ ރައީސް އަބްދުﷲ ޔާމީންގެ ސަރުކާރުގައި ވަރަށް ބޮޑަށް ހީނަރުވެގެން ދިޔަ އެވެ. ހާއްސަކޮށް، އެމެރިކާ ވެގެން ދިޔައީ ޔާމީންގެ ސިޔާސަތުތަކާ ދެކޮޅަށް އެންމެ ބޮޑަށް އަޑު އުފުލި އެއް ގައުމަށެވެ. އެކަމަކު، ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެން ފަހުން، ރާއްޖެ އާއި އެމެރިކާ އާ ދެމެދު އޮތް ގުޅުން ވަރަށް ބޮޑަށް ވަނީ ވަރުގަދަވެފަ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު ރައީސް އިބްރާހިމް މުހައްމަދު ސޯލިހް ރާއްޖެ-އެމެރިކާ